
A Franco 

e a chei come lui 
sempri a schena dreta 
che a judin 

cui ch’al à bisugna 
sensa domandá nuia. 


par cure di 
Dani Pagnucco 

941 dal Stát patriarcjal furlan 

2199 de fondazion di Aquilee 

2771 de fondazion di Rome 

5778 dai Ebreus 

1439 (par nó, 1392) dai Maometans 
2562 dai Budiscj 

72 de Republiche taliane 


Fiestis variabilis 
> La Cinise (14 di Fevrâr) 
Il miercus denant de prime domenie di Coresime 
» La Domenie Ulive (25 di Marc) 
> Pasche di Ulîf (1^ di Avril) 
La prime domenie dopo il pleniluni dal ecuinozi de vierte 
> La Sense di N.S. (13 di Mai) 
40 dís dopo de Risurezion 
> Lis Pentecostis (20 di Mai) 
50 dís dopo de Pasche 
> Il Corpus Domini (3 di Jugn) 


Fiestis di precet 

> Dutis lis domeniis 

> Il Prindalan 
Circoncision di N.S. 

> La Pifanie (6 di Zenár) 
Pasche Tafanie 


La Madone di Avost (15 di Avost) 
La Assunzion in cil di Marie Vergjine 
Fieste dai Sants (1° di Novembar) 
Pasche dai Muarts 

Nadál (25 di Dicembar) 

Nassite di Crist 


Fiestis talianis 

> La Liberazion (25 di Avril) 

> La Fieste dal Lavör (1° di Mai) 

> La Istituzion de Republiche (2 di Jugn) 


Ricorencis furlanis 


> 


> 


Riviel dal Carnevál dal 1511 (27 di Fevrár) 

La joibe grasse 

Aprovazion de lec 15 dal 1996 (22 di Marc) 
Ricognossiment regjonál de lenghe furlane 
Costituzion dal Stát Patriarcjál intal 1077 (3 di Avril) 
Fieste de Patrie dal Friül 

Aniversari dal Taramot dal 1976 (6 di Mai) 

Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunát, Patrons dal Friúl (12 di Lui) 
Sant Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de lec 482 dal 1999 (15 di Dicembar) 
Ricognossiment statál de lenghe furlane 


co chi il Strolic Furlan, il compagn di viac pal 2018 ch'a 

dovaressin vé ducju’ (scuasi) in cjasa par passá cualchi 
moment di libertát e no tegni il mustic rabiós cuntra il 
mont intér. Invessit belza da cumò cualchidun al pensará 
al prossin, al numar 100 che di sigür al vegnará publicät. Su 
mo! No stin a cori pi dal nesessari e gjuldin di chest numar! 
Il Strolic “99” al a sicu troi primari "La póre” in ducj i so’ 
aspiets. Scrivi di ligria su “La póre" no è migo roba fassile, 
ma cualchidun al a provát e al á fat pi che ben. Altris a 
an scrit altretant ben, ma su altris argoments, tant che al 
e saltát för un numar cun scrits in sorta. Pal Strolegant il 
compit al e chel di cirf i tescj e di proponiju. Tancj lavórs a 
son rivats e ducju’ a no an cjatät spazi. Chest an la vous pri- 
maria, sicu numar di autórs, a l'an vuda i arléfs da li’ scuelis 
di furlan sparnizadis pal Friúl e organizáts da la Filologjica, 
dant prova di sensibilitát e coragjo tal metisi in “zouc”. 
| córs a an impegnát sedi li^ struturis dal Ent che tancj in- 
segnants, e scuasi 500 personis apassionadis che a volin 
impará alc da la lenga e da la cultura furlana. No vin fat 'na 
classe di merit, ma ognidun al a da esprimi alc di dentri che 
a mutiva pensérs e sensibilitát propris. A e 'na prova che 
da sempri la ai sustignuda e a ven mituda in at pal Strolic 
di chist an. 
Altris scritórs, sicuramentri colaudäts in tancju’ aprezáts 
lavórs in Friül, a an invessit prupunüt mensilmentri un test, 
fasint lús su la tabele. 
A ducju’ i dis grassis par la braura e disponibilitát. 


Cualchi conta a lassava, tal blanc da la pagina, il spazi par 
che Annalisa Gasparotto a mostras li’ sô’ cualitáts tal disen 
e ta la interpretazion dal test. La ringrazi di cór par la dispo- 
nibilitát mostrada e la bielessa dai disens. 
Prima di tacá il més a son stampáts 12 cuadris (pi 1 di 
cuviertina) fats dal pinel sensibil di Lionello Fioretti che dal 
2004 a ni vuarda dal Alt. Cuasi dutis li! oparis a son ineditis, 
alc al e stàt publicát. Il recuart par chest om al è grant e 
profont e a la só memoria dedichi un profont pensér. 
La cuarta di cuviertina invessit a è una vibrant opera 
fotografica dal preseät mestri Elio Ciol scatada durant li’ 
ripresis dal film Gli ultimi di pari David Maria Turoldo. 
Ogni més a é una picula conta su Gigi Sbigula che tal timp a 
nd’ à cumbinadis di cuetis e di crudis. Dës a son li” veretàts 
su chest om: la prima a e che al é veramentri esistút cul 
medesim non e soranon. La seconda a è che li’ storis 
contadis més par més a son di fantasia, ven a stài che a no 
si sa se a son capitadis ma di sigür jo li ai dome scritis, encja 
se mai sintudis. 
| sieri trascrivint un pensér let par talian ma che mi par tant 
just: ^... | libris premadürs a son sicu li” pomis garpis par via, 
a gno avís, che dibisugna impará a tasé e a rifleti prima di 
sintisi pronts a scrivi. Cui che al fevela o al scrif pi di chel 
domandát a finis par stufá sempri...”. 

Il Strolegant 





ZENÁR 


11 “ZE S.me Mari dal Signór 
O 2M S. Basili il Grant 
3M Non dal Signór 
4) S. Ermis Martar 
5 V S.te Melie Martare 
6 S Pifanie di Nestri Signôr 
7 D S. Luzian Martar 
€ 8L ZS Severin Vescul 
9M S. Julian Ospedalir 
10M S. Aldo Rimit 
11 J S. Paulin di Aquilee 
12 V S. Modest Martar 
13 S S. Ilari Vescul 
14 D B. Duri di Pordenon 
15 L 3| S. Maur Abät 
16 M S. Marcel | Pape 
0 17M S. Antoni dal Desert Abat 









































18 J S.te Prische Martare 
19 V S. Mario Martar 
20 S S.ts Bastian e Fabian Martars 


21 D S.te Gnese Vergjine 


22 L 415. Vincens Diacun 
23 M S.te Merenziane Vergjine 

D 24M S. Francesc di Sales Vescul 
25 J Conversion di S. Pauli 
26 V S.ts Tito e Timoteu Martars 
27 S S.te Agnule Merici Muinie 
29 L 5| S. Costant Vescul 
30M S.te Martine Vergjine 

O 31M S. Zuan Bosc Predi 























Zenar 









nt Bastian al cola ai 20 dal més e il proverbi che lu recuarda 
D al dis “San Bastian cu la viole in man”, significant che l'Unvier 
al sta finint. In Friúl si usa encja dí “Bastian contrari” che nuia al 
à a se fá cul nestri Sant ma a nu a ni interessa il parsè da la de- 
tula. Al ven clamát cussi cui che al a sempri da disi alc e soradut 
al contrari encja se a nol fà nuia. Chenti alora di bastians a nd è 
pardut: tai conseis dai Cumuns, da li’ Provincis (chés che a restin) 
e da li’ Partecipadis, e no da ultin chei sintàts in Regjon... o, in 
struc, là che a si fâ pulitica. Chei de maioransa a proponin e chei 
de oposizions a votin cuintri; la minoransa a domanda e chei ch’a 
governin a no concedin. Bastian contrari alora al jentra sempri: la 
maniera par stà a gala come il sur, fà nuja e, se si pos, comanda! 


Proverbi - In Zenár a si dopra il tabár 


Gigi Sbigula 

(= igi al era un frut normál ma crissint al á tacát a vé poura di 
œ dut chel che al si moveva. Furmiis, äfs, viers, moscjis, parfin 
li” paveis coloradis, för da la puarta di cjasa, a i fasevin tanta 
poura che cuant che al jodeva alc in muviment al scjampava 
plansint. E ai timps da la só zoventút al era fassil fási tacá un 
soranon che al metessi in clár un evident difiet. Cussì a Gigi a 
i è stat dat il soranon di Sbigula, no tignint cont di cualchi so 
moment di furbizia, che a era la sò compensazion a la poura che 
lu compagnava zornada dopo zornada. Ma chest lu jodarìn zint 
indenant cui més e cui recuarts sul personas. 





Il Strolegant 


antis liendis a le son leadis a cheste mont, cuasi dutis 

ai siei glacárs che cumò purtrop ai van sparint. D'estát, 
cuant che cul cjalt a si disfave il glaç e si stacavin i saracs, 
a l'ere une confusion maladete che, stant a chel ch'a le 
diseve le int dal Cjanäl di Racolane, si sintive fin jù ta valade. 
Le colpe di cui erale? Dai danáts, di chei ch’ai murivin cu 
pecjät mortal, confináts lassu a scontá le” lór penis. Di gnot 
a si sintivin urlá cussi fuart che nissun al veve coragjo di 
saltá fúr di cjase. Parfin chei omps che di Scluse ai vevin 
di torná dongje tal Cjanál ai cirivin di metisi in doi-trei par 
fási animo! Tantis a le son le versions su le” liendis. Cui a 
diseve che l’äghe da le ploe o ché da le neif e dal glaç ch'a si 
disfavin a le lave dute sot, inta cavernis scavadis dai danäts 
e dopo a le jessive inta valade di Racolane o in ché di Resie. 
Invezit átris ai erin convints che il rumór da l’äghe ch’a le 
scoreve sot il glacál al ere chel da le’ cjadenis strissinadis 
dai danáts, ch’a le’ vevin leadis tai pits. Di gnot, cuant che 
nissun ju viodeve, i danáts ai jessivin a picá il glac cul nás e 
a butálu pui in lá cu le lenghe: cussi ogni sere, in eterno! Ai 
disevin, ancje, che le prime categorie di animis danadis a 
l'ere fate dai ustirs ch'ai metevin l'aghe tal vin. Intal Cjanäl 
a si usave dí, a cui ch'an' combinave une grosse: “Cuant che 
tu mûrs tu vas lassu, in Cjanin, a scavá il glac cu le’ mans, 
ma cence manecis!” 





Antonino Danelutto 
Furlan di Scluse 


en prime che a Clausiet a rivas la coriere di Pupin, il 

Delchi e la Batistuze ai prins di Mai di ogni an ai vignive 
jü a pie dai Pedoi fin a Spilimberc par comprá il purcelut e, 
di ché strade, mangjá une buine sope di tripes al Bachero. 
Intal cos il nemalut al rugnave e al scalçave e, di tant in 
tant, al molave encje une pissadute. In bande da la stale 
a lu spietave un biel cjamoc! cun tant di breár di rori e di 
laip? di piere, dulá che, di an in an, a ere passade tante só 
parentát. 
A fuarce di sier, semole, beverons e frent? di ol al cresseve 
benon sot la voglade di sant Antoni abát, chel rapresentát 
cul purcelut dapiè. Da ingrisuläsi ca i vignès il mal russin! Il 
cuadrut al ere picját sore la puarte dal cjamoc a tutele dal 
incuilin e di ducj inemäi di cjase, gjavades... las pantianes. 
Par vie di chest antic rapuart iconografic, il purcel al vigni- 
ve clamát spes cun afiet Toni. 
Cussi a sucedeve il 17 di Zenár, fieste di sant Antoni, cuant 
che il pridi, sul sagrát da la glisie, al benedive un purcelut 
che par dut l'an, cunfidant intala gjenerositát da la int, al 
sares züt torseonant pal país, propit come un vér... purcel 
di sant Antoni. Clár che encje il purcel dai Pedoi al si clama- 
ve Toni. Delchi e la Tuze a i cjacarave come a un di cjase: 
“Ven ca Toni, cjo mo Toni, cjär il nuesti Toni”. Mail biel, anzi 





1 porcile 


? truogolo 
3 fogliame 


il brut, al rivave dopo sant Andree cuant che a bisugnave 
pensá a comprá budiei e spali, sál e pever, clamá dongje il 
purcitar ma soredut tigni lontans i daziárs che ai vignive su 
apueste da Spilimberc par scuedi^ i bécs da la bolete. Ma la 
Tuze, che a veve il sio Toni belza... picját intal camarin, a no 
intindeve paäl Vint savüt da une comari la di che i daziárs 
ai sares riväts a Clausiet e massomeno l'ore che ai sares 
capitáts intai Pedoi, a dise al Delchi di stá in vuaite? sul pe- 
col di Zulies, e da visále cuntun sivil. E il sivil al riva. Alore la 
Tuze a scuminga un lament, une tiritere, une litanie: “Oh, 
puare me, soi restade bessole, tu mi ás lassade encje tu 
Toni, rumadúer di cjere e cuincadúer di verzes! Oh Toni, 
Toni, anime mél” 
| daziárs, che ai ere di chei dal tac, sintint dute ché tiritere a 
usance di cuant intai lúer país las femines ai vai un muart in 
cjase, ai si cjalar in muse come a domandási: “Ma ce gjaul 
esel sucedút?”. Alore un dai doi, che al mastiave alc di fur- 
lan par vie di vé maridát une asine, al dise: “Povera donna, 
e stata colpita da un gravissimo lutto, le à morto suo marito 
Antonio. Andiamocene via e rispettiamo il suo dolore”. 
Gianni Colledani 


Furlan di Clausiet 


^ riscuotere 
> in guardia 


La prime partide al “Moretti” 


L: bale, fate cuntun clap il plui pussibil taront, un tic 
plui grande di une balute di ping-pong, fassade cun 
plui strats di cjanaipe, fate su cun fassetis gjavadis cu lis 
fuarpiis di un vecjo budiel di biciclete (saldadis fra di lòr cu 
la flame), cuvierte cun pecots sierats cun tele di sac cuside 
a man, o vevi scomencát a pidadale tal gno país, dongje 
de glesie o tal curtil, fin dal 1942, ma lis unichis partidis di 
balon, cun maiutis, scarpis imbulonadis, il cjamp segnat cun 
liniis blancjis su la jerbe verde, lis puartis regolamentars e 
il balon n. 5 (che, cun sorprese, al sbalcave tant plui in alt 
de nestre puare bale di pecots) lis vevi viodudis daspò de 
vuere a Tisane, in pits, dongje di gno pari, par lunc de rèt 
ator dal cjamp di balon. 


L UDINESE 


IN SH RIEA 





L'Udin 
al torne in serie A. 











Dal Udin gno pari al fevelave ogni tant cui miei barbis di 
bande di mari, Michele e Cornelio, par comentá risultáts 
e classifichis, ma si tratave de Serie C, in ché volte, 
e par chest no sintivi mai a nomená l'Udin di Nicolò 
Carosio tes radiocronichis de domenie daspò misdi. 
Ma une biel di o sintii dí che l'Udin, se al ves continuat a 
zuiá “cussi”, al varès zuiát in Serie B, e al semea che si fos 
alcade, ancje a Frofean, une svintade di interes e di passion, 
un vint simpri plui fuart graciis ai risultáts de scuadre. 
Ae fin de Vierte dal 1949 la scuadre e vince il campionát di 
Serie C e te Sierade e scomenga a zuiá in Serie B, cuntun 
incredibil crescendo in classifiche. 
Gno pari al dise, alore, che mi varès puartát a viodi l'Udin: 
o vevi l'etát juste, secont di lui, par viodi une vere partide 
di balon. Al sielzè l'incuintri Udinese-Salernitana dai 8 di 
Zenâr dal 1950, e al fase lis robis in grant, parce che o 
vioderin la partide de tribune laterál nord dal stadio “Luigi 
Moretti”: 4 a 2. O ricuardi ancjemò i arcs de jentrade (par 
fortune conserváts); il chiosc de bire, Moretti, nancje dilu; 
lis scuadris comunicadis cul megafon e lis berladis de int pai 
goi dal Udin, i cartelons de publicität, i “portughés” poiats 
insot de cube dal Templi e, fat une vore curiós, la corse di 
cualchi centenár di personis che a aprofitavin dai portons 
vierts vincj minúts prime de fin par viodi (“a gratis” come 
ch'a disin i furlans) l'ultim cuart d’ore de partide. 
Gianfranco Ellero 


I tescj di Gianfranco Ellero a son státs voltáts da la Redazion. 


uant che Leo alè nassút, il doi di Setembre dal mil 

nüfsent e siet, al era di lunis. Il pari di Leo al lavorava 
in Germania e al tornava a ciasa dome par Nadäl. Al è par 
chel che, no dome Leo, ma ancia duciu' i siei fradis a son 
nassúts in Setembre. 
Leo al diseva sempre che só mari a ghi contava ch'al era 
nassüt a li doi di gnot, e a sun di musica. | siéi, in che 
volta, a stavin di ciasa tal ciscel dai conts di Spilimberc: 
un puest come un altri par una famea di puarets come la 
ôr. La ciamera a veva una fignestra ch'a dava sul Tiliment. 
Propit cuant che Leo al nasseva, di di la da l'aga a tornavin 
a Spilimberc sunadórs ch'a erin státs a suná a una fiesta, 
forsit a Vilagnova. A tornavin passant il Tiliment a pit, parse 
che a chei timps punts a no 'nd'era. Via pa la strada, di tant 
in tant, a si fermavin e a fasevin una sunada, opúr a sunavin 
ciaminant. A si jòt ch'a ghi era restát anciamó un póc di 
murbin, e a sunavin pal gust di suná, ancia s’a nol era pi 
nissun ch’al balava. 
E a no varessin mai savút ch'a varessin lassát a Leo un 
ricuart par duta la só vita. 





Renzo Peressini 
Furlan di Spilimberc 


Se lis stelis 
a vessin lis peraulis 
al sares usgnot 
un cjant di maravee 
tal turchin neri 
dal firmament 
e si dismovaressin 
ancje i muarts 
e dut chest már di néf 
al sares il paradís. 
In chel sunsúr 
ninade 
ancje la lune 
si poiares lente 
sul blanc mantiel 
come une ombre di arint 
a pene cjarinade 
dal vint. 
Egle Taverna 


1" premi tal Concors di poesia “Gjso Fior”, Vergegnas 2016 


patiments des mestris no son dome liendis di vué cun 

puescj balarins, trasferiments lontans di cjase, frutins 
lassáts ai nonos e spesis di no dí. Ancje cent agns indaür 
a capitavin storiutis che a van contadis par rindisi cont de 
cjaminade dal mont. 
Cheste le ai tirade für dai ricuarts di famee, co mé mari si 
sbotonave a contá lis... ligriis de só vite. Tierce di vot fradis, 
mestre diplomade; par merit dal certificát che le veve rico- 
gnossude puare e riva a vé il puest di insegnant tes scuelis 
di Tarnep: dós stanziutis fredis e umidis tacadis dal muni- 
cipi. Cun jé e capitá lassú une compagne di vore toscane, 
vignude al mont par vie di un straviament di só mari, stant 
che il mascjo, fate la fretae, al veve pensát ben di zirá larc 
lant pes Americhis. Cussi cuant ch’e nasse une biele fruti- 
ne, i derin il non di Argjentine. Mestre di profession, e veve 
domandát di lassá i siei país, in ché volte, par scjampa de 
vergogne e tirá sú un franc. 
O jerin tal Disenúf. || revoc de vuere al jere ancjemò une 
vore vif in ogni borc e il Sindic di chel Comun, al rivá di 
chés dös fantatis — a jerin dutis dós dal Novantenüf — no i 
à parút vér di blestemá su la falope dal guvier che, invezite 
di fá canons, al spindeve bécs par impiegáts che, secont 
lui, no coventavin. 
Nol jere un biel vivi, tant plui che par movisi tocjave vadá 
il Tiliment e spindi bogns novante centesims cuant che il 
flum al jere in plene. Pal rest, une famee di caritát ur veve 
fitát une stanziute cun tant di lumin a petrolio. 





Chés buinis animis a faserin di dut par fá ben il lór lavór e 
cuistási il rispiet e l'amicizie de int. A rivarin cussi a deventá 
la braure dal lüc. Dome, lui, il Sindic, lis tignive a distance: 
ur faseve mancjá i lens pe stue, lis tratave cun superioritát 
fin al pont di fális sinti malapaiadis. 

Argjentine e Eline — chei i lór nons — a pativin ancje la fan, 
tant che il Sindic al veve il magasen dongje de scuele plen 
di ogni ben di dio. 

Istruidis di un siór dal païs che al cognosseve une vore ben 
il prin om, une gnot, plenis di póre, a lerin a fà proviste 
di lens tal so toc... e po, no contentis, a jentrarin tal so 
camarin e, viodüt un biel zeut di cjariesis, jes mangjarin 
dutis e cu lis sepis a scriverin su la taule: hodie mihi cras 
tibi, “vu& a me doman a te". 

La.. vitime no vierzé bocje, ancje par vie che al jere 
superstiziós... Ma cuant che lis mestrutis a forin destinadis 
in altris scuelis, al ufri a fruts e int un biel rinfresc cun tant di 
discors... Sot cos al pande a Argjentine e Eline: “O sés stadis 
voaltris, no, a robámi i lens e lis cjariesis...”. 


Giannino Angeli 


Il cunsiliu di Barba Bortul 


uant ch’al múr un tal país a e usance di lá a trai la 
recuie; si sa che une volte ai murivin in cjase e no atorn 
pai ospedái e cuindi a vegnive par ben parecjade la vare ta 
cjamare da jet. 
In ogni país a 'nd ere cualchi femine ch’a proviodeve a 
visti il muart, lavòr chest che no ducj erin in grat di fa, e 
a regonálu par ben sul jet. Pa grande part il vestit al ere 
chel nuvicál, as feminas ur metevin il fasolet e, par solit, 
tas mans apene incrosadas sóre da panse a ere la corone 
dal rosari o un Crist. 
Il muini al proviodeve a puartá i cuatri cjandelirs da meti 
atorn da vare e la Crous cul secjel da l'Aghe Sante tai pis dal 
jet. Sistemát il dut la int a faseve visite a famee pal corot 
e po a lave a trai la recuie e a di une orasion al biät muart. 
La végle a durave fintramai al moment dal funerál, il muart 
nol restave mai bessol e, par solit das doseras, al vegnive 
intonát il rosari pa l'anime. 
| eri pouc plui che canai ch’i ai vút chest gno prin contat cu 
la muart. 
Picjät tas cotulas di mé mári tal sóre sere, come di dovei, ai 
volút encje jo lá a trai la recuie; la cjase a ere plene di int che 
stant sul coridór, su pas scjalas e ta cjamare a rispuindeve a 
une femine ch'a intonave las Ave Marias. 
A mi faseve impression viodi chestas figuras di feminas cul 
fasolet sóre il cjäf pleát ch'as orasionave; passant tra dós 
svualas di int, vin cjapät il prin scjalin e plui si lave in su e 
plui fuart al rosonave il preá. 


Riváts ta cjamare sei restát incantesemát ta mé curiositát 
di frut. La lampadine invulugade tune piece nere a rivave 
apene apene a fá un cimi di clár, las flamas dai cuatri 
cjandelirs as balavin fasint grandas e piçulas sul mûr las 
ombras di chei che atorn atorn da vare ai preavin. 

Ducj i mobi èrin voltäts cuintre la pareit e taponáts cun 
bleons blancjas di cjanaipe; sul cumò une tace di aghe Sante 
cuntun ramac di ulif benedet e dongje un'ate dulá che sòre 
da l’äghe a balave une mágle di vueli cuntun stupin inpiát. 
Platanmi daúr di mé mari, i cjalavi las müsas da int che a 
enplave la cjamare; la lús flévare a faseve imò plui brutas, 
cun grancj vôi néris, las personas; intant la femine ch'a ere 
dongje dal cjáf dal jet a veve intonát las litanias. 

Plan planin il gno vouli al stave pojansi, cun no trop coragjo, 

sul muart in varas comencant dai pits o miór das scarpas 
che bielas e lustras as sameavin novas. ll vestit nol veve 
da jessi stát doprát trop, las manonas grandas, ruspias e 
blancjas as strengevin un piçul Crist di len; la golarine, la 
cjamese un picul fasolet tal sachetin e po la múse blancje, 
cuási di cere. Las ceas scuras e raras sameavin pierdisi sóre 
di chei voi indurmidits par simpri. 
L'om al veve une certe etát e da vif nol mancjave mai di 
rispundi al gno salút di frut; nol ere cambiát di trop, al 
sameave che al stes pousant in pás cence riguart di dute 
che int che j balinave atorn. Une femine j va dongje, j fás 
cul deit un segn di Crous sul garnéli e po s'insegne encje jei. 
| stavi ingussit a viodi dutas chestas roubas ch’i scuviergevi 
pa prime volte. 
Di bot, la femine ch'a dave su las litanias a mude tóno di 
vous: Vas in spirituale e cussi disint a faseve di moto viers 
la puarte cui bracs. No capivi chest moviment. E la int: ora 
pro eo. 
E jei Vas in Onorabile e po inmò Ma va in signe devotionis; 
e simpri di plui a alcave la vous e cui bracs a sameave pará 
fúr alc da puarte. 
Cui sa, i pensavi denti di me, dula ch'a vòl manda chest biát 
vecjo... 
Finit il rosari mé mari mi à insegnàt a trai la recuie e dopo 
sin tornáts a cjase, ma denti di me i cirivi di capi dulà ch'al 
ere chel puest che ché femine a voleve mandá il muart; e 
nencje no vevi il coragjo di domandálu a nissun. Il timp e 
l'etát mi an fat scuviergi la buine féde di ché femine! 
Celestino Vezzi 
Furlan di Curguvint 


ai vecius tiemps, a ere ancie tal nostri país la vuardie dal 
füc. Mi impensi di cuant che i eri fantazine e a rivave a 
ciase nostre la tabele, che a ere come une lavagne cuntune 
curnis di lenc, induna che a as ere scrites las consegnes par 
il servizi di vigilanze sul país. 
La famee che a rizeveve la tabele a cugnive la sere fá une 
ronde ator par dut il país e ta ogni contrade a veve da zigá 
par trei voltes: "La vuardie, la vuardie, la vuardie”. || servizi 
al ere pitost discomit e dür parze che, cuant che a ere il to 
turno, tu veves da zirá la sere, da las undis a miezenot, inta 
ogni tiemp, ploe, neif no impuarte, d'istát come d'inviar, tu 
veves da zi e da zigá belfuart par che ai ci podes sintí. Par 
chist mé mari a mi puartave ancie me, par udále a zigá par- 
ze che, se ai no ci sintive, a voleve dí che i no vevint fat il 
nostri dovei. La vuardie dal füc a ere stade regolamentade 
dal Comun l'ultime volte tal Fevrái dal 1900 e a diseve che 
in ogni borgade dal país a si veve da formá une comission di 
trei persones, che as veve da durá dute la vite par ispezioná 
almancu trei voltes al ant dutes la ciases e viodi ben camins, 
spolerts, fornei, lumins, ferái e vie indavant, controlant ben 
e no mal dut ze che a rivuardave l’impeà i fücs. Se ai viode- 
ve cualchi pericol o malcostump, ai ordenave da fa i lavórs 
nezessaris e ai veve da torná dopo trei dis a verificá che ai 
sechi stäts fats. Se no i veve fat ze che a coventave, i lavörs 
ai sarés státs fats dal Comun a speses di chés famees. 
Gianna Tonello 
Furlan di For di Sot 


La póre des cjampanis 


uant ch’o jeri picule o vevi tante póre des cjampanis dal 
domo di Cividát, massime cuant che a sunavin vie pe 
gnot. Mi fasevin plui póre di dutis chés des dís che a sunin 
ogni di, ancje cumo. 
Si conte che une volte, a di ché ore, si sieravin dutis lis 
puartis de citát. Lis cjampanis a sunavin par visa i umigns 
che a jerin ator a bevi e a zuiá che e jere ore di torná a cja- 
se la des lór feminis. Jo, intal gno jet, mi stropavi lis orelis 
cu la plete dal linzül par no sintilis tant 
ee fuart, ma mi someave che no fi- 
aT nissin plui di sunäl 
Ancje cumo, che o soi 
femine fate, no ai tant 
gust di sinti bati lis dis! 
No ai plui póre, s'intint, 
ma mi fasin ancjemò un 
grum di malinconie; no 
rivi adore a capî il parce. 
Manuela Clerici 

| era in plen meis di Agost co | è stát fat il funeral dal pôr 

Linto Tega. Intal simiteri, a li” tre dopo gustát, ducju' sot 
il soreli leon ch'a sclopetava. Jacu Zemul, cul cjapiel in man, 
al sinteva i rais dal soreli ch'a i scliçavin inta la crepa spelada 
comi fusetis impiadis. Cu la passiensa colada ormai intai te- 
lons, a i à dit al pissighet dongja di lui: “Ben Tano, ti podares 
fà cressi cualchi arbul grant par fà ombra inta 'stu ambient". 
E Tano pissighet, sustát, a i à rispundüt: "Sint mo, Jacu, il gno 
impegn al è chel da fâ stá ben chei ch'a son sot cjera e no chei 
ch'a son parsora-via. E, fin adés, in vincjacinc agns di servissi, 
nissun di lour al si é mai lagnát di me!”. 


ivát a la etát da la pinsion, Linto Blundin al procurava da 
cjatá un straviament par passá li^ zornadis e no riscjá a 
tirá not cul fâ li” rogassions da una bètula a l'altra. Alora a i 
e vignüt in memoria da dedicási al ort di cjasa. Cussi al si é 
fat dà cualchi lession dal vecju Suti Cjanàipa che al rivava a 
fà cressi verzis da stentá a bracolális. Suti a i à racomandát 
chi, ta lis voris dal ort, bisugne tigni olmäts i muviments da 
la luna. Ché racomandassion a à sconcertát Linto e a i à fat 
scancelá ogni progjet. Al à dit: "Suti, alora, lassan stá dut uvi! 
Ind ai belzà una passuda a cugnei gloti cuant che a i ven la 
luna a la mé Lussia. Crodimi, di ché ind ai pi di avonda!”. 
Aldo Tomé 
Furlan di Mania 


Presentazion 

ui nus salvaraial da la jerbate? La chimiche, la fito- 

omeopatie steineriane, il sudór dal cerneli dutun cu la 
fuarce dai bracs (e des armis)? 
Jessi o no jessi, nol é chest plui il probleme: “jessi ce?”, e je 
la vere domande. E la rispueste e pues jessi ché plui facile 
e istintive: “Jessi ce? Ma ce che o sin simpri státs, su pol”. 
Va ben. Ma chel che al ven cumo? E chel che al vignara? 
Cumo al é il timp de jerbate. A si é jevát un svint che al 
sbarlufe ator dutis lis semencis; al e tal aiar dut un nül di 
semencis di jerbate. A si movin a ondadis, nus si tachin ai 
vistits, si platin tes nestris sachetis, a scjavacin il már, si 
travasin di barcjon in barcjon, di vagon in vagon, di avion in 
avion. Lis semencis des jerbatis lis cjatin par dut: tai apar- 
taments, tai semaforos des croseris, tai cine, sot i puints, 
sui lungomare e lis teracis-mare e il mare nostrum, che a 
vegnin sü cu lis ondis e a si poin su la splaze e cualchi volte 
a morin, li su la splaze, ma cun di plui a condurin e si sparni- 
cin ator pai nestris país, si misturin cun lis nestris semencis 
(chés autoctonis, chés certificadis, si capis!) e a colonizin la 
nestre tiere. A son milions di semencis di jerbate che a no 
"nd é diserbant, dissecant, grape rotant, vuarzine, sterpa- 
dór o sape che a rivin a controlále. A si misturin cun nó, a 
cjapin il nestri puest, nus robin la identitát. A deventin nó! 
E nó o deventin la jerbate di nó stes. 
| contadins a son stàts i prins filosofos: osservá la nature, ciri 
di capile, intivá i siei mecanisims, tentá di parási dai colps 


e des aversitáts a an gugät il gurviel dai contadins. E dopo 
secui di oscurantisim e di menadis pal cúl e di ostentazion 
di superioritát di bande di chei di citát, di chei studiáts, 
cumò e je rivade la ore dai contadins. Che a saran i gnúfs 
citadins. E nus insegnaran la strade a colps di metaforis, 
parce che e je ta chest mit che la nature e fevele. E alore 
la domande “jessi ce?” e a une rispueste che a si fasara di 
bessole. A i vòl timp. Ma intant provin a no judicá il mont a 
mone vie, provin a studiá, a fási une culture. 
Ve chi une cerce di un manuál su lis jerbatis che al vegnara 
scrit, o prime o dopo. Forsi. 

Stefano Montello 

1) S.te Brigjide di Irlande Badesse 

5 L 6| Ste Aghite Vergjine 
6M S.ts Martars Gjaponés 

12 L 7| Site Lalie Martare 

13 M S. Anselm di Nonantole Abät Martars gras 

14 M S. Valantin Martar La Cinise 
@ 15 J S. Faustin Vescul 

16 V S.te Juliane Vergjine 

17 S S.ts Martars di Concuardie 

18 D S. Simeon Vescul I di Coresime 

19 L 8] S. Conrat Rimit 

20 M S. Zenobi Martar 

21M S.te Nore Regjine 

22 J Catidre di S. Pieri 
D 23 V S. Livi Martar 

24 S S. Sergjo di Cesaree Martar 

25 D S. Cesari Martar Il di Coresime 

26 L 9[S. Sandri di Alessandrie Vescul 

27M S. Gabriél da la Dolorade 

S. Roman Abát 





Fevrár 


A 3 di Fevrár a si recuarda San Blás, il proverbi al dis: “A 
san Blás la gjate si leche il nas”. Al è il més dai gjats ch'a 
van in amór e il so sgnaurä a si lu sint a lunc sia cul lustri che 
di not. | nostri’ vecjus a disevin che il clamási di chesti' bestiis 
al somea al lament di un frutin di cuna. In chest di a si usava 
binidi do’ cjandelis e podopo poiälis incrosadis tal cuel par che 
il mál di gola a stei lontan. San Valentin e la Cinisa a colin chest 
an tal medesim di: ocasion buna par mangjá la renga e tacá la 
Cuaresima, ché dal spindi, par via che i sparagns a son finits. 


Proverbi - L'amicissia a svuarba la justissia 


Gigi Sbigula 
p^ ducju' i fruts l'ultin di Carnevál a era "na zornada special 
par via che a si zeva in mascara e che alc a si rivava a tirà 
sú: crostui, fritulis e, parsé no, encja cualchi francut. Gigi al 
gjoldeva ta ché zornada li, par via che in mascara nissun lu 
conosseva, tant da no risevi dispiets e di essi paron di zirá pal 
país in barba a duti' li” pouris. Un an — l'ultin che Gigi al e züt 
in mascara — cualchidun al à di vélu olmát e par lui al e stát 
un calvari. Un trop di zovins, necuárts che a si veva vistit da 
femina, a lu veva spetát lontan da la só cjasa e, trombetantii e 
batint bandons, a lu cjansonavin lunc la strada che al faseva. 
Gigi, gjavät il fassúl dal cjäf, li” scarpis cui tacs e la cotula, al 
veva tacát a cori... colant ogni strop di strada e scrodeantsi 
mans e zenoi ma tignint saldo il vodagn fat cun fadia e berlant 
ai zovins: "Stracaplassis e purcinei, no gavare i me scheil” 
Il Strolegant 


Il simitieri dal Salet 


| Mario Marc dai Plans al contave che fin dopo le metát dal 
Votcent i muarts di dut il Cjanäl ai vignivin puartáts intal 
simitieri di Racolane. A Salet, le borgade al centri da le valade, 
a l'esisteve gia une gleisiute e i cjanaglèis ai vevin decidüt di 
fá al dongje il simitieri. Chei ch’ai vevin ostarie a Racolane no 
erin contents parce che ai varessin pierdüt tancj clients. Difat, 
cuant ch’al murive un dal Cjanäl, si dave dongje dut il parentät 
che dopo il funerál a si fermave par trei dis a Racolane: ai 
fasevin “il trionfo” pa’ l'anime dal muart e ai bevevin il vin 
tirát su cul cop dal cjaldir. Cheste usance a le lave benon pai 
ustîrs! Ma cuant che ai vevin savüt che intal Salet ai varessin 
fat il simitieri gnúf, a si erin metúts d’acuardi par impedilu: 
di di i oms dal Cjanäl ai scavavin le’ fondis e di gnot chei di 
Racolane, mandäts dai ustirs, a le’ jemplavin di cjere. A le fin, 
pero, il simitieri al é stât completát e a benedilu al veve di jessi 
il vescul. Intant che le int in procession a le cjaminave pal unic 
troi ch’al puartave tal Cjanäl, il vescul, dal ált da le portantine, 
par nue strac e ben disponút, a scambiáve cualche peraule 
cui fedéi che a lu compagnavin. A un cert pont al vescul jè 
vignudi di fâ i bisugns: a lu an calât da le portantine e lui alè 
lät daür di un sterp. Le’ feminis presintis a le son ladis a tocjá 
cu le man drete il clap dola che il vescul al veve pissát, dopo a 
le fasevin il segno da le crous e a le sbarbotavin une preiere. 
In pui, a le vevin cjapät sù il penc, a lu vevin secját e metüt tai 

corosins, ch’a ju tignivin picjäts ator dal cuel. 
Antonino Danelutto 





Furlan di Scluse 


Cu la plume... 


“e la plume a no s'ingrume” ai diseve i vecjus. Cun 
dut chel, il Turo e la Beatrize ai veve simpri tignút 
un scjaput di gjalines, ce blencjes, ce neres, ce basolades, 
ben lozades sot la laubie? da la stale di Malmuerie. Un 
gjal mastin, fuart di bec e di sperons, se a coventave, al 
faseve riviel? a la bolp. Las gjalines ai no ere pi di une 
dozene, che in ché volte al ere un biel lambic nudriles, par 
vie che nencje cui bécs a si cjatave mangjative e bisugnave 
inzegnäsi a zi a la Basse a baratá cespes, miei, gnespoi e 
cjastignes sore blave. Une vere Vie crucis che il Turo e la 
Trize ai faseve volentér cu la sperance dai oufs. 

Za a metát Zenár ai disinfetave i locái cu la cjalcine, ai me- 
teve intai nits il patus nouf e, come reclam, un ouf di legn 
par invoa las gjalines a poni, ben savint che par San Blas 
ogni polace a fas e che a Marc ogni gjaline a fas il sio sfuarc. 
Las comaris di Duminisie, ma encje di Raunie e di Celant, 
dal moment che tigni il gjal al ere une spese, ai si raco- 
mandave cu la Trize pai oufs gjalits? da meti a cová sot 
Pasche. Il Turo, meticulúes come che al ere, al tignive dut 
regjistrát suntun cuadernut a cuadrets di chei cul astico 
e il lapis copiatif. La regole a ere clare e nete: bécs nuie, 
ma une mude? cul dopli di oufs. Cjò e da ca. Tant a la Cati- 











loggia 
ribellione 
fecondati 
cambio 


ne, tant a la Lussie, tant a l'Ursuline. E par no jessi freát in 
chest barat al veve fat, come calibro, une sedonone di legn 
cul bús: l'ouf grues ch'al no passave al lu acetave e al re- 
fudave il picul. Encje la Trize a meteve a poni almalcul dós 
vuedes, calcolant che i polacins ai vignes a nassi in fuart di 
lune. Parsore i oufs a faseve cu la man un segnu di crúes 
disint: “In non di san Zuan e di nuesti Signór dutes gjalines 
e nissun cjantör”. 
Par fà cressi sgaiarins i polacins a zeve ju pai Roncs a ciri 
urties che po a cueeve e a tacave fines fines, cuincantles 
cuntun pár di oufs dúrs. Sot sere a molave a passon vue- 
de e polacins par ingosási di saups,? tignintju di vüli ch’a 
no rivas la bolp a gafáju. E malcumál che cualchi gjalut al 
nasseve, par fálu arost il di di Nadäl cuant che a rivave su 
da Spilimberc la fie cui nevúets. “Ma parcé esel muart il 
gjalut?” a domandave sclete la gnecute. E Turo, une volte 
encjamo, al podeve contá la vecje filaine dal gjal: “Soi stát 
för siet seres e siet matines par fá il funerál a las més pua- 
res gjalines. Se stevi för inmò une di ai mal faseve encje a 
mi”. Finit da gustá, dal biel polac arost al no restave che un 
grumut di vuessuts. Cuasi a dimostrá, cul vuestri permes, 
che cu la plume... alc s'ingrume. 

Gianni Colledani 

Furlan di Clausiet 


> cavallette 


Udinese-Juventus 2 a 7 


T? prins agns de Serie A, ven a stái dal 1950 al 1953, 
ancje nó, vál a dí jo e gno pari, che al vignive a cjatámi 
di Frofean la domenie daspò misdi, o profitavin dai portons 
vierts par viodi sore nuie l'ultin tocut di partide. E cuant 
che l'Udin al zuiave für cjase la nestre cjaminade e finive ae 
Arena Italia par scoltá la croniche telefoniche di un inviát 
une vore speciál, e dispes si saludavin cun malinconie: jo o 
tornavi al Colec Bertoni, lui al lave li de coriere. 

Se la domenie al ploveve, o se par altris cuistions gno 
pari nol rivave a vigní a Udin, jo o profitavi par comprá un 
biliet dai “popolárs” (une armadure di tubos "Innocenti", 
scuvierte, si capis) spindint i bécs vuadagnáts cuntune 
tecniche — disin cussì — “leterarie”. 

Cuant che a scuele nus davin i temis par cjase, o 'ndi scri- 
vevi un par me e altris tré o cuatri, cun ciertis variants, di 
vendi ai compagns sflacjons o bogns di nuie a presits no 
speculatifs: al jere impuartant dome il biliet pai “popolárs”, 
che al scugnive jessi ben spindút, parcè che al jere come 
vé dome une cartucje pe sclope cjamade une volte al més. 
Une domenie dal 1952 o volei doprálu par viodi la 
Juventus, sot di une sglavinade di no crodi: 2 a 7. Sul O 
a 6 la Juventus e molà il colp, e Soerensen al segnà chel 
che in ché volte si clamave "il gol de bandiere"; ma cuant 
che Darin, la nestre ponte, dopo vé plui voltis fat cjapá 
póre ai uciei sore de travierse juventine, al rivà ae fin a 
segná, un om sentát dongje di me al berlà: "E bravo Darin, 
finalmente hai sbagliato!”. A jerin timps dürs pal Udin. Une 


di il professór di matematiche, passant il gno cuader, mi 
domanda spiegazions par une pagjine plene di numars e di 
siglis par lui no comprensibilis (BO, LU, PA, SP...): o scugnii 
disi che a jerin calcui su lis probabilitáts che al veve l'Udin 
di restá in Serie A (a jerin, cumò ch’i pensi, “matrics” di 
balon di mé invenzion). Il professór mi dise cun rigör di 
torná a concentrámi su lis lidris cuadradis e sui teoremis 
di Pitagore e Euclide. Dut cas, stant che ancje i insegnants 
di matematiche a an un cúr, mi dise: “Ma si, vedrai che 
si salva”. E cussi e je lade, ma daspò di une dramatiche 
partide cu la Spal di Ferare e il Palermo. Ae fin, tal 1954, 
al riva Selmosson, e a forin altris a torná dongje cu la 
malinconie la domenie sere. 

Gianfranco Ellero 





La armadure di tubos “Innocenti” dal Moretti (foto Gianni Borghe- 
san, 1955). 

Leo e Gheta 


Lo subit dopo la prima guera mondiâl, al veva una ciavra 
ch'a si clamava Gheta. A ghi l'aveva projoduda siò cusin 
Poleon, robada ai mucs. In chei timps di miseria una ciavra 
a voleva dísi lat ogni di (póc pi di miès litro) e un cavret al 
an. Cussi Leo al podeva permetisi scugelis abondantis di 
polenta e lat. 
Vé una ciavra a voleva disi ancia mantigníla, cioé puartála 
a passon scuasi dut il di. Leo di solit al puartava Gheta in 
Tiliment, come ch’a fasevin ancia altris. 

Se però a capitavin intun prat privât e al compariva il pa- 
ron, a bisugnava sciampá di corsa. Leo al clamava «Ghetal 
Ghetal», e la ciavra a si meteva a cori ancia je, pi svelta di 
lui. 

Una volta Leo al veva puartát Gheta a passon da li” bandis 
di via Milaredo, dula che adès a son tanti' ciasis, ma che 
in ché volta a era scuasi duta campagna. Li al era un biel 
prat e Leo al à puartát Gheta, ch'a à tacát a mangia di gust. 
Cuant che il paron al é vignüt för dut rabiát, Leo al à dovüt 
sciampá di corsa, e cun lui Gheta. Il paron al veva reson di 
essi rabiát: chel a nol era un prát di erba, ma un ciamp di 
forment. 





Renzo Peressini 
Furlan di Spilimberc 


Frut lontan 


Peraulis, 

scoreadis ch'a sbrindinin la piel; 
pensirs, 

come clàs ch'a pésin sul stomi. 
No bastin. 

No bastin a dáti pan 

e aghe e salút. 

No bastin 

a piá tai tiei vói 

une spere di lús. 

Frut lontan, 

no tu domandis nuie, 

la tó vós no je une vós. 

Ti viôt e tu mi cjalis 

suntune pagjine lustre 

di un gjornál a colórs... 

E o spint dolcis peraulis 

e pensirs di pietát. 

Dibant. 


Franca Mainardis 


2* premi tal Concors di poesia “Gjso Fior”, Vergegnas 2016 


"Na curiosa scuvierta 


hista scuvierta i l'ai fata, un pus di ains fa, cuant ch' ai 

fat un viaz da Toronto fin tal Messico Manzanillo. Dopo 
véi traversát i Státs Units, i ciapi in man la ciarta giografica 
par controlá se la numer 35 a era la strada justa e, bel ch’i 
vuardi, il vuli al si poia ta un cerclut dulà ch'al era scrit /taly. 
Impussibul, i pensi, torni a vardá e al è propiu vera! Soi zòt 
in Munissipi par domandá cualchi informassion e i ai ciatàt 
il Sindic ch'al mi à spiegát che la Contea di Ellis a era famosa 
par la coltivassion dal coton, e che i prins insediaments a 
erin dal 1860 e la prima ciasa a la vevin fata sü doi fradis 
Aycok. 
Cualchi an pi tars, a an tacát a fa su ciasis, buteghis e so- 
radut l'ufici postál. Al mi à contát che tal 1890 il país al 
contava 500 personis di origin taliana e che par esigensis 
di comunicassion, il Postmaster Gabriel J. Penn al à rivát a 
véi, dal dipartiment postál, l'autorisassion di dághi propriu 
il nom Italy al país. 
Chista a e la version uficiál, ma la zent a conta che il non 
al e stát dät si dal Postmaster, ma par giustificá 'na busla. 
Un fantat talian, c'un ciar tirát dai bo, al steva compagnant 
so pari a Corpus Christi par ciapá la náf, parsè ch’al voleva 
torná a iodi, par l'ultima volta, il sid pais in Italia. 
Strada fasint, al si e scjatenät un gran temporál. Fermát, al 
a ciatát il Postmaster e ghi a spiegát che so pari al era ve- 
ciu, dut bagnát e cu la fievra, e s’al podeva in cualchi mout 
judälu. Il brau om al à fat distirá ta chel jetut ch'al veva ta 
la stansia davori il so ufici e ghi a dita: “Ti jodaras ch’al si 


rimet subit, uchi tal cialdut”. Dopo doi dis il temporál al e 
finít, ma il veciu nol steva par nuia ben, ansi al zeva pesu; 
cuant che sio fi al a tirât li” tendis par fághi iodi ch’al era 
tornát il soreli, il veciu vuardant four cun musa da ridi al a 
dita, cu la vous ch'a tremava: "Italy, Italy” e il zovin subit: 
“Yes papa, yes Italy” e, poiat di nouf tal jet, alè muart. 
Dopo cualchi timp il zovin al e tornat a rigraziá il Postma- 
ster, confessanghi il sio rimuars par véi dita 'na busia a so 
pari cuant ch’al era in fin di vita. A ché confession l'om a ghi 
arispundút: “No sta véi penseir, pal to rimuars i cumbini jo. 
A chistu biel paesut a volevin daghi non Houston ma a 'nd 
e belza un, po dopo Egith ma encia di chel a 'nd è un: il non 
i pensi jo a métilu: lu clamarai Italy, cussi no ti dovaras pi 
sintiti in colpa cun to pari”. 
Chista storia a mi à insegnát che dent ta la valis di un emi- 
grant no son doma vistits di lavór e cuatri fotografiis, ma 
encia tanta vuoia di torná. 

Alberto De Rosa 

Furlan di Sopula 


Mai rindisi a masteá fin chi la gramula a lassa fá. 
Il cunsiliu di Barba Bortul 


Une storiute discuincade 


pè sere di Invier, un buteghir al jere daúr a sierá la 
sò buteghe. Intant che difür inte nèf al stave clostrant i 
scurets dal barcon, al spice i voi e al lume l'ultin client (cu 
lis mans tal sac) daúr a gafá un tocut di spongje frescje e 
a platále dibesvelt tal cjapiel. Viodi la malefate e pensá di 
faje paiá (tignint ju la fumate, par no berlä), metint in vore 
une remenade ben cjalcjade, alèstat un lamp. 

“Di po, Maso! — al da fúr tornant dentri, sierant svelt la 
puarte e dant dut legri une pache su la spale al larucat che, 
cul cjapiel sul cjaf e la spongje dentri, al veve bielza la man 
su la cluche de puarte, pront a tovàse — sentait mo un lamp, 
cun cheste criùre nus covente un gotut par scjaldäsi”. 
Maso, malcuiet e bramós di scjampa, ala vút par un atim an- 
cje ché tentazion, nol jere un taiut di clinto garp, ma un gotut 
di licór. Il negoziant, favorit di ché esitazion, nol à vút dificol- 
tät a scrufuià ju Maso cun dutis dòs lis mans su lis spalis; cun 
delicatece, ma decís, a sentási dongje de stue, daür di une 
paredane di scjatis e botacs. Po dopo cun calme, si a sentát 
ancje lui di front e, sfreolantsi lis mans dut content, al de su: 
“E cumo Maso, gjoldin un bon punch”. 

Vierte la puartele de stue, al cjaca dentri ducj i lens che a 
podevin stá. 

“Se no si glacin — al zontá — cence une sflameade, cun 
cheste criúre”. 

Cumò Maso al jere su lis spinis, il cjalt i faseve deventá 
une cjame ché spongje frescje sot dal cjapiel: al stave fer 
imobil; impen de spongje, i pareve di vé une buiace cjalde 


e smulisite che si slargjave sul cjáf, fasint deventá ¡ cjavei 
tacadics. 

Di buride al salte su come une suste, disint: “O scuen lá vie”. 
“Ma no prime di vé bevút” al fás il buteghir e, cjalt di fanta- 
sie, al le indevant: “Sintit Maso, us contarai une storiute”. E 
cun inzen lu torna a sburtá ju su la cjadree. 

“Al é cussi cjalt achi!” al sustave il galiot, cirint di torná a 
tirási sú. 

“Ma comodaitsi mo, parcé tante presse?” al tirave a lunc il 
buteghir, tornant a scrufuiälu ju inmò un viag su la cjadree. 
“O ai di regolá lis vacjis e spacá i lens par impiá il fúc, o 
scuen propit lá”, al bateve simpri chel claut il furfant. 

“No si scjampe cussi, sentaitsi e lassait stá lis vacjis. Stait 
cuiet. Ce gnervös véso po usgnot!”, al tirave indevant chel 
bolpon di buteghir, voltantsi par no ridi di ghigne. 

Intant, cun calme a saltarin fúr dós taconis di bol, colmis di 
punch, di rivá a slucá benplanc e sól cuntun flát a la volte. 
“Un vive Maso, chest puncin us lará ju come la spongje e lu 
sintarés miór di un ramandul”. 
La sclete puligane dal paron no veve inmò inombrit e fat 
capi a Maso di jessi stät menât pal nas. 

“Chest, cjar il gno Maso, al va ju tant che un polecut di 
Nadal ben rustit, bon ancje cuet cence une ongule di spon- 
gje o di sain. SU po, cjapait su la vuestre spongje, Maso! | 
vuestri punch, o volevi di”. 

Il puar Maso al fumave di une bande e al cisave di ché altre 
e la sò bocje e jere cuside a strent come ché di un mut. A 
sintive la spongje cola ju tant che vueli sot dal cjapiel e la 
siarpe tor dal cuel si imbombave come une spugne. 
Intant, chel tabaiot di buteghir al dave sot a para dentri 








lens te stue e Maso, ros in muse come un dindi, al stave 
incolät su la cjadree cui zenoi tacâts a ché stue sbrovadice 
plui di un for. 
“Ce brute gnot” al mutiva il paron. “Orpo, ma vó o sudais, 
Maso! Ma véso cjalt? Sacrabolt, parcé no gjavaiso il cja- 
piel? Su mo, su, daitmal ca a mi”. 
Maso al jere rivát insom, no podint däi spali, ni rispuindi 
malagraziós, al riva dome a dí: “No, noo o scuen lá vie, 
lassaitmi jessí, no mi sint ben, lassaitmi lá!”. Maso al jere 
dut sotsore, al veve lis scalmanis e nol rivave a parási plui; 
spissui di ont i corevin ju pe muse, pal cuel, pai vistits, fin- 
tremai dentri i stivâi. Al jere sot une doce, ma di cuince, e 
dut onzüt come un macaron. 
“Buine gnot, alore — al dis il buteghir — stant che o volés 
propit scjampa”. 
E intant che il client al meteve in vore i sghirets viers la 
puarte al zontà: "Di po Maso! Chest schercut che us ai fat, 
al é il presit di chel tocut di spongje che o vevis sot dal 
cjapiel: al volarà di che no us domandarai nancje un becin 
sore e cheste storie no le varai iniment plui". 
“Mai plui e mai altri — al rugnive invecit Maso — no slungja- 
rai la man". 

Mark Twain, Una storiella dissolvente, 

traduzion di Giovanni Urban 


Il cuncim 


BE Cjossul al cunsiderava li’ sizilis ucei di famea: a lour a 
i concedeva ogni an cun plasei il permès da fa il nit sot il 
sid piergul di cjasa, pogni i ous e fa cressi la covada. Lui al si 
pogneva intuna sdraia a tignî scuaiát il zi e torná da li’ sizilis 
cul muscjin intal bec par coconá i piçui apena nassüts che a 
cicibavin a bocja spalancada par cjapá il bocon. 

Una di al si veva indurmidit propit sot dal piergul e nol si 
necuarzeva chi li’ sizilutis apena nassudis, par no sporcja 
la só cova, a si voltavin devant-devour par liberási dai siós 
bisugns corporái e chei bisugns a plombavin jú di ficon a 
imbratä la crepa lustra e spelada di Linto. Cuant che al si è 
dismot al si e cjatát impomatát fin inta li” gurélis. 

Alora, a voi discocoláts, cun bila invelegnada, smirant il nit, 
al a spudát four un rosari di peraulatis di ogni sorta. 
Lussia, ben stant dentri in cjasa, a lu a sintüt a tamburlá da 
matussel e, rivada four, a i à domandát il parcè, e po, cun 
buna maniera, ai à dit: "No stà cjapätila tant strenta, Linto, 
a son róbis naturáls”, e schersant a i a zontät: “A podares 
dasi chi ché sorta di cuncim podes zová encja al cjó cjaf par 
fà cressi i cjaviei inta la tó crepa spelada!”. 

Linto, cul simiton che a i buliva intal stomi, a i a vosát a 
plen gosarot: “Scolta, Lussia: se jo, par véi cjaviei sul cjáf i 
ài da imbratámi cun ché sorta di cuncim... i preferis restá 
spelát!!!”. 





Aldo Tome 
Furlan di Mania 


Une cocule malsestade 


O: par cjase doi piçui sbrissui, vivarós e cul diaul dentri, 
simpri di corse, e tant simpatics cun chel lór ridi di gust 
e cun chel curiosä par dut. Doi tramais, in sumis, simpri tra 
i pits, ch'a vuelin dät une man al nono chal talpasse tal ort. 
A vuelin sapa, ristielá, bagná cul sborfadór e miór ancjemò 
cu la gome, ancje cuant che nol coventarés, s'intint. A an 
plasé di semená tal lór picul tocut di strop e contents come 
paschis cuant ch'al ven fúr alc: un fasúl, une cocute, une 
fuee di cualchi cjosse. Po magari si dismentein di bagná 
e di stài daür a la robe parce ch'a an i lôr dafás, ma lis mil 
domandis che ti fasin e i mil parcés che ti butin in muse a 
fasin plasé. 
Une di di Avril, il plui grandut dai doi al a cjatát une cocule 
malsestade, mieze infondade te tiere dal cjamp. Planc planc 
le a tirade fúr cun chei siei deduts e, maravee, sia inacuart 
che i saltave für une lungje lidrisute. Le à puartade a cjase 
e me a mostrade dut content. Al voleve plantäle tal ort. 
Lu ai persuadút a metile par intant intun vás e par bonálu 
i ai contát che il cocolár e je une plante misteriose, ch'e a 
dentri une sorte di velen e ch'e à di cressi lontan di chei 
altris arbui, che se tu i duarmis sote tu ti sveis cul mäl di 
cjâf e cu la fiere. E po, cuant che il cocolár al devente grant 
di podé fa ombrene, te gnot di San Zuan a vegnin lis striis a 
balái sot, e a balin dute la gnot fin che si incjochin. 

E la coculute, planc a planc, nancje che par dispiet, e cres e 
e mene, e cres e e mene; e met für lis fueis fin che si scuen 
plantále intun vás tant plui grant. 








Une di, chest Istát, o smicji il frut ch’al cjale sorepinsir la 

plante e i domandi: “Ce isal cumò?”. 

Mi da un voli e al fâs: “Isal vonde grant di vé la só ombrene?”. 

“Par vie?”. 

“Par viodi s'a vegnin lis striis a balái sote di gnot”. 

Dentri di me o pensi ch'o dovares cambiá la storie des striis, 

ch’o varès di motiväi alc di positif. E mi ven tal cjäf une 

flabe dai Grimm. | conti che une principesse e ve in regäl 

tré bielis coculis che le judarin a cjatá l'amór dal princip, 

par che di ogni cocule, une volte vierte, e vigni für un vistit 

biel e preziòs, dut sflandorós di fâ inamorá. “Viodistu — i 

dis — ce che il cocolar i a regalát a ché frute? Viodistu ce 

biel e bon arbul ch’al è?”. 

Finide la storie, convint di vé comedade la cuistion, o sint 

ch'al domande: “Seont te, nono, il prossim Istát, podaraio 

viodi par San Zuan a balá lis striis sote dal cocolár?”. 
Sandro Corazza 


Il cjaminá pegri al riscja da fáti rivé tarc. 
Il cunsiliu di Barba Bortul 


La lastre dai segns 


e al a scrit Olinto Marinelli di chiste lastre che a si 
cjate davur il mont di Zauf, par rivá zo in Neveade. Ma 
ché lastre a ere une volte e a è incjimò, magari scondude, 
ma a e. Ve come che mi contave la só storie gno von, Vigji 
da la Mute, e po gno parie i vecjus che i ai cagnossüt. 
Il Comun, no sai ta cuál secol, al steve fasint la confinazion 
ai soi possediments cui país cunfinants e i Saurans (chei di 
Sauris) ai voleve che Neveade a fos stade só. Un vecju di For 
al garantive inveze che lui al saveve di un puest induna che 
a sarés stát un "segno" sigür dal posses di For da la mont di 
Neveade, ma la só etát a no i permeteve pi di fâ chel viaz e 
Zi fint lassü. Poben, nue paure: un trop di fantats ai si son 
impegnáts a puartáli su pa la schene, un toc par omp. 
Ai da l'Aghe da las Voltes ai si son fermáts e lui, il vecju, 
ai à insegnati dunà che a ere ché lastre sapulide tal pal- 
tan. Dopo un nin di bon sgjava, ve la lastre che a puartave i 
sencs di ogni famee di For e la mont a restà nostre. 
No cussi a é stát par Maltauf inveze. Sempri pai cunfins di 
For, a si ere in lite cun Dompez (Ampezzo) par il posses da 
la mont di Maltauf (Montovo). Un anzian di Dompez al si 
dise pront a zurá sore il vanzeli che ché mont a ere dal so 
Comun. Ai son züts sore lüc cui incaricáts da la Preture e 
chist vecju al fasé il zurament che la cjere na che lui al poave 
i peis a ere cjere di Dompez. Ze veval fat chel mostacjin? Al 
veve metüt la cjere, a cjase, dentri inta las scarpes e cussi 
ven piardüt Maltauf. 

Maria Sala Coleto 

Furlan di For di Sot 


Meo e Mea 


eo e Mea a jerin tant puars che a levin a ciri la caritát. 

Un di a dan a Meo une semence e dut content le fás 
viodi ae só femine che i dis di semenále. Daspo al nas un 
arbul, Mea alore i dis a Meo: “Va su tal arbul e cjale ce che 
tu viodis!”. Meo, che al jere bon e sometút a Mea, al va su 
e al viót il Paradis! Maraveát, alèriclamat dal Signòr, che 
cun zentilece i domande: “Ce vuelistu Meo? Astu bisugne di 
alc?”. “Signòr! Jo e la mé femine osin tant puars! Mi plasarès 
vé un pòc di pan e formadi di mangja”. “Va ju, Meo, tu varäs 
pan e formadi e par vie de tò bontát ancje dal vin par te e 
Mea” Dut content al torne li de sò femine e le cjate dute 
legre: “Viòt, o vin la taule pronte cun pan, formadi e vin!” 
L'om alore i conte dut ce che al veve viodût e ce che il 
Signòr i veve prometút, ma la femine e interven disint: 
"Meo! Alore tu vevis di domandäi une biele cjase e une 
caroce cun doi cjavai! SU po, torne su!”. Alore al torne di 
gnüf a domandá dut ce che jé i veve racomandát. “Va ben, 
tu varas ancje la cjase e i cjavai” i dis il Signòr. Po dopo, 
Mea, sintint che il re e la regjine a jerin muarts, i dis: “Va 
a domandai ancje che nus fasi deventa re e regjine!”. Meo 
al torne une altre volte dal Signòr che però i dis: “Tu vevis 
fam e jo ti ai dat di mangja, ti ai dat la cjase e i cjavai, ma 
cumò tu mi domandis masse! Va ju, subit! Tu cjataras la 
tò femine di gnúf puare e pecotose e no varès di me plui 
nuie!”. "Cui che no si contente dal onest, al piert la paie 
cun dut il cest!” e diseve mé none. 


Marina Antonini 

arc al e doventát tai ultims agns il més dai gambiaments 

dal timp; na volta a no si rivava a capi se al vegneva bun 
timp o ploia e, se a si intivava a preiodi, a era da stà atents a li’ 
variazions rapidis da la zornada. Par trancuilizá ducj, pero, a si pol 
di che la stagjon dal tant freit a & finida e si a di preparási ch'al 
riva il cjalt. La zornada che si recuarda di pi a è ché dal 21, dato 
che a si festegja San Benedet e che un timp a preodeva il rivá da 
li? sisilis. Purtrop cussi a no è pi, par via che sisilis a rivin sempri 
mancul. Encja par chest no si alsa pi il ciáf viers il selest dal creát. 


Proverbi - A no serf fâ cjapiei se i omis a son sensa cjáf 


Gigi Sbigula 
Se che il frèt a si stava slontanant e che cualchi zornada 
il soreli al scjaldava, Gigi al veva pensát di zi al marcjät, la 
che li^ barachis a vevin ogni sorta di mercansia. Il mercját alè 
il louc di afárs: di chei bogns e di chei che a son 'na freadura. 
Gigi al veva da cjoi un curtis cun tanti' lamis, il gjava stropui, 
una fuarfuta e il viers scjatulis. Judút l'articul, cjolt e paiat, si 
u à fat incjartá. A cjasa, dut content, al à viert il pachitut, ma 
dentri a si à ricjatät ‘na britula. Rabiós, al à pensât di tornáigi 
'imbroiada. Tornát la setemana dopo ta la stessa baraca, al 
à domandát un altri curtis pi biel di chel da la volta prima. Si 
u à fat incjartá davant dai vui e, dopo vélu mitüt in sacheta, 
invessit di tirá fór il tacuin, al à mitút tal banc il curtis da la 
volta prima, barbotant: "Cui ch'a la-la fa, la-la speti". Zirada la 
schena, al è partit a cjasa. 





II Strolegant 


Le mári da le gnot 


e mári da le gnot a le stave in Pineit, su le mont parsóre 
Sclúse. A l'ere une femenate triste: cualchidun al diseve 
ch’a no le veve il cjäf, cualchidun invezit al diseve che a 
le veve une muse blancje cun doi voglons ch'ai lusivin e 
cuntun fazolet neri sul cjaf, lacàt sot il barbuc. A l'ere 
mágre, un grum alte, cun doi bracons larcs, manonis 
lungjis e deitons di no crodi; a le veve un grimalon neri dut 
sbregát, a le cjaminave discólce e a le veve simpri cun sé trei 
spirts maligns che i giravin intor. Cuant ch'al scomengave a 
vigni scúr a le partive da le mont e a le rivave ju intal país 
juste in timp pa’ l'Avemarie. Alore a le faseve il gir di dute 
Sclúse partint di Cjasesole: cidine cidine, cence fäsi viodi 
a si platave tai cjantons da le’ contradis e a le spietave i 
fruts ch'ai lavin ator di bessöi intal scúr, a ju brincave e a ju 
portave vie. 
Cualchidun al giurave che ju meteve intun sac e ju mangja- 
ve. Ma se no 'nt cjatave nissun, a le sparive intune niule di 
cinise. Di sigür ducj i fruts ai vevin poure da le mari da le 
gnot e nissun al jescive di cjase di bessól dopo l'Avemarie, 
par no scuintrále. Prin ch'a vignis gnot a l'ere usance di ri- 
tirá le blancjarie ch’a l'ere a suá, se no a le sarès passade le 
mári da le gnot a striále. 
Antonino Danelutto 
Furlan di Scluse 


Nuti, il sence cidule: 


ne volte a Clausiet la canae a nasseve come i fasói. 

Dai curtii e da las cjases fantacuts e garzonetes ai 
vignive fór a scjaps, come las sisiles a san Tolomio. Ai timps 
dal manarin? il podestát al vedeve di bon vúli las fiestes 
e las matetáts dai coscrits. Dut chest al saborave i zovins 
a preseá la vite militár e la bandiere, pronts a "credere, 
obbedire, combattere" come che al racomandave il cavalier 
Benito. Encjamo al di di vuie a si júet scrit ca e là sui mûrs 
“W la classe 1915", ché di Mio Stifinin, di Tite Culote e di 
Berto Bulo, “W la classe 1918, nati al rombo del cannon", 
ché di Mario Badolio che, par ridi, al veve cuinçât il mus 
cuntun grimalon a rosutes e une cjapielate cun doi büs par 
las oreles. Ma par jessi "abili arruolati” a bisugnave zi a fà 
la visite a Spilimberc. I coscrits ai vignive jü corint pal Tul. 
Nissune mirivee, che da rive jü ai cor encje i claps. I abii ai 
si sintive omins. Plens di braüre, sot la scjalinade da la glisie 
e denant da las coscrites, ai faseve la rode come i dindiats 
prometint amór e vite: "Stait alegres fantacines che fantats 
a i nd e ben, su la place di Clausiet ai son in tasse come 
il fen". In bande, ai bulive chei biáts che, picagnáts da la 
nassite o cun cualchi alte magagne, ai ere státs declaráts 
"rivedibili" o pesu, "riformati". 
Il Nuti di Sompvile, che al ere stät scartát tant che "privo 
di un testicolo" (nissun encjamo al cjacarave di privacy), al 
1 rotella 
? piccola mannaia nel fascio littorio 


deventa il zimbel da la companie. Tancj a i businave davór: 
“Chi non è buono per il re non è buono neanche per la 
regina”, savint che la só murose a si clamave propit Regjine. 
Atis ai lu tocjave encjamo pi sul... vif, vosant: “Sence cidule, 
sence cidule”. Al biát Nuti, che intant a si ere serát in cjase, 
la companie a i prepara la purcite. Dal Nuiarug in Sompvile 
a fase une semenadice di frent, govoles,? cjalcine e patüs 
par scjerni las vacjes (no dibant la purcite a si clame encje 
scjernete). Cjantant e sunant ai ster dute la not sot la só 
cjamere, fasint un fracas dal gjaul cun pignates e gameles e 
businant sence recuie “Sence cidule, sence cidule”. Al ere 
scúr e friet. Il Nuti, stuf da sinti ché cuiabite,* al compari 
in scapinele sul paól, inmulucát intun tabár neri come la 
mari da la not, e al si sbroca: “Cutalats”, busaráts, fas pi jo 
cuntune cidule che vossatis cun dös!” Vidintlu cussi cuingät, 
ai si recuardar di: 


“Notol, notol 

scjasse il cotol, 

di di al sta scuindüt 

e dinot al met il cotol 
par no jessi conossüt”. 


Cussi al zeve il mont ai timps dal manarin. 
Gianni Colledani 
Furlan di Clausiet 


3 trucioli 


^ rimprovero 


D vergognosi 


Udinese-Milan 3 a 2 


T: Istât dal 1954 i scartins des grandis scuadris a meterin 
su la maie blancje-nere: Menegotti dal Milan, Magli de 
Fiorentine, Azimonti de Rome... 

De Svezie al rivà il biondissim e scognossüt Selmosson, che 
al fo metüt al “Moretti” ai 19 di Setembar, e subit i vincj 
mil vignüts par viodi l'Inter lu clamarin "panole”, pal so çuf 
biont. 
Linviament dal campionát al fo une vore deludent: tré di- 
sfatis une daür di chê altre, dis gol al passif, un al atif. | 
1954 si sierà cuntune pate cuintri la Pro Patria. Ma jenfri 
l'Invier e la Vierte dal 1955 l'Udin al passà cence mai pierdi 
vincjeun partidis (miôr de Juventus tal 1934) e si puartà a 
secont puest in classifiche. 

Si rivà cussi ae partide de veretât, Udinese-Milan dal 1n 
di Mai dal 1955: 3 a 2. Cui ch'al scrif al jere chê di sui “po- 
polârs”, ma al preferis dâ la pene al critic d'art Arturo Man- 
zano, autôr de croniche sul "Messaggero Veneto” dai 3 di 
Mai. 

Premitint che Romano, portir dal Udin, al lè für par infor- 
tuni al 6° dal prin timp, la scuadre blancje-nere e scugni 
spostá Magli in puarte (in ché volte no esistevin lis sosti- 
tuzions), fasint scjalá Selmosson su la linie mediane. Zero 
a zero il prin timp. 

“Ed ecco - al scrive Manzano - al 1° minuto della ripresa, 
il fulminante gol di Menegotti: un tiro da oltre venti metri, 
netto, giustiziere, inesorabile, vendicatore di un sorte ria (...). 
Il pubblico rimane sbalordito per un attimo, poi il suo ap- 





plauso è un immenso boato. Di colpo l'atmosfera dello sta- 
dio é diventata solare, rutilante, pazzesca; un'ebbrezza, l'i- 
stantanea colossale ubriacatura di trentamila individui. (...) 
Ma non é tutto. Appena quattro minuti dopo Snidero fa par- 
tire sulla sinistra dell'attacco La Forgia, la "freccia del sud", 
che traversa al centro: entra Bettini di testa e Buffon [Loren- 
zo] riesce a respingere debolmente con le mani, ma lo stesso 
Bettini saetta in rete di piede mentre sta cadendo. (...) 
Al 7° Vicariotto può battere Magli, ma quando all’11° rien- 
tra Romano e la squadra si ricostituisce, in campo c'é solo 
l'Udinese, che segnerà ancora col magnifico La Forgia, al 
17°, che incasserä la rete di Schiaffino al 36°, ma che fino 
alla fine, incrollabile, martellerà l'avversario, lo terrà sotto 
l'incubo di una disfatta vergognosa (...)”. 
L'Udin al jere duncje a doi ponts dal Milan ma, magari cussì 
no, nol rivà a recuperá il distac. 

Gianfranco Ellero 


Stadio "Luigi 
Moretti" a Udin, 
15 di Mai 

dal 1955. 
Udinese-Roma 
1-0. 

Te foto il gol 

di Selmosson 

(a diestre 

cul numar 10). 





Leo e il fier in bora 


tredis ains Leo al è züt, par impará un mistér, a fa il 
garzon li di un favri di Provesan, un ch’a lu clamavin 
propit “Gigi favri”, che in chel moment al lavorava a 
Spilimberc, dulà ch'al veva puartàt duciu' i siei impresg par 
costrui sul puest il cancel di una vila. Cuant che Gigi alè 
tornát a lavorá tala so butega di Provesan, Leo ogni di al 
zeva di Spilimberc a Provesan puartantsi davór un pignatut 
cu la mignesta di mangid a misdi. 
Una di Gigi al è züt in osteria e li al si è fermât un biel toc. 
Cuant ch'al é tornát in butega al à ordenät a Leo di meti 
un fier tala fusina: prepará il fier in bora al era mistér dal 
garzon. Cuant che il fier al era pront, Gigi cu li’ tenais a lu à 
puartät su l'incuin par batilu. Un lavòr ch’a si faseva in doi: 
un colp il favri e un colp il garzon. Ma i colps di Leo a zevin 
quasi sempre a fini su l'incuin e no sul fier. Par fuarsa! Gigi 
a non tigneva ben il fier e par chel motif i colps di Leo a 
batevin su l'incuin. 
Gigi al veva passat massa timp ta l'osteria. E a ghi cridava 
a Leo parsè ch'a nol bateva ben. Di che volta Leo a nol è pi 
züt a Provesan. 
Renzo Peressini 
Furlan di Spilimberc 


Lu timp galantom 


Al passo corint lu timp 
soro nüo, átor di núo, 
denti di núo. 
Al é lui lu parón de storio 
ch’al scör intei secoi 
tra päs, vueros e glorio. 
A sj dis ch'al e galantóm 
parce ch’al meseno lu vivi di 
ognidun 
e dut al paro a nuio, 
cenco fa tuart a dinissun. 
Intal so jessi and'è di dut: 
un timp par nassi, cressi, 
maridási e fà friz, 
un timp par fä, gjoldi e pensá, 
par ridi, riflèti e vai, 
par viagiá, cjalà e gustá. 
A la fin and'è un timp par malásj 
e par ducj lu timp di muri. 
Lu timp al va viers l'eternitòt 
dulò che passát, prisint e futúr 
dut al sarà temesát. 
E se dut al sarà un biel nuio 
nissun lu savara, 
ma se dut al sarà in Diu 
j varin ce gjoldi o ce pená. 
Lu nesti vivi al é un timp curt, 
di gràcio, purgo e di ben da fâ 
par svualá e po tal infinit, 
dingjo la nesto cjaro int di poesia “Gjso Fior” 
là chi vivarin in santo e biélo pás. Vergegnas 2016 


Luciana Schnaider Durigon 
Furlan di Rigolát 


3* premi tal Concors 


Spietant la Vierte 


Co” che il timp nus puarte viers la Vierte, a scomencin 
par nó i lavórs intal ort, come il cuincá lis vits. Al è 
un lavór solitari, ma che al jude a pensá. Biel che o stevi 
lavorant, mi é tornade intal cjáf une discussion vude cul 
ultin gno capo in fabriche dulà che o ai passát dome 
cuarantedoi agns di vite lavorative, e i ultins vot sot dal 
paron rivát di Campodarsego, venit profont. Chest gno 
capo, tecnic competent, ma cul caratar ruspiós, al jere 
famós pe só sinceritát oltri che pe só competence. 

Une sere, invidáts dai nestris amis di Campodarsego, o sin 
láts sü par San Florean a fà une mirinde in compagnie. Tra 
ducj i discors che a vignivin fats dilunc la mirinde, balon, 
politiche, storie, il gno capo mi domande: "Ma par te cuál 
isal il divertiment o la ativitát che plui di dut ti sodisfe o ti 
rilasse?”. 

Dopo vé pensát i ai rispuindút: “Mah, capo, cun femine, 
cuatri fruts, un ort e il lavór, mi vanze póc timp par 
rilassamil”. E lui di gnüf: “Ma tu scugnis vé alc che ti distrai 
o sodisfe di plui”. E jere aromai passade tré cuarts de 
serade e o vevin fat onór a la mirinde e ai varis cin cin, e 
i ai rispuindüt: “Capo, e je une ativitát che mi discjarie la 
fumate e mi met in pás cul mont, ma no pues contátile 
parce che no ti fasarès plasé”. 

A chest pont e je vignude fúr dute la só sgrimie par fási 
contá ce che o pensavi e no volevi dijal. 

Alore cun tante semplicitát e sinceritát o ai scomencát: 
“Capo, tu tu sás che jo o ai dós plantutis di vigne e che a 


van seguidis in dutis lis lavorazions che a coventin par vé 
une buine vendeme. La prime, il cuincá lis vits, e je ancje 
ché che mi da la plui grande sodisfazion parce che, dopo 
ogni tai che o fás, plui o streng e plui mi sodisfe e mi met 
in armonie cun me stes”. Ribatint il capo mi fás: “Ma no 
viót che un lavór cussi monoton ti puedi rilassá e metiti di 
bon umór”. Voltantmi viers di lui e cjalantlu tai voi i ai dit: 
“Ma alore tu no tu as capit che jo no tai lis vits, ma ogni 
volte che o strenge o tai un toc di vit al e il to cuel che jo 
o tai e o pues dî che mi fas un grum di ben e mi rilasse une 
vore". Mi à cjalát e mi a dit: "Nol è ver, tu no tu me contis 
dute!”. E jo: “No ti ai mai contadis frotulis e nancje cumó 
ti ai contát balis!”. 
Tal indoman di matine, dopo fat parti la zornade, mi ven 
dongje e mi fás: "Scherzavi, vero, ieri sera?”. E di rimant jo 
i rispuint: "No capo, ti ai simpri dit ce che o pensi!” Dopo 
di ché zornade, intai miei confronts, il so compuartament 
al e cambiát come dal di a la gnot. 
O soi stát il prin che o ai savút che al leve in pension e a 
Nadäl mi telefone simpri par fami i augürs di buinis fiestis. 
Gjigji De Marco 


A si pos encja dizuná dopo finit da gustá. 
Il cunsiliu di Barba Bortul 


Toni dal pes 


S jere intai ultins agns dal 1940, prins dal '50, a lit a lit 
vignüts für di ché sfondrade di vuere. Al rivave, cuant 
che al podeve, di Maran, Toni, cu la só "cjame" di pes. Par 
di la veretát, la cjame e jere avonde mindicute: cemüt 
varessial podüt...!? 

Al capitave di lenti ju cuntun mussut che al tirave un cjarut 
cussi picinin che no i stave sü plui di cualchi casselute di pes 
che, par solit, a jerin sardelis e masanetis, cun lui, scorie 
in man, sentát sul cjanton di drete dal scjalarut, daprúf di 
chés cuatri casselutis. Par di il vér, lis masanetis lis veve 
dentri intun sac, che ogni tant ur dave une rinfrescjade 
cu la aghe che al aurive cul seglotut cuant che al passave 
parmis di un roiuc. Si, ogni tant al veve ancje un alc di pes 
plui ricercjät, a Ús bisatis, par esempli, ma ché e jere robe 
par solit racomandade di cualchi famee bacane, no di sigür 
pe intute come nó. O ai dit che al veve un cjarut picinin, ma 
nol podeve vélu plui grant se si viodeve ce raze di “motór” 
che al veve tacät intor dal tamon: un mussut gris strassinit 
che al someave la fotografie de miserie. 

Cuant che si fermavin, in ca e in lá pal país, daspo che Toni 
al veve provát a fá, cun chel fil di vós che al veve, une 
berlade par dí che al jere rivát e par fá propagande a la 
marcanzie de zornade, o disevi cuant che si fermavin, al 
pareve che il mussut nol ves viodüt la ore par podé un 
tic polsá e tirá flát, mangjant chel pic di fen che Toni — 
tirantlu für di sot dal scjalâr — ¡ butave par tiere denant 
di chel mustic simpri in pendolon. Al deve di pensá che al 


fos stát cussi strac, puarin chel mus, che se nol ves vüt il 
tamon dongje de panze, a fái di ponte, al e facil che al sares 
plombát par tiere, di tant colament e strachetát. 

Ancje Toni, recuie, al veve une inficje che no jere di sigür 
ché di un che al nadave inte bondance. Di grandece normal, 
sec incandit, cun plui di cualchi dint che i veve scjampät, 
simpri cui solits bragons e ché gjachetute, un cjapelat dut 
cuingät sul cjáf e la barbe che e veve simpri bisugne di sei 
fate. Ce che o dis al pues someá une esagjerazion, une 
sflocje juste par fái sore cualchi ridacade. Us zuri che no je 
cussi. Dome un che al a vút la cumbinazion di cognossilu al 
pues confermá che ce che o conti no son sflocjis, lafe no. 
Po, daspò che al veve passât il país für par für e cence 
presse, al cjapave la strade par Vilevuarbe, dula che al 
finive la só vore e, se dut al leve ben, al tornave indaúr, 

dopomisdi, inviât bande Maran, cun cualchi palancute di 
vuadagn in sachete, par seguitá ché vite compagne intal 
doman, batint altris stradis, altris sits e proferint ce che al 
veve a altris aventórs. 
A proposit de strade di Vilevuarbe, mi ven su di cetantis 
voltis che i fruts, cence fregul di dül, biel che di Visepente 
a levin o a tornavin di scuele — che in ché volte si leve a 
fa la cuinte a Vilevuarbe — no si stratignivin di fái cualchi 
dispietut a di chel biát di cristian. Plui di cualchi volte al 
sucedeve che un troput di lòr si metevin daúr dal cjarut e 
lu fermavin tirantlu par daúr. 
Ancje di chest fat si pues capi trop grant che al jere chel 
cjarut e cetante che e jere la “potence” di chel mussut. E 
trop birbants che a vevin di sei (che si jere) chei frutacats 
ancje in ché volte, di gjoldise a fá la in bestie chel strussiát 
di puar om... 

Rem Spicemei 


Nono Zepu 


ono Zepu al viveve intune famee numerose, cun 
feminis e une scjape di siet canais, sot il so comant di 
pari e paron; i oms a levin pal mont e il nono a cjase al 
faseve filá ducj. Cuant che nol leve tai cjamps, si sierave 
intune stanzie lá che al jere il so ream; al veve dós mans di 
aur, al justave di dut, al faseve cossis, zeis, dalminis, cussi al 
tignive un grum di legnam pront a la bisugne, i siei argagns 
in ordin, lis sòs manariis ben uçadis, ma plui di dut al tignive 
il so manarin che al taiave come un rasór. 
E jere rivade la ore di lá a fá fen te mont e nono Zepu cul so 
falcet al parti par cualchi di. | canais a pensarin cussi di cjata la 
cláf di ché stanzie e finalmentri jentrá ta chel lúc tant sumiát 
e tocjá dut. Cuant che il nono al torna indaúr e al viode dut 
chel fefel che i fruts a vevin cumbinát, cuntun diaul par cjaveli 
al jentrà in cusine indemoneàt: i canais a jerin sentáts ator 
il larin che a spietavin la polente che e fumave su la bree, il 
lidric pront za cuingät cul ardiel, e la fartaie te farsorie. 
"Alt! — al berlà il nono — ca no si cene fin che nol ven für il 
parce che mi vés fat dut chel dam! Mi vés ruvinát legnam, 
pecoi, in plui mi vés ridot il manarin in see!”. 
Ducj cidins. "Alore, für la veretät!”. 
Il plui pigul, che al veve fam, al pant: “O vin fat une scjale!”. 
“Une scjale! Ma par fá ce, po?”. 
“0 vin di lá la su, insom la Spesse e po lá su in Paradis 
Il nono si cuietà e voltantsi viers lis brüts al dise: “Dait für 
la cene!” 


|” 


Maria Minin Durat 


La póre tal cimitieri 


e país dai miei vons al jere un om grant e grues che 
si vantave di no vé póre di nissun, nancje dal diaul. A 
cualchidun dal país i vigni la idee di proponi une sfide, ei 
dise: "Varessistu il coragjo di lá di gnot tal cimitieri e plantá 
un curtis inte crós di len de sapulture dal plevan muart ché 
altre di?" Chel i rispuinde: “Jo no ai pòre ni dai vifs ni dai 
muarts, ni di di ni di gnot. Voaltris di sigúr no vés coragjo 
di vigni cun me usgnot, ma doman di matine o podarés 
controlá che il curtis al sara plantät”. 
Tor miezegnot, chel bocon di om al va tal cimitieri, cul so 
tabär par paräsi dal fröt e un curtissat cuntune lame lungje 
e ben spiçade. La gnot e jere di un neri peng, e dome cual- 
chi lumin al faseve un fil di lusór, tant di rivá a viodi ché che 
ejere la sapulture cu la cròs di len dal plevan. Chel sacrabolt 
al va dongje, al tire für il curtis e lu plante cun dute la fuarce 
inte crós, ma no si inacuarc che la lame, tal plantási, e veve 
cjapät un cjanton dal tabár. Cuant che al fa par lá vie, si à 
sintüt tirá e tirà a ogni pas che al cirive di fa. Al à di vé pensât 
che a tignilu al fos stát l'incuilin di ché tombe. Lu an cjatät tal 
indoman di matine, 
distirát parsore de 
tombe, muart, cun- 
tune espression di 
un che il diaul al a 
di vélu viodüt par- 
dabon. 

Gianni Beltrame 





La glesiute di San Zenon 


L: glesiute di San Zenon e je logade sul Cuel di San Zen tal 
comun di Sequals; al par che e sedi stade tirade su dal 
XVI secul, dongje dai rescj di antics insediaments romans, 
cjatäts par altri ancje in cualchi cjase di Lestans. 

Plui tart chest lüc, scuindút di tante vegjetazion e lontan 
di ogni leg, al deventa une zone di ogni sorte di traficants: 
mercenaris, ladrons e sassins che a rimplatavin li i lòr 
tesaurs e lis lòr ricjecis; ancje par vie di chest la glesie, o 
miór il plevan che al jere une vore avár, al ingrumave aur 
e bécs, in cambi dal so cidinòr. Chest om al varès vüt di stá 
daúr e assisti i pelegrins e i puars che si fermavin vie pe gnot, 
ma invezit, crumir come che al jere, ur dineave ogni sorte 
di jutori. In ocasion di une invasion al plata dut il tesaur e a 
scjampa vie. Si pense che po al sedi stát copát dai turcs: dute 
ché fortune e resta sepulide in segret e nissun nol podè mai 
cjatäle. Si conte perd che a un cjaradòr che al passave di li i 
si fos disfassade une ruede e che al scugni passá la gnot sot 
dal cjar. Sunade la miezegnot, i si presenta la fantasime da 
plevan, che al leve a ciri cualchi anime par pandi il so segret 
e cjatá la pás, ma ducj chei che lu viodevin a sejampavin a 
gjambis puartaitmi, fintremai che un vescul al riva a sconzurá 
chest spirt. 

Plui tart la int e scomenga a fevelá di un om che, lavorant 
dongje de glesiute, al varès cjatät une fortune, cemüt ch’e 
conte la liende di Attila: la dindie cui dindiuts di aur, platáts 
dal invasör cuant ch’al passa pal Friül. 





Pietro Cesca 


Jerbatis 


Sorghete (sorghum halepense) 

artin dal piés, da la jerbate plui triste che a sedi. Triste 

tal sens che a no si rive a sacodále. E je une infestant 
des plui resistentis, par vie che a si riprodús sie cun lis 
semencis che par vie rizomatiche (ven a stái cu lis lidris) e 
chest rizome, se no tu lu gjavis dut fin te ultime ponte, al 
torne a butá. 
La sorghete no tu le dopris propit par fá nuie. Si a tentát di 
doprále come foragjio pes bestiis, ma dopo a si a scuviert 
che lis fueis, cul masse cjalt o il masse frét, a molavin l'acit 
cianidric (che a voli al a di vé a ce fá cul cianuro) e che la 
fermentazion de plante tal intestin des vacjis a formave un 
surplus di gas che, une volte burit für de panze, al lave a al- 
terá i cuilibris climatics dal pianete, puartant plois e rogans 
ancje in zonis dal mont indulá che a si jere provát parfin 
cun li” siis chimichis, cence risultät. 
La sorghete, che des bandis de Basse a si clame runduie, 
a si è inseade ormai par dut: dai zardins dai conts ai orts 
dai puarets, da lis sfesis dai batiscove ai Órs dai fossài. A 
viazá ciertis stradis di campagne a si jenfrisi intun tunnel 
di runduie che a si jeve dal ör de strade e a si alce par plui 
di doi metros. 
Ma di indula vegnie la runduie? Dal sigür e je plante au- 
toctone, de Europe e dal Mediterani. E in tancj a pue- 
din ricá il nás e dísi: si, ma di ce bande dal Mediterani? 
E culi la riflession filosofiche che ducj i contadins a fasin 
za di matine buinore a ti puarte a la conclusion che e je 


dome une cuestion di sfighe. E je une cuestion di sfighe 
se tu nassis jerbate o se tu nassis plante alimentár nobil. 
Provait a pensá a la sorghete e al sorc, rispetivamentri 
sorghum halepense e sorghum vulgare. A son compa- 
gns cuasi par dut: tribú, famee, sotfamee, ordin, classe, 
sotclasse, regn, sotregn e domini. A son diferents dome 
pe specie: epúr une e je une jerbate e ché altre une des 
plantis alimentárs che a salvin de muart par fam milions 
di personis. 
Ce che al vól disi, eh, il cúl di nassi siórs?! 

Stefano Montello 

AVRIL 


1D Pasche 
2 L 14] MEA 








3 M S. Ricart Vescul Costituzion dal Stát Patriarcjäl 
4M S. Doro di Sivilie Vescul 
5 J S. Vincens Ferrer Missionari 





6 V S. Celestin | Pape 
7 S S. Zuan Batiste de la Salle 
C 8D S. Redent Vescul Otave di Pasche (Domenie in Albis) 
9 L 15] Ste Marie di Cleofe Dissipule 
10 M S. Terenzi Martar 
11 M S. Stanislau Vescul 
12 J S. Juli | Pape 
13 V S. Martin | Pape 
14 S S. Valerian Martar 
O 16 L 15| Ste Bernardete M. Soubirous 
17M S. Nicét Pape 
18 M S. Galdin Vescul 
19 J S.te Eme di Gurk Vedue 
20 V S.te Sare di Antiochie Martare 
215 S. Anselm di Aoste Vescul 
) 22D S. Teodór Vescul 
23 L 17| S. Zorc Martar 
24 M S. Ermini Vescul 
25 M S. Marc Vanzelist Patron di Pordenon - Fieste de Liberazion 
26 J S. Marcelin Pape 
27 V S.te Zite Vergjine 
28 S S.ts Pietro Chanel e Lufs Marie de Montfort, predis 
29 D S.te Catarine di Siene Patrone d'Italie e d'Europe 
O 30 L 38] S. Piu V Pape 















































Avril 


ncja par simpatia cui Sardegnoi, e par ripeti che li’ 

minoransis a van ricognossudis, rispetadis e tignudis da 
cont, i segnalan che il popul isolan il 28 Avril dal 1794 a si 
a ribelát al Stát Piemontés domandant la só libertát e la 
só autodeterminazion. Chest an la fiesta a sara fata, sicu 
a ven dal 1993, ta la medesima zornada dal 28 di chest 
més. Cunfidan che i Furlans il 3 di Avril e i Sardegnoi il 28 
a sostegnin l'idea di un Stát democratic fat dai so Popui. 


Proverbi - Sicu la peraula, un clap trat a nol torna pi indavór 


Gigi Sbigula 
gni an, in Avril, a sieravin l'aga dal turint e, man man 
che il nivel al calava, i pes che a erin dentri a zevin a 
intramajási ta cualchi possa e a vegnevin cjapáts daurman 
da la int dal país. | braconiers alora a metevin tal sac trutis, 
spinarolis, marsons, gjambars e a voltis cualchi bisata. Encia 
Gigi al zeva al turint, ma a nol veva coragjo di cjapa nuia di 
tant ben di diu. “Na volta il caporion dai so’ amigos, Rico, ai 
à mitút tal sac 'na pantiana muarta, disint che a era na biela 
truta. Rivát a cjasa al a rebaltát il sac tal seglár e la mari a à 
tacät a sigá insultantlu. Plen di poura, al a cjapát il sac e al e 
züt la da la femina dal so amigo, domandant ‘na pignata cul 
cuiertin e, svueitada dentri la bestia, a i à dita: “Il pes ch'al 
e dentri nol é da tocjá: al à di cusinálu Rico cuant che al ven 
a cjasa". Il rest al e storia, scrita ta la memoria di Gigi, posto 
che par un toc al à zirát a la largja da Rico e dai amigos. 
Il Strolegant 


Poure dai temporái 


C rivave il temporál cui tons, ifolcs ele tampieste, 
i fruts a si ritiravin spaventáts in cjase e i grancj, massime 
le mári o le nóne, a si davin di fá par slontanálu, cussi nol 
vares fat dans a chei cuatri cjamputs ch'a' judavin a vivi. 
Ogni borc al veve il so müt di fá par combati il temporál, 
secontri le” vecjis usancis. Tal Cjanál di Racolane ai usavin a 
di il rosari, brusá l'ulif benedit e butä le cinise für dal balcon 
o ator da le cjase. Se ai vevin für di cjase massancs, falcs, 
sesulis o batadoriis, ai butavin dut il pui lontan pussibil par 
ch'a no tirassin i folcs. Chest ai contin i vecjos di Sclüse: 
cuant ch'a si svizinave il temporál si cjoleve poucjis boris, 
si le” meteve sul palet dal spolert insieme a un tocut di 
triangul, ch'al sarés une cjandele votive che ogni famee a si 
procurave in gleisie a san Blás o a le Madone Candelore. Su 
le’ boris a si meteve il triangul e l’ulîf, ch'a nol veve di brusá, 
ma dome di fà fum: chest al veve di lá sù in cil a slargjá il niul 
e a dispierdi il temporal. Dopo si lave su le puarte di cjase 
e tal fum dal ulif a si faseve cu le man gjestre trei voltis le 
crous. Dispès nol mancjave l'aiaron; alore il preidi al faseve 
soná dutis trei le’ cjampanis parce che il son al vares fat 
slontaná i niulons. Ancje a Racolane si faseve intal stes müt, 
ma cualchidun al jessive di cjase e cul ulif benedit e cuntun 
got di aghe sante al diseve cualche preiere: al benedive il 
temporál, ch'a si bonave e a si mudave in ploe lizere ch'a le 
faseve dome ben a le campagne. 








Antonino Danelutto 
Furlan di Scluse 


Pieruti svuarbicul: 


pz dai Ros al ere dal 1914, la classe di Mio di Vasti. Par 
zï a fâ la visite, sò mari a i veve comprát ui dal Bilit une 
cjamese di flanele, une mae di lane e un pár di mudandes. 
A la visite, dulà che a si entrave crots,? il sio Pieruti al no 
podeve sameà un pecotar!? 

Sul criche di ducj i coscrits, dopo vie tolet pan, vin e mor- 
tadele ui da Snaiz, ai monta su la coriere di Pupin par zi jü a 
Spilimberc. Ai ere a plen e ducj ai rideve e ai cjantave. Ma 
no Pieruti che al ere cussi svuarbicul che, jü pal Tul, al no 
rivave a vidie nencje sui pai da la lús la tabele "Chi tocca i 
fili muore". Al veve pore da jessi scartát, lui che a ogni cost 
al bramave da jessi fat "abile arruolato". A si avodà a sante 
Lussie, e sante Lussie a lu judà. 

Denant che il miedi militär al cumingas las visites, al entrá 
för vie intal ambulatori e al cuminga a svoglonä su la tabele 
da las leteres alfabetiches e in curt, inteligjent che al ere, 
al rivà a imparále a memorie da cjáf a peis. 

Tornát fór, al diseve dut ingloreát: “Fantats, a e fate, scol- 
tät! Prime righe BCFLM, seconde righe GINPO, tierze righe 
AEHST, cuarte righe RUOVZ”. Rivät il miedi, l’aiutant al cu- 
minçà a clamá dente i coscrits un a la volte, e ducj ai veve 
póre da jessi scartáts par vie di cualchi magagne. 

Cuant che al entrá Pieruti ducj ai steve för da la puarte cu 


1 debole di vista 


? nudi 


3 straccivendolo 


las oreles tirades. “Prego si sieda, respiri a fondo, dica 33, si 
alzi, si pieghi” e ju las solites tintinories* che ai dis i miedis. 
“Va bene, e adesso passiamo alla vista. Mi legga la prima 
riga della tabella optometrica”. BCFLM, al disé intun flát 
Pieruti. “Legga la seconda riga”. GINPQ. “Legga la terza e 
la quarta”. AEHST, RUOVZ. E Pieruti ju, tanche une mitralie, 
ta-ta-ta fin cuasi a secjassi la pivide. "Legga l'ultima riga" 
al i disè il miedi par sera. Alore Pieruti, che al veve imparat 
fin masse ben la tabele, al dise: "Signor dottore, nell'ulti- 
ma riga c'è scritto ‘Premiata Tipografia Domenico Menini 
Spilimbergo”? ”. E il miedi, dut meraveát: “Perbacco giova- 
notto, vista ottima, dieci decimi abbondanti. Abile, arruo- 
lato negli alpini. Voi avete la vista di un'aquila e sarete un 
tiratore scelto per il nostro duce e il nostro re”. Pieruti al ere 
content come une pasche encje se, tornät för da la visite, 
al puest da las mudandes noves a 'nd cjata un par che ai 
veve pi ponts di mende” che tele. E sante Lussie, vevie fat 
il meracol? SU pal Tul Pieruti al no rivave encjemò a vidie la 
tabele "Chi tocca i fili muore". E forsi nencje i päi da la lús. 

Gianni Colledani 

Furlan di Clausiet 


^ filastrocche 


D rammendo 


Il zúc dal balon a Udin: 1895 


uant che si e fruts si impare a zuiá di balon cence fá 

domandis: al è tant che cjaminá o tira flat. 
Une di, al podeve sei il 1947, o domandai a gno pari ce ch’a 
volevin dí des peraulis, che jo no capivi, che lui al doprave 
cjalant la partide a Tisane: lu vevi sintút a dí a un ami: «Si 
scuen dî al alenadór che al sposti plui indenant l’half a man 
drete». Lui al rispuindè che a jerin peraulis inglesis: «/ xe i 
inglesi — al disè — che i gà porta il foot-ball in Italia». Ché 
volte, o vevi dis agns, no domandai cemüt, indula, cuant. 
A chestis domandis o rispuindei propit jo tancj agns dopo, 
cjalant che l'Udin al mostrave il numar 1896. O scomengai 
lis ricercjis storichis, e no mancjarin scuviertis che o pues 
clamá curiosis. Tachin cul di che ancjemò tal Votcent il 
sport al jere une ativitát dome par chei che a vevin timp e 
bécs di spindi, ven a stái i nobii e i borghés. 
| sport, soredut la scherme, si imparavin di mestris specia- 
lizáts, no tes scuelis publichis; l'educazion fisiche e fo inse- 
gnade dome dal 1866, cuant che al fo istituit l'Istitüt Tecnic 
di Udin (intitulát daspò a Antonio Zanon), e che l'alpinisim 
sientific al fo praticát de Societát Alpine Furlane daspo dal 
1874. 
Tal 1875 e fo fondade la Societát Gjinastiche e Scherme. 
Tal 1893 Elio Morpurgo al cjapa a fit un teren fúr de Puarte 
Aquilee, par fá un cjamp sportif pai students di Udin, prin 
cjamp-züc comunál in Italie. Su chel prat i zovins de Cität a 
scomengarin a zuiá secont il manuál editát tal 1895 de ti- 
pografie di Marco Bardusco, // giuoco del calcio (Foot-ball). 


Regole adottate nel campo dei giuochi di Udine. Il titul al 
mostre l'inesistence di un regolament universál, valit, tant 
che cumo, su ducj i cjamps dal mont: al jere, duncje, un 
"regolament udinés”! 

Il Comun al fità un teren in Braida Muzzari, di proprietàt di 
un produtòr di farinis e asét, li de stazion dai trens, par dälu 
in gjestion ae Societát di Gjinastiche e Scherme. 

Il cjamp-züc al de acet al prin incuintri di balon fra doi “par- 
tits”, come che si diseve, ricognossibilis sul cjamp pal façol- 
et che i zuiadórs a puartavin tal cuel, vert o ros. Al jere il 19 
di Mai dal 1895. 


Gianfranco Ellero 


L’Udin al nasse 

tal 1896 tant che 
“specialitát” de 
“Societò di Ginnastica 
e Scherma”, 

te foto in gare fúr 

di puarte Aquilee. 

Leo e il mont 


eo al contava di spes dai timps che l'apetit a nol faseva 

mai difiet ma il mangiá a nol era mai abondant. E alora, 
restant ta l'argoment, ogni tant al tirava fór la storia di 
chei doi, pari e fi, ch'a mangiavin insieme. A erin sentáts 
tala stessa taula, un di front di chel altri, cuntun sól plat 
tal mies. Ognun al ciapava-su dala só banda. Il zovin, dopo 
vé mangiat scuasi duta la só part, e scominsiant a vuarda 
cun interés la porsion dal pari, ch'al mangiava pi a planc e 
al veva, invessit, la só porsion scuasi intera, al a tacát a disi: 
“Pari, a ogni cost chistu an i voi sposämi, ancia s'i ves di 
voltá il mont cul cúl in su”. 
E, par dá la justa impuartansa a chel ch’al diseva, al a ciapät 
il plat e al ghi a fat fá mies ziro, come cuant che, ciacarant, 
a si fai un moviment sorapinsér. Il pari al à capít subit l'in- 
tension dal fi di scambiá li” porsions, ma a nol veva nissuna 
intension di rinunciá a la so part, e al a dit: «Fai come ch’i 
ti vôs, ma lassa il mont come ch'al è». E, ancia lui come so- 
rapinsér, al a tornát a zirà il plat e a lu a metüt come chal 
era prima. 





Renzo Peressini 
Furlan di Spilimberc 


La loibia dai suns 


Recuart da la neif 

di pissulis olmis chía s'ciampin 
leterutis ta la pagina blancia 
e davour la ciera ch'a s'insumiea 
dai vers stonfs 

dal sanganis da la primavera. 
E '| scur si ferma 

coma un cian da ciassa 

a la maravea di chel lusour. 

Ti s'ciassis il rovan da li mans 
ti struchis i vui clars 

ti ju sfuarsis 

in mies da l'aga dal freit 

par rivá in sima la riva 

dulò che la lus a nas. 

A è ora di inpiá la lus di paia 
ta la loibia dai suns 

il mont dal rusin e da la suris. 


Tal flanc la tassa 

cu li musutis dai muriei. 
Tal cianton il ciarugel 

il roco sbusát 

i zeis in fas. 

Ta chel altri i manis lustris 
la manara ch'a supa * soc 
li flamis da li sclampis 

ta la casseta parsora il ciar. 
Dut chel ch'a si dopra 

dut chel ch'a si à doprát 

e no si dismintia. 

Eti sos encia tu 

un on in banda dal mont 
un on belsou ch'al varda 
ch'al caressa cui vui 
spetant 

ch'a lu clamin a sena. 


Silvio Ornella 
Furlan di Sopula 


2t classificát tal Premi leterari “Malattia della Vallata”, Barcis 2017 


La man nere 


ntun vilag lontan si conte la storie de man nere. Ducj i 

fruts a vevin tante póre: al bastave che i lór gjenitòrs a 
vessin iniment ché man, che cence nancje vierzi la bocje 
ur ubidivin. 
Une buinore la none di Martin, stufe di sintint di ogni colór, 
e a decidút di contá al nevót la vere version di ché storie 
che par ducj e jere cussi teribil e spaventose. E a clamát 
dongje ducj i fruts ator dal fogolár impiát e cun dute cal- 
me, contente come simpri, ur á dite: “Staiso ben sot de 
nape? Sintiso ce cjalt ch'al e? Il fúc al rint la int contente e 
soredut i fás viodi lis robis plui bielis, no vès di smenteálu. 
Cumo us conti la vere storie de man nere”. Cun chés pe- 
raulis i fruts a an tasút di colp. La none di Martin ju à tran- 
cuilizáts e cun calme e a scomencát a contà. 
“Tancj agns fa in chest vilac e viveve une famee tant pua- 
re, ma tal stes timp lavoradore e dignitose. A vevin siet 
fis, sis feminis e un frut, che par un scherc dal destin al 
jere nassút cuntune man pelose e nere. | gjenitörs lu ama- 
vin tantissim parce che al jere il lór frutin. Nol jere cussi 
par chei dal vilac che, come che lu viodevin, i tiravin claps, 
obleantlu a sierási in cjase, e cul timp ancje in se stes. Il 
timp al passave e an dopo an i fruts a son deventáts fan- 
tats”. 
La none, cuntun fil di vòs tremant pe emozion, e a conti- 
nuát: “Benedet, cussi si clamave chel frut, par agns e agns 
al e restát intal cidinòr. 
Nissun nol saveve nuie di lui, e púr al jere simpri presint in 


ogni cjase e cence savélu al puartave calór ancje tai cúrs 
plui sterps. Ogni gnot, cuant che ducj a durmivin, al puar- 
tave il cjarbon tes cjasis, cussi che dutis lis fameis a pode- 
vin dási dongje sot de nape, tal cjalt di un fúc sclopetant 


che ur puartave ligrie. 


Ogni tant, tal scuindon, Benedet al cjalave daür dai bar- 
cons content, l'union di chés fameis scjaldadis di ché man 
nere che ur regalave tante gjonde”. Martin, maraveät, al 


E 





cjale só none e 
ancje chei altris 
compagns. Jé, in 
glorie, e a dite: 
"Cjalait, Bene- 
det al e passát 
ancje chi”. 
| fruts alore a 
an capit che la 
diviersitát e je 
simpri un regál 
se e ven cjalade 
cui voi dal cúr e 
mai une ricjece 
se e ven cjalade 
cui voi de póre. 
Adriana Palmano 

De prautschuldikhat 


chon abesn johr hinter seimber gean khurchvórt a 

Castelmonte afn sel perge oubn Cividal auf. Um vinva 
seimber schon geben do iber de Lunte aus in sel gailischn 
khearn. Unt sel pini souvla leize gestean ander sel uroltn 
varstunkhn corriera, ma souvla leize as otmi gedaicht za 
mussan in moge a herkhearn. Puh net lai i, ola, voich der 
pforar! Ochter sel a Scheanevelde omber holt gemust 
pastekhn as ist net geben mear migla vurvanz za gean. Der 
barn sain geben ier ana zeina net souvla guet. 
Bein, sel paname treigelan onbersi gepuzet bie as der on 
gemeiget unt ochter bider hin um insrn bekh. Pis a Cividal 
seimber ochter guet gean. Va sel auf, in sel khearn, ot bi- 
der ongeheivet de pues vame moge. Sel ume zeina seim- 
ber böldeichter aufkhemen mear tot as leintich, pinklbais 
zbie khörzn. Ana holba stunde guetn luft unt ochter hin 
gapaicht. Mier ist getroufn a junger pater mit ame longen 
porte, gesessn in ame eike vander khurche vour ame khlan 
khniestelelan. Der pater ot gedultiche gelisnt maina sintn 
unt ochter ois a vort otarmi gevörschet: 
— Adempi ai doveri coniugali? 
As in zarisch khemat za sain zbie za sogan bo as i tanat 
ból varviln maina schuldikhatn ime hause, otsmi gedaicht 
za varstean. «Puh der taivl, i tue ois maina miglikhat!», oni 
oise in mi selberst gepfechtet, «Mit drai menischa, zeilnter 
in mon unt de zbean sine, oni ból bas za schbotran». 
- Poh i mus ból! — onime g'ompratet — Mit drai mone mei- 
gime net hinterzien. 


I dovés coniugäi 


FA fa tancj agns o lerin in pelegrinac a Madone di Mont, 
su chés monts disore Cividát. Aes cinc o jerin bielza 
jú pal bus in chei volts strets. E li o stavi cussi mál, in 
ché coriere straviere e spucolente, ma cussi mál che mi 
someave di scugni butá für ancje il stomi. Ma no dome jo, 
ducj, fintremai il plevan. Eh, cussi ve! 

Po a Tumiec o scugnirin fermási, par vie che nol jere plui 
pussibil lá indenant. Une desene di nó no stave masse 
ben. 

Beh, li, dongje di une fontanute, si netarin a la miei e po vie 
inmò pe nestre strade. Fin a Cividät o lerin ben. Di li in su, 
dilunc chei volts, al scomenga une altre volte il torment dal 
stomi. Tor lis dis o rivarin, biadelore, plui muarts che vifs, 
blancs tant che cjandelis. 

Mieze ore di aiar bon e po vie a confessási. A mi mi tocja 
un frari zovin cuntune barbe lungje, sentát intun cjanton 
de glesie denant di un scagnut di chei che si inzenoglisi. Il 
frari al scoltá cun pazience i miei pecjáts e po di colp mi 
domanda: 

“Adempi i tuoi doveri coniugali?”, che in sauran al sarès 
tant che dí se o fás lis més voris di cjase, mi someave di 
capi. 

"Poh, diaul! O fás miór che si pues — o pensai jenfri di me 
- Cun tré masclis, contant il gno om e i doi fis, o ai ben di 
dâmi da fâ”. 

"Poh, o scuen par fuarce! - i rispuindei cun sudizion — cun 
trê umigns no pues tirâmi indaúr”. 


Unt sel cio otar ongeheivet a khurzes unt a longes as i pin 
voich vairichroat bórtn: as oise geatis net, as oise vardieni- 
ber de Hóle unt net in Himbl, as er meitmi net rain vander 
do sinte, as a mon ist genuekh unt nar zavil... unt oise vur- 
vanz. Deinkhnter guet za tuan oni gesot: 

— Jo, 's ist ból bohr, ma i on ból mo ana touchter a as hel- 
fetber derzue. 

Der do pater otmi ongeschaubet a zbie as ¡ barat geben 
der pehr vander Pehrvole: 's otme voich gezitert der port. 
— Puh bie — otar gesot — ana touchter!... Ma ber seintse de 
do mone? 

— Oh hailiga Mueter, de seint mai mon unt maina zbean 
sine, istis net klohr? 

— Jo jo, hieze istis ois gonz klohr. 

Unt ime seln otar ongeheivet latainisch za petan unt mo- 
chnter a khraize miter hont otarmi geschikhet in Gótsman. 


Ferrante Schneider 
Sauran 


E inalore al taca cuntune rafilade che o deventai dute ros- 
se: che cussi no lave ben, che o sarés lade dal sigúr tal 
infier e no intal paradis, che lui nol podeve dámi la asso- 
luzion di chest pecját, che un om al jere avonde e ancje 
masse... e vie indenant. Jo no savevi plui ce dí. Pensant di 
fa ben i disei: 
“Si, al è ben vèr, ma o ai ancje une fie che mi jude”. 
Il frari mi cjala tant che o fos l'ors di Pehrvole: i tremave 
fintremai la barbe. 
“Ma cemüt — al dise — une fie! Ma cui sono chescj oms?" 
“O Mari Sante, a son il gno om e i miei doi fis, no isal clär?” 
“Si si, cumo al é dal dut clär.” 
E cun cheste al scomenca a preá par latin e, fasint une crós 
cu la man, mi cumiatà intal non dal Signór. 
Traduzion di 
Ermanno Dentesano 


Il Truc 


Cividát il di di Pasche, ma ancje il lunis di Pasche, si 
pratiche un züc che nol e cognossüt in nissune altre 
bande dal Friül. 
Si clame Zúc dal Truc e si pratiche in plui personis che si 
divertissin a fà cola Us cuets e coloräts dentri di un cjadin di 
pueste, fat cul savalon bagnát e pressát, ch'al cjape il non di 
Truc. L'6ff si mole dentri di un cop poiät su la pance dal Truc 
e, partant, al va a finile intal miec de concje, dula ch’a son 
finits i üfs di chei altris ch'a zuin. Cuant che un üf al ven cen- 
trát di un altri, il so paron al a di corispuindi une palanche a 
cui che lu à ticát. Il zuiadór al torne a cjapá l'üf colorát e al 
torne a metisi in file par podé tirá ancjemo. 
Al e inutil contá che al e il divertiment dai fruts, ma un 
póc ancje dai grancj. Cuant ch'o jeri zovin e di cjase a 
Cividát, o ai fat su un Truc 
ch'al è stát definit il 
plui artistic di Cividât, 
parce che nol jere stát 
fat cun pieris normáls, 
ma cun blocuts di 
marmul ben  slissáts 
e scuadráts e che un 
marmiste li dongje, 
cun tante zentilece, mi 
veve prestáts. 
Giuseppe Tornabene 

Il fic madúr 


L" Zana a veva una mata passion par i fics madürs, a 
ju mangjava encja cença spelâ. Cuant che a rivava a 
jodini un intal sio fisâr, a siliava il siô 
Cjencju che al montàs sôra il fisâr a 
tirâighilu. Cjencju a la veva simpri 
contentada, ma dopo vecju a 
nol veva pi la agjilitât da la 
sghirata, cussi, par no 
disgustâla, al veva 
pensât da inclaudâ 
un bussulut inta la 
punta di un lunc racli 
e riva a tiraju bel stant 

abas. Una dì, Lia a “nt veva lupát un biel gros che ai veva 
fat vigni l'aga-gola. Alora, Cjencju, cu la sò stangja, al si 
ingrintava par fálu covaga dentri al bussul. Ma encja i bras 
intimpats di Cjencju a no ubidivin pi tant il sio paron e la 
stangja a no rivava a stá ben ferma e fissa, cussi il fic al 
dindonava cjapant un tic par ca e un tic par la cenga cola 
intal bussul. Cjencju a i cjacarava al fic e aj comandava a vous 
alta: “Venmi dongja, venmi dongja, venmi dongja...”. Fin chi, 
un tic par ca e un tic par là, il fic al si è distacát, rivant a ficon 
in plena musa a Cjencju. Lia, scjafoiant una riduda, a e rivada 
a disighi: “Ben, no sta lagnáti: al ti à ubidit. Tu i as comandät 
da vigniti dongja, e pi dongja di cussi a nol podeva rivati!” 
Aldo Tomé 

Furlan di Mania 

La frute 


| jere un dai albergos dula ch’a lavin di solit i siórs dal 

país par bevi il taiut a binore, dula ca las autoritäts a 
passavin par fasi jodi e dulà ca ducj i nuvics a vulevin fa la 
fieste di matrimoni. La fie dal paron a veve da póc comprát 
une frute, ma stant ch'al jere tant lavór a continuave a dá 
une man tal ambient, lassant la frute inta só scune inune 
stanzute tra la cusine e la cjanive e lant di tant in tant a dai 
une cjalade e a niçulâle un póc. 
D'estát, cuant che ancje i forescj a ziravin pal païs, il paron 
al cjapave su cualchi zovinut par dá une man a serví in taule 
e a prepará in cusine. Une estät, ancje doi amis a jerin státs 
cjapäts su par fá ches operes. A erin doi frutats ch’a stavin 
nome a zuiá e a fási scherzos. 
Une di, su la fin di un lunc servizi par ospits importants, i 
paron al à comandát a un dai zovin di “lá di là e puartá la 
frute in cusine” par che i ospits a podessin mangjá un me- 
lug o un rap di uve. Il zovin a si invie e al riferis al so ami cuäi 
ch’a erin i ordins dal paron: alore i doi a si inviin e a cjapin 
sú la scune cu la frute da fie dal paron e la puartin dentri 
in cusine... no covente di ce tant ch’a 'nd an sintudes seti 
dal paron che da fie, ma ogni viac ch’a contin di chest picul 
scambio di intendiments tra frute come melucs e peruts 
e frute come femine apene nassude a tornin a chei timps 
cuant ch’a bastave cussi pöc par jessi contents e metisi a 
ridi come mats par ores. 








Enrico Radivo 
Furlan di Paulär 


Jessi di mode 


Ai e steve tornant a cjase a cene; e lavorave tant te só 
imprese e i tignive parce che le veve metude sù dal nuie. 
E vuadagnave si, ma no 'nt veve tancj in bancje, par vie che 
Gjigji, il so om, al spindeve dut ce che jé e becolave. Pensant 
di jessi un grant pitór, nol lavorave, e la lór cjase e jere plene 
di cuadris no vendúts. Al leieve simpri rivistis di mobiliis e al 
comprave dut ce che viodeve: cjadreis di caucciu pe cusine, 
altris cjadreis di veri venezian ben costosis, cumò platadis 
daúr dai parevint gjaponés cucát dopo vé stracát 300.000€ 
par justá il solár dal tinel cuntun rár len brasilian. 
Cuant che Ane i domandave parce che al compras dute 
ché robate, al diseve: “Ane, e je la mode! O vin di véju par 
mostráju ai clients cuant che a vegnin pai miei cuadris”. Jé 
no olsave dii che ché int e vignive dome par menálu ator. Si 
domandave cemút che e veve podút maridálu; e jere stade 
tant inamorade di fantate, ma lis robis cumo a jerin cam- 
biadis. E jere masse strache; e jere stade a tré cunvignis 
par viodi di slargjá la só dite e e voleve dome bevi un póc 
di brút e lá tal jet. E ciri di vierzi la puarte de cjamare, ma 
e jere blocade, cussi e clama Gjigji che al vierze il barcon: 
“Ane, la mé stelel La riviste 'Interiór' e à pandút che la int 
ae mode no jentre pe puarte, ma pal barcon!”. 
Jé, cidine, e meté in moto la machine e e passà la gnot 
intun albierc de citát. Il di dopo si presenta denant de só 
cjase cuntun avocát e une domande di divorzi. 
"E je la mode, stelute! Ducj si dismaridin al di di vué 
Delilah Basaldella 


|” 





MAI 











1M S. Josef Artesan Fieste dal Lavór 
2M S. Atanasi Vescul 

3: J S.ts Filip e Jacum Apuestui 

4 V S. Florian Martar 

5 S S. Gotart Vescul 


6 D S.ts Marian e Jacum Martars 
7 L ?9| S. Flavie Martare 

C 8M S. Vitör Martar 
9M S. Isaie Profete 














10 J S. Antonin Vescul 

11 V S. Ignazi di Laconi Frari 

12 S S.ts Nereu e Achileu Martars 

13 D La Madone di Fatim La Sense - Fieste de mari 


14 L 20| s. Matie Apuestul 
€ 15M S. Doro contadin 
16 M S. Ubalt Vescul 

















17 J B.de Antonie Mesina di Orgosolo 

18 V S. Zuan | Pape 

19 S S. Ivo Avocat 

20 D S. Bernardin di Siene Lis Pentecostis 


21 L 21] Ste Gjisele Regjine 
» 22M S.te Rite di Cassie Taumaturghe 
23 M S. Desideri Vescul La Madone di Monsante 
24 ] La Madone dal Jutori 
25 V S. Bede Predi 
26 S S. Filip Neri Predi 
27 D S. Ustin di Canterbury Ss. Trinitát 
28 L 22] s. Milio Martar 
O 29 M S. Massim Vescul 
30 M S.te Zuane d'Arc Vergjine 
31 J Visitazion de Madone S.ts Canzians di Aquilee 


























Mai 


S" riváts tal més di Mai. Li” zornadis a si slungjin e stá fór 
a la sera al è un plasé, par via che a si gout il fresc da la 
stagjon e la claressa dal sél. Il més al varà zornadis sutis e a 
tacarà a mancjá l'aga: l'omp al spera sempri ta la natura... 
cunfidàn che a no sei sorda. Ogni an a si festegja, in Mai, la 
fiesta da la mari, e la zornada a à di essi veramentri biela 
par ringraziála di dut se ch'a à fat e a fa. Par cui che a no la 
à pi, al e ben che al fei un zir in simiteri partant 'na rosa o 
un cualsiasi flór. A duti’ li” maris, vuei e in dut?’ li” zornadis 
dal an, i mandàn i augurios che la lór vita a sei lizera e biela. 





Proverbi - Ogni mat al pär savi cuant ch’al tás 


Gigi Sbigula 
T? més di Mai la int a zeva a rosari ch'al vegneva dit ta li’ 
varis borgadis denant a un altarut ben furnit o ator a un 
glesiut luminát. Tor li” vot di sera il sidinór al emplava l'aria 
dai país e si sinteva una lizera conta di femina che a ripeteva 
paraulis memoreadis. Il timp di fini la nàina e duci i loucs a si 
implenavin di sighéts di fruts. 'Na sera vissin a la plassa dal 
país un sigo pi fuart al a spalancát il suspiet da 'na disgrassia. 
Un trop di fruts al veva cjapät dai scussons e ju vevin cassáts 
dentri la maiuta di Gigi ch'al no rivava a daparási, zint a butási 
ta la granda fontana da la plassa, cussantsi dentri ta l'aga. 
Par torná il dispiet, cuant che ducju' a son zúts via, vignüt fór 
da la vasca, cjapadis cuatri sopis di cjera, al veva stropát il 
scaric tant da implená la plassa e fâ cori l'aga lunc la strada. 
Il Strolegant 


Il tesaur dai Franceis 


| fat al é sucedút tal 1809, cuant che i soldats napoleonics 

ai vevin di cjapá a le’ spális l'esercit austriac ch'a si cjatave 
lunc le Fele, viers Tarvis, e tal fuart dal Predil. Par chest 
i Franceis ai erin entráts tal Cjanäl di Racolane. ai vevin 
viert in trei dís un passac par Nevee (indula ch'a si podeve 
rivá dome par un troi strent e dificil) e cussi ai vevin podút 
sorprindi i Austriacs ch'a no si spietavin di jessi tacáts di 
che bande. Al ere il meis di Mai e sui plans dal Montás le 
neif a l'ere lade vie: di ai a si tignive sot control dute le 
zone dola che i Franceis ai vevin di fá le strade par superá 
i grébanos di Nevee. 
Le int da le valade a le seguive incurioside ducj i moviments 
dal esercit napoleonic, che al veve sistemát il comant 
justeapont sui práts dal Montás. Un pár di cjanagleis, par 
rindisi cont di ce ch'al sucedeve, al ere lát lassü e al spiave 
di lontan: figurási le maravee a viodi i soldáts cun che' 
bielis divisis! 
Ma le maravee a l'ere stade ancjimò pui grande cuant che i 
Franceis ai vevin smontát il campo: i soldáts, platáts come 
daür di paradanis, ai vevin lavorát a lunc cu le pale. Al sa- 
meave che ai vessin fat une buse, forsi par sepelî un tesaur. 
Apene che i Franceis ai erin láts vie, i cjanagleis ai erin láts a 
scavà: ai vevin cjatät si une roibe che forsi a le puarte bécs, 
ma nol ere un tesaur: a l'ere le mierde dal cesso! 


Antonino Danelutto 
Furlan di Scluse 


A fulgure et tempestate... 


pos la gran criure, par Sante Polonie a si parecjavisi 
a cuincá e cerpí las vits. Saltucant enfri i revois, il segnál 
a lu deve la favite,! lungje di gjambe, curte di vite: cer-pi, 
cer-pi, cer-pl. Armáts di segacuts e di massanc, ducj ai zeve 
a fâ cjames di scjaracs? di vuar?, di noglár e di cuarnolár 
in Pissimbolie, in Rutupiert e fin tal Büs da la Selve e tala 
Mont di Raunie. 

Al ere dut un cori a vencs fin ju su la Pontaibe e in Gjercje 
parce che spali e fildifier par leáles a no 'nd ere. Mio di 
Liscivates, tant che sartúer e barbér, al ere cunsiderát 
da ducj come il miéi gue di fuarfes da cerpi. La domenie, 
intant di messe, un fantacet ai menave la muele a aghe. E 
lui al gugave e al cjantugave une tiritere che a sortive da las 
vueres coloniái: “Oh Baratieri, se la va cosi cresse i pensieri; 
oh Baldissera, se la va cosi cresse la guera”. Oreste Baratieri 
al ere stát il gjenerál dal macalizi di Adue (1896) e Antonio 
Baldissera il sio sostitüt. Al ere vits pardut, in Bocjonarie, 
tai Crepes, in Maserie, in Cjavade, in Cjarande, tai Basei, in 
Cjaldiät, in Cjaul, in Pernins, par no cjacará dai Bearcs. Par 
Pasche ai sbrocave las primes cecjes^ e ducj ai sperave che 
a no rivas la zuligne? a lecá dut. Al ere un biel lambic zi davòr 


pispola 
frasche, rami di sostegno non sfrondati 
avorniello 
gemme, germogli 
brina 


vits: movi la cjere sotvie, zirá revois, crevá femeneles, butá 
l'aghe di solfato. Il solfer a si lu butave cu la “Solforatrice 
Vulcano”, nassude propit a Clausiet ta la favrie dai Gjarisos, 
une machine che a ve cetant suces in dute Italie. 
Ma Diu nus vuardi ch'al rivas il burlac. Par sconzurá la 
tampieste ¡ pridis ai preave: “A fulgure et tempestate 
libera nos Domine” e i muinis ai sunave las cjampanes par 
“rompi il timp”. La Santine a conte che sio nono Meni Bist 
al puartave tal vignál dai Bisins il falcet e il riscjel e a ju 
meteve cu la lame e i dincj par arie come par fá riviel® a 
la bissebove.” E jê, garzonute, inzenoglade sot las vits, a 
veve da di, par almalcul vincj voltes, cheste tiritere: “Jesus 
Marie, Jesus Marie/cun San Zuan in companie/voltat la man 
gjestre/parat vie cheste tampieste/mandale in Valbrune/ 
dulá ch'al no trai soreli ni lune/dulà ch'ai no son femines né 
cune/nencje ucei a cjantá/e gjalines a passoná”. Variant: 
“..mandaitle su la mont Cjanine/dulà ch'a no cjante gjal ni 
gjaline”. Prime da tirà8 la ue a si meteve a sfonzeä? brentes, 
caratei e baghes.!° Alc di nouf a si lu comprave dai Beles, 
podenárs* di Dusát. A vignive tant bon vin une volte a 
Clausiet. Encje cumò a 'nd ven, ma... cul camion. 

Gianni Colledani 

Furlan di Clausiet 


contrasto 


6 
7 temporale con vento, lampi e grandine 
8 vendemmiare 

? impregnare d'acqua 

10 gerle di legno 


11 pottai, mastellai 


La vitorie di Trevis, 1896 


“L Patrie dal Friúl” di Mai dal 1895 e scrif che «ogni 
buinore un grum di zovins si cjatin li dal cjamp par 
alenási tal biel e san züc dal balon» ae presince di tante int. 
l'orari e la presince dal public a son bielzà indicatifs de 
estrazion social dai zuiadórs e dai spetadòrs: i contadins ei 
operariis, i mestris e iimpleäts, ven a stài la plui part de po- 
polazion, no podevin vé part, tant che atletis e spetadórs, 
a chés esibizions sportivis. 

Udin e jere ae avanvuardie tal gnúf sport, e a Rome, ai 20 
di Setembar dal 1895, i siei atletis a vegnin premiäts dal Re 
Umbert cu la corone di orár par il miór zúc di scuadre. 

Il ricognossiment al dimostre che la scuadre di foot-ball, 
metude in cjamp de Societät di Gjinastiche e Scherme, e 
jere fra lis plui fuartis in Italie, e a Trevís, un an dopo, in 
maie nere cu la stele blancje sul pet dongje dal simbul de 
Citát, e fase viodi il so valór vincint il torneu triangolár cu- 
intri lis societáts di Ferare e di Trevis (suces no ricognossüt 
de Federcalcio, fondade tal 1898). 

Dopo des buinis partencis, biel che chés altris scuadris de 
Societät di Gjinastiche e Scherme di Udin aan grancj sucès 
in Italie, ché dal balon e pár anemiche: no si an notiziis di 
buinis prestazions. Si sa che dopo de grande Esposizion 
regjonál dal Istát dal 1903, la Societát e lassa il cjamp di 
Braida Muzzati e e scomenca lis sós ativitáts li de grande 
aree plui central che, cuant che a forin butáts ju i edificis 
pe mostre e intierát il lagut de roie di Palme, e restà libare 
a ovest de Scuele elementár di Vie Dante. 


Al jere un cjamp cence tribunis pal public e camarins pai 
zuiadórs e i judics di gare: si scugnive doprá i edificis de 
scuele. 
La Societát e varés cjatát un gnüf cjamp für Puarte Puscuel, 
indulà che al fo tirát sü il Templi Ossari, ma sul cjamp di Vie 
Dante si zuiarin lis primis partidis uficiáls dal Udin te Vierte 
dal 1913. 

Gianfranco Ellero 





La scuadre dal Udin al principi dal Nüfcent. 

Leo e l’orloi 


na volta Leo, tala só pi lontana zoventüt, al era züt a 
Udin a ciatá un sió cognossint ch’al era ricoverát tal 
manicomi di San Svualt. A no si sa se in ché volta al si 
clamas propit ‘manicomio’ o s'al ves una denominassion pi 
uficiál, tipo ‘ospedale psichiatrico”. In di di vuè a no si dis ne 
chel ne chel par via ch’a ju an abolits. 
Nancia par Leo a nol era un problema: ch'al si clamas 
come ch'al volès, lui al veva di zi in maniconi a ciatá ché 
persona, e basta. Cuant ch’al e rivát a lu an fat acomodá 
intuna sala di aspiet ch’a era, in sostansa, una granda 
stansia vueida, ch'a veva come aredament dome una fila 
di ciadreis dongia la parét e un orloi piciät tal múr. Ch’al 
spietas uli. Intant ch'al spietava al é entrát un inservient, 
di chei da li’ pulissiis. 
Leo, ch'al tacava a stufási di spietá, ala aprofitat dala si- 
tuassion par prova a scambiá do” peraulis. Tant par tacá 
discors al à domandat: “Lese just chel orloi?”. l'inservient 
al si é fermát, al à vuardát Leo, al à vuardát l'orloi e, prima 
di zi för par ché altra puarta, ala sentensiát: “S'al era just a 
nol era chi dentri”. 
Renzo Peressini 
Furlan di Spilimberc 


Cuntrapunt 


Il soreli al vaive, 
e ance jo varès vaiût, 
a vede ch’e leve vie 
tante biele zoventút. 
(vilote popolár) 
La matina a e sglonfa di caligu, 
cuma se una grant man a ves 
lassat colà i to’ ains disdifàs. 


Miei vistissi tal scur 
par no vuardá il spieli ch'al ti buta 
intor i to’ dis inciamo crus. 


Ta la spala il zainet cun dentri 
dos butiliis, la sfiondra ch'a ti à 
insegnòt a fâ il nonu, il fassolet scur. 


Zint dongia la plassa 
viodi movisi, cuma sarpints stracs, 
bandieris e peraulis. 


Da ^na banda, zovins cul casco 
e un par di claps in man 
par spacá il freit ch'al inglassa il doman. 


Da che altra banda, zovins cul casco 
e la divisa par fati capí 
che l'unviar dal vivi a no ti lassa zi. 
Giacomo Vit 
Furlan di Bagnarole 


1" premi Sezion D tal concors "Poesia Onesta 2017" di Ancone 


La cidule 


C i vuei contâus il gno prin di di scuele. No come 
scuelâr ma come mestri. 

l erin il mês di Otubar e une di al ven un a clamámi di lá 
al telefon public che i vevi une clamade. E ere la direzion 
didatiche di Mueç che mi diseve di presentâmi la di dopo 
che i vevi une suplence. 

A pene rivät, il diretór mi dis: “Monte in machine che ti 
meni a vierzi l'an scolastic a Ovedas”. Dopo une buine 
miezore, par une strade militär plene di curvis, i rivin tal 
paisut: cuatri cjasis, une ostarie, une gleseute e la scuele in 
miec ai práts e ai cjamps di panolis e devant la puarte un 
groput di fruts e frutis dai sis ai undis agns: la mé pluriclasse. 
Une volte jenträt il diretór mi dis: "E cumó i voi. Bon lavór”. 
A chest pont jo i domandi: “E per tornare a casa...?”. 

“Nuie póre" mi dis "tu vás jü te ostarie e tu domandis. 
Mandi". E cun chestis peraulis mi lasse bessól cun ché 
dozene di mularie. 

A misdi e miec, saludáts i fruts e cualchi mari che e ere 
vignude a viodi il gnüf mestri, i cjapi la borse e mi invii viers 
la ostarie. 

“Il diretór mi à dit di domandà culi par torná a cjase”. 
“Spiete un moment che i torni subit" mi dís il paron de 
ostarie, sparint daür il banc. Nancje il timp di bati un cei 
che al torne für tignint in man un tramai che bisugnares 
viodilu par capt, ma che jo i cirarai di piturále par che si 
puedi capi di ce che si tratave. Imagjinait un triangul di 
cuarde di fier che par base al à une bree strete e in ponte 


al a une cidule. Me 
met in man e mi dís: 
“Tu cjapis chel troi 
che al va ju viers la 
Fele, sta atent a no 
sbrissá parce che 
al e dut umit e plen 
di salamandriis, tu 
rivis tes gravis e tu 
continuis a cjaminá 
fin dula che e je la 
aghe. A un ciert pont 
tu cjatis doi lens 
peáts a forme di une 
ics e altris doi lens 
di ché altre bande. 
Peade pal aiar e je 
une cuarde di acál 
ancorade par tiere, 
tu montis sù e tu passis la cidule te cuarde e tu ti lassis lá. 
Rivát a metát, la cidule si ferme e tu tu ás di tirati indevant 
cu lis mans, ma sta atent che la cidule e je crepade e tu 
puedis taiàti i déts”. 

Par no fále tant lungje, rivát ae cuarde mi soi sentát su la 
bree e cu la borse sul stomi mi soi lassát lá viers la stazion 
di Resiute. 

Mi è lade ben, i déts a son inmò dis. 

E cussi al e finit il gno prin di di scuele. 





Renato Pascolo 
Furlan di Vençon 

Schnaizhontiger 


p: de gepochtschtouzn is a gelder sòck. Drinn saint volla 
schtoffena schnaizhòntiger. Se gehearnt òltn zaitn. Si 
kennint et van ame anzign mentsch gebeen sain. Na! Aniga 
ònt gevlickta puichschtòmmin. S'saint nie de glaichn, aniga 
Ont a zachn me eckilan, aniga saint baiss, aniga kròchat. 

Bi viil lait ònt enn pit de schnaizhòntiger gegriesst, lait as 
pit schiffe unt zige vortgevohrn saint, ihra lait gegriesst 
vour me toure. Bi viil zehrn ònt enn dei schnaizhòntiger 
getricknt... S'saint lai schnaizhòntiger pit me gruchn fa 
naftalina unt fan òlt. 

“De òltn lait fa Triescht ònt an òndern gruchn fa de sègn 
fan Plodn... Benne òlt pischt, muische aufgean” sok maina 
tochter. Dr gruchn fa d'òltn fa Triescht òt in gruchn fa me 
alane sain, fa dr schtòdt. 

“| baass, i muiss gean... | òn's mier selber verhaassn, as in 
tòk, bo i hòrte bar tuin drauf an tram ze schtaign, i ham 
gea, de valischn pòck unt aufgea, fa bo i kèmmin pin”. 
“Mamme, i der tui's et, dis dei schnaizhòntiger aufzehengin, 
s'tuit mr ingraifn...”. Mier et. Mier gebnt se rui. l òn se zba 
verte gebòschn, ans af ans aufgehenk ze trickn, ans af ans 
gepeiglt... schtilla an "l'eterno riposo" gepetn, baal i baass, 
as lait si geschnizn ont, as niemar saint. Kaa òltis mentsch 
birft saina schnaizhöntiger vuder. Abesn saint dervlickt 
gebeen, de lait as se in dr hònt ont gotn saint raich, or(b) 
m, gonz or(b)m gebeen, òber ola ont reschpèkt fer s’zoik 
gotn, óla ónt de glaichn pittern zehrn getricknt, dr schmérz 
geheart or(b)mn unt raichn. 


Facolets 


ongje dal cassonet un sac zäl trasparent. A son tancj, 

tancj, une vore di facolets di stofe, ereditát dal passát. 
No puedin jessi di une persone sole. No! Cualchidun al a 
lis iniziáls ricamadis, ma mai lis stessis, cualchidun altri al a 
numars stranis tal cjanton, altris ancjemö a an colörs vifs. 
Tropis personis ano saludát lis náfs ch'a partivin dai puarts, 
trens ch’a partivin des stazions, int ch'e partive su la puarte 
di cjase? Tropis lagrimis ano suiát? A son nome facolets cul 
odór fuart di naftaline e di vecjaie. 
"| vecjos a Triest a an un odór difarent di chei di Sapade... 
Cuant che tu saräs vecje, mame, tu ás di lá su”. 
“Lodòr dai vecjos di Triest alè odör di solitudin, di citát”. 
"Lu sai ch’o ai di lá... une di o ai impromitüt a me stesse 
che, cuant ch'o fasarai fature a montá sul autobus, o larai a 
cjase, o fasarai la valis e o tornarai dontri ch'o soi vignude!” 
“Mame, no rivi a meti a suia chescj facolets, mi fasin im- 
pression..." 
A mi no, mi metin pás tal cúr. Ju ai laváts dös voltis, metüts 
a suiá un par un, sopressäts un par un, preant planc cual- 
chi “eterno riposo” parce che o sai che a jerin di cui che 
aromai nol è plui, parce che nissun anzian nol bute vie i 
facolets. Anzit, tancj a jerin fintremai comedáts. 
Cui che ju à vúts in man al jere siór, puar, disgraciát, ma 
ducj a vevin imparät il rispiet pes robis, ducj a vevin vait lis 
stessis lagrimis. Il dolór nol cognös cundizion sociäl. Noal- 
tris ju butin tes scovacis, i nestris facolets di cjarte. A son 
un póc pardut. 


Mier berfn seins gepocht, insraschnaizhontiger, papierena, 
se lignt iberòll. 
Unt enkra schtoffena schnaizhöntiger bearnt klana 
Halloween gaischter, a fescht as dier et a vort gekennt ot, 
as dr sicher et gearn hiet gotn. In enkern zaitn is der toat 
nou bildar gebeen, er òt sicher icht luschtigis gotn. Mier 
mochn schneamendlan, pelschterlan, mier vlickn... de 
jungin lait as orbatnt denknt si nichtet. 
Schanni, dier olta lait, as pit reschpekt dei schnaizhòntiger 
in dr hònt òt gotn! S'is a bi se sogatn: "Dier kemp ah nou in 
insra schui”, ober kans lisnt. 
Bos hieschen gesok, Begarneine? Du hiescht ichtet gesok, 
du hiescht lai in kopf geschitlt, pit vaichta augn. 
Cristina Kratter sJacklars 

Cumo, i vuestris, ju fasin deventá fantasimis di Halloween, 

une fieste che voaltris nancje no cognossevis e che no va- 

ressis aprovát, ai vuestris timps la muart e jere plui triste, 

no veve nuie di legri. 

Ju fasin deventá pipinots di néf, cussins, ricams... Nissun 

pinsir nol passe tal cjäf di cui che ju trasforme. 

Mandi, anzians che ju vés tignúts di cont. 

“Dier kemp ah nou in insra schui...” (O deventarés vecjos 

ancje voaltris), al semee ch'a disin... Ma nissun nol scolte. 

Ce varessistu dite tu, Begarneine? No tu varessis dite nuie, 

tu varessis nome scjassät il cjáf, cui voi cu lis lagrimis. 
Traduzion par cure de Redazion 





La sgnape e la Pitüs 


| so nom al ere Tunine, ma ducj ai la clamave “la Pitus”. A 

veve vút un fi che li a sempri clamát “Bimbo” e che dopo 
ducj ai clamave “Il Bimbo”. Dopo ai diseve ancje “Tunine 
dal dezimin”, ma il parce li savarén camo. 
Muart l'omp, il fi pal mont che a nol scriveve (forsi nol 
ere nancje stát a scuele), a si ere metude a bevi sgnape e, 
cuant che a ere sturmale, a zive su da la Madone dai Dolórs 
a sfogàsi cussì: “Tu Madone, tu as siet spades che as ci fore 
il cür, jo i ai siet dezimins che ai mi bruse il stomi. Tu as bût 
un fi saul e ai ci li an copät: ancje jo ai bút un fi saul, e jo il 
gno Bimbo, che al e barabe pal mont. Ce malmitudes che ¡ 
sin, jo e te, Madonel”. Se la mularie ai la viodeve ator bevu- 
de, ai la mincjona- 
ve clamantle “Tu- 
nine dal dezimin” 
e dopo ai coreve a 
scondisi parce che 
a si inrabiave e ai 
coreve davür. 
Muarte lie, il Bim- 
bo al è vignút 
vecju e al è vignút 
achenti a fini ¡ soi 
dis. 

Maria Sala Coleto 
Furlan di For di Sot 

La póre e je la póre... 


D cuant che l'om al esist su cheste tiere al à vit simpri 
póre. Póre dai nemái, da lis saetis, dai tons, dal fúc, de 
gnot, dai siei simii. La póre eje une brute “bestie”, nus fás 
deventá picui. 
Cuant che o jeri frute o vevi póre de aghe gruesse dal ri- 
vuat che al é daür de mé cjase. Cuant che al tacave a plovi 
a dilunc o stevi simpri daúr dai barcons a cjalá l'aghe che lu 
sglonfave, lu jemplave fin che nol rivave plui a tigníle dute 
intal so jet e jé e stranfave, si slargjave inalore pai práts 
dulintor. La tiere no supave plui dute ché aghe! 
No mi pareve pussibil che un riul cussi piçul al podés de- 
ventá intun moment cussi pericolós, che lis sós aghis colór 
dal cil a deventassin colór pantan e dutis agjitadis. Mi mo- 
vevi inalore di un barcon a di chel altri e su la ponte dai pits 
o cjalavi e o preavi... e il timp mi pareve cence fin. 
Une volte la aghe no a dome jemplät i práts, ma e je 
rivade a jemplä ancje il curtil e la nestre cantine. 
O vevi póre che l'aghe e rivas fintremai in cjase. Cussi 
nol é stát. La ploie si è cuietade e a póc a pòc la aghe 
si e sbassade. Po dopo... il meracul de nature... l'aghe 
e tornave nete, lusinte e trasparinte come che nol fos 
sucedüt nie, ma la póre e restave. 

Loredana Zabrieszach e Marta Trinco 


Jerbatis 


Grame (cynodon dactylon) 

culi i cás a son doi. Une e je la grame cul non sientific 

di Agropyrum repens. Ché altre e je la grame cul non 
sientific di cynodion dactylon. La prime e je clamade 
ancje false grame o dint di cjan e une riviste taliane di 
botaniche a le piture cussi: “portamento cespitoso, rizoma 
strisciante, scapi eretti e ginocchiati, foglie glauchescenti, 
fiori graminoidi”. Boh. 
La Agropyrum repens a ven doprade tai zardins misturade 
cun la jerbe di prát Maciste (che za dal non a si capis che 
e je une jerbe fuarte e resistente) parce che no a póre dal 
sec e se taiade curte e je ancje nininute di viodi. 
Altre cuestion e je la cynodion dactylon che e je la gra- 
mate che o cjatin tai nestris orts o zardins e tai órs de 
strade, cuant che al é facil viodile che a creve l'asfalt par 
vuadagnási une glagn di soreli in plui. Se tu vús gjavále, 
crompiti un par di guants, parcè che cuant che tu tentis 
di slidrisále a pues taiáti i déts; e dut cás, gjavále dal dut 
al e impussibil par vie che e à lidrís che a van ju fintremai 
a doi metros. 
| vegans e i erboriscj, che a ^nt san une plui dal dial, a zurin 
che i buts a si puedin mangjá in salate e che bulits e 
cuincáts a son une pietance nutriente. Ma no zontin mai 
rispueste a la domande fatál: ma sono bogns? Nuie, no 
rispuindin. Peró a ti disin che a cure lis inflamazions dai 
renos, la cistite e la celulite. Ta chest ultin cás no si capis se 
al conven bevile o spalmássile su la part in cuestion. 


E je, duncje, simpri la vecje storie dal ben e dal mál, che a 
somein cussi lontans, ma che viodúts di dongje a si cunfun- 
din. E nancje la leteradure a pues judánus, se ancje Verga 
te só novele L'amante di Gramigna, e cemút che il Verisim 
al imponeve, no nus da nissune drete e nus lasse di bessói 
a decidi: je e jé Peppa, fie di buine famee, lui il brigant Gra- 
migna. Jé a si inamore di lui e a lasse il murós. A scjampin, a 
an un frut, a son becáts, a finissin in preson. Jé, ancje dopo 
agns, a völ dome lui. A lassara so fi intun orfanotrofi e a 
spietara lui, Gramigna, par rest dai siei dis. Lui nol tornara. 
E il Ben e il Mál vissero felici e contenti. 


Stefano Montello 

Jugn 


Qr» la stagjon dal cjalt a è rivada e li’ zornadis a son chés 
pi lungjis dal an e forsi tra i més pi biei, vista la stagjon di 
miec: ne si si brustulisi ne si si inglasse, ne tanta ploia ne tant 
sut. Si fan cjaminadis lungjis par butá via i chilos di bondansa 
che a son distribuits un puc par dut e si prepara il cuarp par la 
biela stagjon. La not di san Zuan (24) li' bestiis a si fevelin: cuissà 
se encja l'om a riva a fevelà a chei altris omis, lassant di banda il 
desideri dal comant e da la egemonia. A podarés essi una verae 
granda ocasion par che l'om a sei miór di cualsiasi bestia. 


Proverbi - Cuant ch'al riva Jugn, ten la sesula in pugn 


Gigi Sbigula 
GE al spetava dut content che li^ saresis a doventassin 
rossis par fá cualchi biela spansada; a nol veva a cjasa só 
la planta, ma da sempri al veva olmät una no distant da la ch’al 
steva. “Na volta Bepo, indevant cu l'etát e paron di 'na planta 
crissuda tai Sivilins, a lu a cjatát in sima al saresár la che, intant 
ch’al implenava 'na sporta, a 'nt mangjava a plena bocja. Da 
sot il vecju a i sigava: “Ven ju, se no ti spachi li” cuestis!”. Chel 
sora a nol rispundeva, ma i spudava ju li^ sepis; dai un colp, dai 
un altri, a i à capitát una ta un vuli. Po dopo Gigi, par cjoilu pal 
boro, a lu cjansonava: "Ven sù mo, ven sù, che cassù a "nd è 
encja par tel”. Crissuda la rabia e savint di no podé zi a cjapalu, 
Bepoi mandave mil maledissions, cui augurios che al vadi di 
cuarp mil e mil voltis. Il distin a lu à scoltát e Gigi al à scugnüt 
saltá ju dal arbul e lassá la sporta par cjera. 
Il Strolegant 


Il Tilio Sciscì 


Racolane al viveve in miserie Tilio, un personagjo 

origjnàl, magri e cu le barbe lungjie. Di picul al veve 
vòt un incident... di gei. Une dì sò mari lu veve cjamát tal 
gei e lu veve portàt cun sè. Il frutin, dut content, nol faseve 
che voltàsi a drete e a campe, curious di esplorà chel mont 
che di lassù par lui al ere dut gnúf. Ma par disgracie le mari 
si jere ingumpidide e il Tilio, che in chel moment al veve le 
lenghe di fùr, nol veve fat in timp a ritiràle e cu le scjassade 
i dintuts i vevin cjongadi le ponte. Di ché volte il Tilio nol è 
stàt pui bon di cjacarà normalmentri, al trabascjave e par 
chest a lu clamavin Scisci. 
Al viveve di caritát e cuant ch'al ere di veglä un muart al ere 
simpri presint: al contave storiis ch'a le duravin fin al rosari 
matutin. “Su, Tilio, conte ché dal vues!”. “Eh, savèis pur ce 
ch'al é sucedüt al "Sef: i e ladi un vues par traviers intant 
ch'al mangjave un toc di gjaline e no i lave ne sù, ne ju!”. A 
chest pont il Tilio si fermave. | parints dal muart, alore, i ofri- 
vin un toc di pan, un café di zicorio o un bussul di sgnape. 
Po al ripiave le conte che a si interompeve simpri cuant che 
“il vues nol lave ne su, ne ju!”. E cussi par oris. Cuant ch’al 
capive ch'al ere il moment di mola le companie e di torná a 
cjase, al finive di contá le storie: “Il "Sef al ere par scjafoäsi, 
al à tirât adun dutis le’ fuarcis e al à dat un grant colp di tos 
tant che il vues, come une sclopetade, al è lát a fini sul bal- 
con da le cusine e al a rot il veri". 











Antonino Danelutto 
Furlan di Scluse 


Un bintar di gale 


Quet dopo il 1866 a si cuminçà a zi fôr pal mont par 
cjapâ un franc cun mancul lambics. A si fâs par müet 
di dí parce, come che al ere solet recuardâ Laurincut di 
Duminisie, che sul Bajkal al veve fruiát 24 gjachetes, “ogni 
pan al a la só croste e il pan di paron al a siet crostes e un 
croston”. 

Asìns® a "nd ere pardut, ocupáts intai grancj lavüers da 
Eisenbahn, la vie di fier, la ferovie. La peravole a deventa 
“lasimpon” cul significát di “cjere foreste”. “Al lavore su 
lasimpon”, ai diseve cun svant maris e nuvices, za pensant 
a las fiestes di Nadál e ai biei marcs, florins e rublos che i 
omins ai varés puartát a cjase. Ce belece! Si, ai strussiave 
e ai sparagnave pensant a la famee lontane. Ma al ere 
cualchidun che al no podeve torná dongje parce che a 
veve... pierdút l'indiriz di cjase. Cualchi asine, bandonade 
ma no rassegnade, a vende fintramai la vacje par zi a cirî 
l'om cul risultát da pierdi sac e ráfs. 

A fin stagjon cualchidun, vulint gjoldisi la vite, al passave 
l'unvier (in todesc Winter) sul lasimpon, dongje il cjaldut 
di une Stube, enfri crichils? di bire e bieles chelarines,? 
stracant i bécs cjapats cun tant sudúer. Ai vüei dai paisans 
al ere deventát un bintar, ven a stái un pucefadie e un 
stracetimp. 





1 abitanti della Pieve d'Asio 


? boccali 


3 cameriere 


A fin stagjon, cierts amís e coparis, tornant in treno da 
Moscje, ai rasonave sul dula meti i sparagns. Cui diseve in 
stales, prats e boscs in Clausiet, cui in cjeres a la Basse, cui 
in bancje e cui... tal stramac. Meni Cjanalin inveze, par pòre 
di faliments, di tasses e di laris al disé che al veve dezidút 
da fermassi a Viene e da lassa ui i bécs, intune bancje 
sigure, la Bancje dal Píel, cetant nomenade pai cocolets 
e las mignasses di frailes^ di cuesse lungje e di picule 
virtüt. Atris bintars inveze, pi di buine bocje, ai preferive 
meti dut in BOT (Betoles, Ostaries, Tratories). Davór dai 
bintars, naturalmentri, a cor dute une leterature popolár: 
"O ai la femine cui fruts a cjase e jo barabe sul lasimpon" o 
“lo so che i minatori son lingère?, portan braghe lunghe e 
stivaloni, a pena forà la galeria i pianta il puf? e po i va via”. 
Ma il bintar al ere pur simpri une moscje blencje. Pal rest 
i emigrants ai ere bráfs fantats, plens di snait, lavoradüers 
e di tigní cont. Par lüer a si ere inverát ce che al bramave 
Ceconi cuant che al veve daviert a Pielunc la scuele di 
disegn. A cui che a i domandave: "Ma siór cont, parce lu 
ae fat?", lui al rispuindeve: "Parcé che no vuei che chescj 
fantats ai partisse pal mont salams e ai torni musets". 
Gianni Colledani 
Furlan di Clausiet 


^ signorine 


persone poco di buono 
6 debito 

La vere Udinese: 1911 


Pan di fondazion di une Societát che si dediche dome 
al zúc dal balon e stacade de Societát di Gjinastiche e 
Scherme al e il 1911. L'entusiasim dai fondadörs al scugni 
fà dut cas i conts cun doi problemis: l'organizazion dal zùc 
eicoscj dai torneos. Daspo dal bon esit dal torneo di Trevis 
tal 1896, l'Udin, tant che sezion de Societát di Gjinastiche e 
Scherme, al veve scomengät l'ativitat uficiàl doi agns dopo 
inte suaze dal cuart concors di gjinastiche talian, che si 
tigni a Turin dai 11 ai 14 di Avost, indula che e fo eliminade. 
Tai agns dopo si tignirin une vore di amichevulis. 
Al fo evident che, se si voleve da ae Citát une vere scuadre 
di balon, buine di vé part ai campionáts talians, si scugnive 
dá dongje l'Associazion Balon Udin, che e fo fondade ai 6 
di Lui dal 1911, cun Antonio Dal Dan tant che President e 
Luigi Dal Dan, Gracco Pettoello, Emilio Botto, Umberto Re- 
cami, Gino Guardiero e Alfonso Di Siebert conseirs. 
La gnove Societát e fase il so prin incuintri a Palme tré dis 
dopo, metint in cjamp Pettoello, Botti e Vianello, Michelet- 
to, Paroni e Plateo, Guardiero, Pez, Dal Dan (Luigi), Recami 
e Paglianti, e e vincè 6 a O. No fo une partide di balon come 
che si intint vué, ma une esibizion colaterál su la place des 
armis in spiete dal event plui impuartant de zornade, il svo 
dal avion Blériot. Il prin timp al dura dome dis minüts, a 
scrif il cronist de "La Patrie dal Friúl” dai 10 di Lui, avonde 
pal Udin par segná tré goi. L'event di ché zornade al jere 
un altri, come si capis ben dal titul de seconde pagjine da 
“Gjornál di Udin" dai 10 di Lui: “La grande giornata sportiva 











di ieri. Alfredo Cavalieri vola presso Palmanova”. La Citát e 
il so public a rindevin omac a Alfredo Cavalieri che ai 25 di 
Avril, vuidant un avion piturát cui colórs de bandiere talia- 
ne, al veve svolát di la dal Judri par afermá la italianität di 
chés tieris “iredentis”. Il pilote al ringracia i siei concitadins 
cuntune gnove esibizion, partint de place des armis, li di 
Puarte Udin, suntun avion Blériot che al jere stát puartát a 
“tocs” di Vignesie e rimontat sul puest dai mecanics! 
Gianfranco Ellero 








La scuadre dal 1954-1955, seconde in classifiche dopo il Milan. 
In pits: Bettini, ... Dell’Innocenti, Romano, Selmosson, Magli. 
In bas: Szòke, La Forgia, .... Menegotti, Azimonti. 


Leo e il got 


Leo una volta a i è capitát di ciatási, lui e un sid amigo, ta 
un país dal Friúl dulà ch'a no erin mai státs prima. Finit 
di sbrigá i afárs ch'a ju vevin puartáts fin ull, par cognossi 
miei il païs a son züts subit in osteria e a an ordenát doi tais 
di blanc. A son státs servits. Il vin tal got, però, al era a un 
livel massa bas par li” abitudinis di chei doi, ch'a erin usáts 
a jodi, ta li” osteriis ch'a frecuentavin di solit, il livel dal vin 
pi dongia dal ór dal got. 
Ciatantsi in “terra straniera', e vint a se fá cun personis ch'a 
no cognossevin, a no an vüt il coragio di protestá. 
Leo però al e rivát instès a fà capi ch'a nol era d'acordo 
cun ché maniera di implenî i gots. Prima di serciá il vin al à 
scuminsiát a vuardási ator par la stansia, butant il voli ora 
ca ora là, come ch'a si fai cuant ch'a si ciatisi ta un puest 
gnóf. Cuant ch’al si è necuart che tal local al era un póc di 
silensio, al si € tornát a voltá viers il banc, al à vuardät il 
got e al ghi à domandát al sid amigo, ma in maniera che 
duciu' chei ch'a erin li dentri a sintissin: "Cui l'àe bevút tal 
gno got?" 
Renzo Peressini 
Furlan di Spilimberc 


Se ch'a no si fa par la pas 


In-ta la zornada mondiál par la pás, 
al Asilo dopu la funzion di gala, 
cul sindic infassát dal tricolór 
e il predi a binidi, 
an dismolát dós blancis colombis, 
stafetis di cuncuardia che, 
a lunc robadis al svual, 
al prin siel a buna man an sgnacät 
tal grumäl di me fi l'imprest 
di tanta liberazion. 
A la so maravea a mi à tociát rispundi 
che dispès a son i nocents 
a pati li^ missions di pás. 
Francesco Indrigo 
Furlan di Sesarol 


1" premi Sezion C tal Concors “Poesia Onesta 2017" di Ancone 


Peisar bearn ona purgiardar 


mool in unsara dearfar docktarn sent ckana gabeisn 
unt da lait honzi zua ckolfn ananondar peisar zan 
bearn mit bosa auf hont ganoman in da gartlan, in da bisn 
odar in bolt. 
Mensa ogackialt sent gabeisn, honza zoutn da holdarana 
plia asa in longast hont gamocht deern, unt is hasiga bosar 
gatrunckn. 
Da peisasta sghmirba kein da schtracha honza gamocht 
min peich van vaichtn, a pisl boks van bumblara, reaslan 
var kamamila, salbia, milischia unt da zbaita rinta var 
holdarschtauda, noor honza gamochn ols zoma pregl in 
sain van vocka pis as ols zoma hott gapocht unt noor honza 
ols durch zichn. 
Kein da reumatisism odar da artrosi honza da reaslan var 
arnika aichn gatonan in sghnopz unt schtaat glosn vir a 
monat. Virpai deiga zait honzasi schian gameik veist ainraim. 
Monsa oarn bea hont ckoot honza gabermpt a pisl eil av an 
leifl unt mons lobalat is gabeisn honzis aichn in oara. 
Monsa ckopf bearn hont ckoot odar in sumar mon 
schtoarck da suna hott tschooln honza drauf gatonan avn 
ckopf da vrischn plotschn van holdarn. 
Velia Plozner 
Fevelade di Tamau/Tischlbong 


Vuari cence medisinis 


U ne volte tai nestris païs no jerin miedis e la int si 
curavin un cun chel altri cun ce ch'a cjapavin sü tal ort, 
tai práts e tal bosc. 
Par pará vie une disfredade a bevevin te cjalt fat cu lis rosis 
dal saút cjapadis su te Vierte e fatis secjá. 
La pomade ch'a dopravin pes pachis si le preparave 
scjaldant, tal sain, resine di pec, cere des áfs, rosis di 
camamile, salvie, melisse e la seconde scusse dal saút: 
cuant che il dut al deventave fis, si lu filtrave. 
Pai reumatics e l'artrosi si metevin lis rosis de arniche te 
sgnape par un més: cul licuit si fasevin i massacs. 
Pal mál di orelis si meteve ta la orele un tic di vueli clip. 
In cás di mál di cjáf o cuant che in Istát il soreli al jere masse 
fuart, si taponave il cjáf cun fueis frescjis di saüt. 

Traduzion par cure de Redazion 


De khronkhat vame schohfpoukhe 


h lai lisne du, lossmider derzeiln bas as istber gerotn 
zait hinter. Eh bein-cio, a glaiches ist gebis net gerotn 
in khame. Sel um vinva pini gean zame stole zbie ola 
tcnesse. Mai mon der Jokl ot nou gehot zuar za kheman 
vander orbat mite za gerechtan. | derbaile on iningebn 
's earste pischle tcearst in schohf, das ont gehot ir 
schohfstelele inder vinster tceibrist ime stole, unt ochter 
in khie. Nochar onimi geton hinter za khrukhan unt za 
mistan. 
Ois a vort-cio oni geheart a seta malehr ime sel 
schohfstelelan, das otmi gedaicht as barat de leizebohr. 
Ah sel sel du: i on gezitert a zbie ana ruete, i onmi net 
derriert zbie as i hinat de schinkhn hilzan gehot, neinkh de 
trute meit sain eirigar! „Haint ist bòl a mains ’s hinterste”, 
oni gepfechtet in mi selberst. Ime seln ist khemen ander 
tihr mai mon der Jokl. 
— Bas gerotet do? 
—'Sist de leizebohr ime schohfstelelan. 
— Puh basden nou! 
Mime eileliechtlan seinber ochter gean za schauban. Ma 
joi joi joi bas i on lai gesehn! Inser der sel groasse bider 
ot geschnorklt, gehuestet unt voich gekholt a zbie a hunt. 
Epra vort otar genieset seiks-sibn vòrte nochanonder, unt 
ochter otar gehupfet vost pis untrn pamen vame stodl unt 
otsi vluks nider geschmaizet zbie toat, ar ot gehipflt dume 
dume zbie a bintstoukh unt mit groassa sprunks istar drauf 
gehupfet af kreiple schohf. 


Il mál dal roc 


h, sint, che ti conti ce che mi a sucedút za fa timp. Eh, 
ben po, une robe cussi dal sigür no i e mai capitade a 
nissun. Robis di no olsá nancje di contále. 
Tor lis cinc o jeri lade inte stale come ogni sere. Beh, al jere 
inmò adore e il soreli al jere avonde alt; il gno om Jacum 
al veve ancjemò di torná dal lavór par prepará il fen pal 
besteam. Jo intant i dei la prime bracade di fen prime aes 
pioris, che a stevin intun cjanton scúr de stale, po dopo aes 
vacjis, e ae fin mi metei a tirá dongje il ledan. 
Dut intun colp, cjo, o sintii une confusion cussi grande vigni 
de bande des pioris, che mi someave che al fos il diauleri. 
Ah ben: o tremavi tant che une vuiscje, no rivavi a movimi, 
tant che o ves lis gjambis di len. Nancje il vencul al podeve 
jessi piés! “Usgnot e je la mé ultime ore” o pensai jenfri di 
me. In ché si mostra su la puarte il gno om Jacum. 
“Ce sucedial chi?”. 
“A son i spirts intal tamar”. 
“Beh, ce po ancjel”. 
Cu la lum a petroli o lerin a viodi. Ma joi, joi ce che nus 
tocja di viodi! Il nestri grues roc al ronceave, al sbolseave e 
parfin al baiave come un cjan. Ogni tant al stranudave, cinc 
sis stranudadis une daúr ché altre, cui lavris stiráts sui din- 
cj, po al saltave fin aes tráfs de tieze, e si butave par tiere 
come un muart, si rondolave dapardut, al saltucave in zir 
tant che un corli e cuntun grant strabalc si buta sul grum 
des pioris. E simpri al ronfave, al stranudave e al tremave. 
Se ti dís... une vite... nancje di crodi. 


— Eh, ’s do vie ist gebis nerisch bórtn — ot gemurblt der Jokl 
— gea riefe in Peater. 
Inder Zahre desevont der Peater Klendar ist geben der orz 
vame vólkhe unt vame vie. In sel mumeint oninen vunen 
ime burzhause unt onme derzeilt vame bider. 
— Puh der schohfpoukh... epra vort... beiste bie... - otar 
ongeheivet za norazan der Peater. 
— Sumo su Beater, — oni vluks khurz geschnitn - 's ist net der 
mumeint za norazan. 
Bein, ar ist ochter ból vluks nochar khemen. 
Ime stole der bider ot gehot mear rue. Ar ot ból nou 
genieset, gekhrospet unt de zeinde gezaget, ober lai seltn. 
— Ar ist gebis varhekset — otar gesot der Jokl. 
— Ar steat schon peissar, daichtsmi — oni gesot i houfnter 
guet. 
— Bens nou hinatme za kheman, riefeber as der nemenme 
's pluet — otar gesot der Peater. 
Unt mime seln de zba mone ontmi gelot alane unt seint 
gean za trinkhan a glesle ander sel vourte. | pin gesessn 
afn melchstuel unt lai ime seln oni borgeton das i on gehot 
valourn aussar vame örbl in ’s haa vame schohfporbn ’s 
prievle vame schnupftabakh. 

Ferrante Schneider 

Sauran 


“Eh, cheste bestie e je lade für di cjäf” — al bruntula Jacum 
— “va clame Pieri". 
A Sauris, in ché volte, Pieri Klendar al faseve di miedi ae 
int e al besteam. In chel moment lu cjatai inte ostarie e i 
contai dal roc. 
“Ben, il roc... di cuant in cuant... sástu come che e je...” al 
scomençà Pieri. 
"Su mo, su Pieri" — i ae dei curte — "nol é il moment di 
schercá”. 
E cussi al vigni daurman. 
Intant inte stale il roc si jere un pòc cuietát. Al stranudave 
ancjemò, al raspave e al mostrave i dincj, ma nome di rar. 
“Dal sigúr al e striát” al dise Jacum. 
“Al sta za miór, mi somee” o disei, sperant pe miór. 
"Se e ves di capitä inmò, clamimi che i gjavi il sanc". 
E cun ché i doi oms mi lassarin di bessole e a larin a bevi 
un tai par ché sbigule. Jo o jeri sentade sul scagnut de 
molzidure e nome in ché mi inacuarzei che i jere colade 
fúr de manie, intal fen de mangjadorie des pioris, la buste 
dal tabac. 

Traduzion di Ermanno Dentesano 


Il bronzital 


T: dovês dai zagos al jere ancje chel di compagnâ il 
plevan te benedizion des cjasis. Si leve in doi: un al 
tignive il bussul da l'aghe sante e un la borse di corean pes 
ufiertis. Par nissune ma propit nissune reson si veve di poiâ 
jà il bussul o la borse fin che no si tornave in canoniche. E 
nissun s'impensave di contravigni cheste regule. 

Daspo benedide la cjase, pal solit don Oreste s'intignive cui 
parons, e intant noaltris zagos o vevin il timp di scrusigná 
ce che si podeve fa li intor: zuiá cui cjans o i gjats di cjase, 
lá a platási o pinduläsi suntun nicul. 

Une di o jerin a benedi une cjase cuntune scjale par für 
ch’e coreve a ret di une schirie di brussis di ortensiis, dutis 
complenis di flórs colòr di rose. Al fo un lamp inacuarzisi 
che a peta un salt ju des scjalis, cu la vieste intor, al jere 
come vigni ju cuntun parecjadudis: intant dal salt la vieste 
si sglonfave dute e e stratignive la colade. Al jere dabon un 
biel zúc, nome che intun salt la borse di corean cui bécs 
ch'o vevi in man (e che no vevi di mola mai) si jere vierte 
e dut ce ch'al jere dent al jere finit tes ortensiis. O cirii di 
bot di ingruma indaúr i bécs: cu lis cjartis al fo vonde asiát, 
ma la minucaie e jere plui dificil di cjatà. | tocs di 500, 100 e 
50 liris, colòr dal arint, si rivavin a scuarzi avonde ma chei di 
20 liris, zaluts, si confondevin cu la tiere. Po ben, o pensai, 
no sarès stade po dute ché grande pierdite se cualchi toc al 
fos restát li. Par un cas l'an daspò o jeri inmò jo di servizi tal 
benedi la stesse cjase. “Oh, cheste po, o scugnis viodile!” 
e disè la parone al plevan finide la benedizion. “Chest an 


la brusse di ortensiis a ret de scjale si e jemplade dute di 
flórs blu cil. Che in dut il país nol è nissun che "nt vedi une 
compagne! E sarà stade la benedizion dal an passât!” 
Daurman o pensai che nol veve di jessi stát par un cás 
ch’al jere sucedüt cussi, ma po mi dismenteai di ché 
cuistion fin cuant che il professór di chimiche nus contà 
des proprietáts di cierts elements: l'arint si doprilu cuintri 
dai bateris, il ram al zove cuintri dal negron, il solfar al 
jude a pará vie l'oidi e l'alumini si doprilu par fá deventá 
blu cil lis ortensiis. 

E al fo cussi ch'o scuvierzei che i tocs di 20 liris a jerin fats 
di bronzital, une leghe di ram, nichel e alumini! 

Ma nol fo nome chel ch'o scuvierzei in ché di. O capii ancje 
che i tocs di 20 liris restáts sot de brusse no vevin di jessi 
státs cussi pócs, s'a jerin riváts a colorá di blu une brusse 
interie! 


Romeo Cuzzit 


Mai comprá co no si à bécs da paiä. 
Il cunsiliu di Barba Bortul 


Ce tante póre 


ui al jere in pits, fer incantesemát, si movevin dome i voi. 

Al veve il cjaf vueit, nol rivave a pensá a nuie, al jere tabula 
rasa. Mo al cjalave in alt, mo al cjalave i pits, ma soredut al 
cjalave la mestre Adina che no faseve sconts. Lu fissave dret 
intai voi, intun müt che i lassave dome une maniere par vigni 
für salf: scrivi just ce che i veve domandät di scrivi. Ma a lui 
no i vignive di scrivi nuie. Al jere dal gjat. Dós gotis di sudór 
a scomengavin a vigni jà a planc a planc dal garneli, daspò 
si poiavin su lis ceis e si pierdevin ju par la muse. Ma parce 
jerial vignüt ca? Si sa che impará al coste simpri fadie, ma nol 
pensave che lu varessin tarmassát tant cui verps. Chei altris 
dal cors lu cjalavin cu la sodisfazion di no jessi tal so puest, 
soredut parce che no ducj a savevin la rispueste. 
E nissun nol sugjerive. 
Une manie di lazarons. 
In pits, dongje de lavagne, al cjalave de bande dal barcon 
e al viodeve il Templut dai Langobards: beáts lór che a je- 
rin analfabets! Al viodeve dome l'ore di finí cheste torture. 
Dut un bot al cjale denant di sé e al viót ancjemò la mestre, 
ma no veve plui l'espression dure, cheste volte e rideve 
di cür. E a ridevin ancje ducj chei dal cors. Si jere pierdüt 
vie un moment e al veve pisulát su la cjadree, nissun no lu 
stave interogant. 
Al jere dome un brut insium, ma... ce tante pòre! 

Tecla Pontoni 


Il paveon 


Ur sera, in cjasa dai Stunians, al è comparît in cusina 
un paveon grant comi un nütul e al si é petát a paussä 
su la pareit sora il picjacanevacis. Il vecju Cjencju al e jevát 
su di trot par sfertajálu cun una baretada. La gneca Lisuta, 
subit capit la mala intension dal nonu, a i à vosát: “Nooo, 
nonu, no sta copalu!”. 
Ma il nonu risolüt a i à rispundüt: "In cjasa mé jo no voi 
chista sorta di incuilins!” 
E Lisuta, dulinciosa: “Failu zi four ma no sta copálu! Cjapilu 
cun buna gracia tra li” mans a scugjela e po, cenga schissálu 
ne spoventálu, cun delicateca poilu four da la fignestra!”. 
Il nonu Cjencju meraveát par chiscju riguarts, al si e vissinát 
al paveon e cun buna maniera 
al à fat scugjela e cjapát tra 
lil mans, po al à vierta 
la fignestra, al à dat un 
cuc di four cul cjáf e, 
fasint la bocja da ridi, al 
à dit: "Lisuta. Ulà di four 
a pluvisinea. Ce distu 
che i ghi prestani la 
ombrela?”. 


Aldo Tomè 
Furlan di Mania 

1D S.te Ester di Babilonie Regjine 


2 L 27| S. Oton Vescul Il Perdon di Barbane 
3 M S. Tomas Apuestul 
4M S. Liodór di Aquilee Vescul 
5] S. Antoni Zacarie Predi 
C 6v S.te Marie Goretti Vergjine 
AS S. Claudio Vescul 
9 L 28] Ste Veroniche Muinie 
10 M S. Piu | di Aquilee Pape 
11M S. Benedet Abát Patron d'Europe 
12 ] S.ts Ermacure e Fortunát Mart. Patrons dal Friûl Vignesie Julie 
e 13 V Dedicazion de Basiliche di Aquilee 
14 S S. Camil di Lellis Predi 
16 L 29| La Madone dal Carmêl 
17 M S. Lessio Rimit 
18 M S. Fidri Vescul 
D 19 J S.te Rine Muinie 
20 V S. Apolinâr di Ravene Vescul 
21 S S. Laurinç di Brindisi Frari 
22 D S.te Marie Madalene Dissepule 
23 L 30] S.te Brigjide di Svezie Muinie Patrone d'Europe 
24 M S.te Cristine di Bolsene Muinie 
25 M S. Jacum Apuestul 






























































26 J S.ts Ane e Joachin 
O 27 V S. Aureli Vescul 
28 S S.ts Cels e Nazari Martars 


29 D S.te Marte di Betanie Dissepule 
30 L 31| S. Pieri Crisolic Vescul 
31M S. Ignazi di Loyola Predi 





Lui 


ramai l'Istát al è in entrát in plen e cjalt e sec a si corin 

davór sensa dä pás ai cristians e ai nemái. Cualchidun 
al partis par li’ vacansis, sedi al már che tai monts. | puescj 
di vilegjatura a si emplin e par variis bandis a continuin 
li! sagris paesanis. A tornin encja buna part dai migrants 
furlans che a son via pal mont e che a vegnin a cjatá parincj 
e cualchi picula proprietát sicu li” cjasis che si vierzin par 
da il prin salüt. | pais, soradut chei da la montagna, a son 
setant bandonáts e a mostrin la malincunia: claps, tráfs, 
portons, tets e napis a domandin un pensér. 


Proverbi - Dal suc si gjava la scjela 


Gigi Sbigula 
al mès di Lui a son prontis li” panolis par brustulális ta li’ 
boris. Gigi al spetava sempri chescj moments, ch’a duravin 
puc timp, par via che i grignei a restavin tenars par puc timp. 
"Na volta ta 'na famea contadina, vissin di cjasa sò, i amis a 
vevin organizát na gradelada di panolis e vissin, cuatri lujanis. A 
si era mituda adun na biela cubia di zovins che a no erin sensa 
baronadis. Cussi a Gigi a i à tocját un muriel la che dentri a 
vevin mitòt'na sclofa di panola. Tacát a mangjá il toc e cjatantlu 
dûr, a lu à viert, scuvierzint il tiro che a i vevin preparát. Fasint 
fenta di nuia, lu veva mangját e, puc dopo, züt tal cjöt, al veva 
molát il pursit cun leada tal cuel 'na cuarduta cun picjadis 'na 
panola e un mac di sclofis. La not intera a era servida par cjatá 
la bestia che a veva cjapát la strada dai cjamps. 
Il Strolegant 


Le” aganis dal Montás 


T? e tant timp fa al ere sucedüt un fat curious che i 
vecjos dal Cjanál di Racolane in chescj agns ai ricuardavin 
ancjimo. In ché vólte le’ caseris dal Montás a le erin fatis di 
len e i cuvierts di scjandulis ch'a no tignivin le ploe. 
Une gnot a son passadis par ai le' aganis, femenatis ch'a le 
portavin dome disgraciis; le int a le veve terór dome a vio- 
dilis. Une di lór a l'a batüt cu le mace sul cuviert da le case- 
re dal Pecol: inmagjinási le poure di chei ch'ai lavoravin in 
malghe e ch'ai erin a stá inta casere. Le’ aganis a le vosavin: 
“Ritiraisi, ritiraisil Achi sin passadis e achi tornarin a passá... 
Tornarin...”. E cuntune vosate di fà spavent: “Montas, Mon- 
tas, ce tant formadi che tu fas, a le vegnara le di che pui 
no tu ‘n’ fasaras!”. Infati cualche zornade dopo al è scopiát 
il finimont: niulons, aiarons, fulmins e tampieste. “Ritiraisi, 
ritiraisil” a le vosavin le” aganis ch'a le erin tornadis. 
| biats malgars no savevin ce fa, plens di poure ai erin láts 
a parasi, ponets, intal celár, dola ch'ai tignivin il formadi. 
L'aiar al pocave di dutis le’ bandis, fin che al à sladrosát il 
cuviert e lu a portát lontan, inta Part di Miec. Le casere a 
l'è lade distrute, i malgárs a si son salvats par miracul e le’ 
aganis, sodisfatis, a le ridevin come matis! 
Antonino Danelutto 
Furlan di Scluse 


Un pridi di buine bocje 


re Cesco al vignive fór dai Pirones di Duminisie, une 

fameone di bacans! e di scuelâts, plene di rube e di 
bécs, che a veve encje la salmuerie dal formadi salát. Int 
che a contave, ma cetant sparagnine e tirade. Lui no, che 
al ere di buine paste e di bon cór, encje se un tic grezut 
e stramp. Rovan di muse, vúei discocoláts, cuatri spelocs 
a spas pal cerneli, tignúts dongje da un cuadrát smavit e 
sbridinát. La só tonie, maglade e onte, a pandeve spadoles 
di manc e chile? di bo. La crúes di arint sul stomi a palesave 
che la sot al veve da jessi un zimiteri di polacs. 
Pre Cesco al tignive intala cjanive ogni ben di Diu: salams 
e musets, bafes di argjel,? formadi e butiro, vin in sorte sui 
sints,* oufs intala cjalcine, farine e patates, miei e cocoles. 
Al mengjave simpri di gust e di corse cul cjáf fracát intal 
cjadinut. 
La Boreane, la só perpetue, a i diseve: "Belplanc reverendo, 
che al no stei a paräle jú come il zurament fals!” E inveze lui 
ju, come il mus a semole. Al tignive bocs di áfs par fà la miel 
e dute la trape par fá la sgnape. Al tignive biei troputs di 
fedes a passon in Raunie, intalas Cjauianes, fin intai Fuma- 
tins par vie agneluts da vendi a Judissi di Distra e ai becjárs 


ricchi possidenti 
pancia 

tranci di lardo 
cavalletti di legno 

di Spilimberc. Par tondi? las fedes al clamave ju i cjanalins 
cu las femines che prime ai lavave la lane in Rumaüer e 
po ai la puartave a sgarsà e a vendi a Usüef. Imbigne vufe, 
imbigne doman al veve ingrumát biei bécs che al meteve in 
operes di caretát. Al judave la puare int malade e al susti- 
gnive intai studis in seminari cinc fantacuts, tra chescj sio 
nevüet e fioc Justin. E, a conferme che “cui che al à santoi 
al à colacs", nome Justin al veve il permes dal santol da zi a 
tirá cirisies e fis intal broli. 
Par stá davör a cheste fan da lüef, al butave spes il mani 
davór la manarie, ma al rispietave las cuatri tempora e i 
timps di rogazion e al diseve cualchi messe e rosari in San- 
tu Zef. Finit il bengodi dal carnavál, in cuaresime al faseve 
penitince, ma a sio müet: la cjanive a ere la só glisie e la 
panarie il sio altár. “Al e proibit mengja cjar”, a i diseve la 
Boreane. E lui, cun pachee, al rispuindeve: “Ma benedete, 
jo no mengji cjar, jo mengji argjel”. Ma al faseve tante ca- 
retát e il vescum al serave un vüli. 
Di infier e paradis al no bazilave e a un paisan che a i 
domandave: “Cemúet disivos che a si stei in paradis?” pre 
Cesco al rispuinde sec: “Al à encjemò da torná indavór il 
prin che al e partit". 
Pal rest al lassave che l'aghe a zes in ju e il fum in su. 
Gianni Colledani 
Furlan di Clausiet 


> tosare 


Sot dai núi balcanics 


e Vierte dal 1913 l’Udin al cjapa part a un torneu 

di amission al campionát nazionál inmaneát de 
Federcalcio. La maie nere cun stele blancje a cinc pontis 
al centro dal pet e fo cambiade di une maie metát nere (a 
man drete) e metát blancje, i colörs de Cität. Cussi vistüt, 
l'Udin al scomenga ai 20 di Avril dal 1913 sul cjamp di vie 
Dante cuntun 2 a 4 cuintri il Petrarca di Padue. L'Udin al 
voleve rifási fúr cjase cuintri il Padue (te Citát di Sant Antoni 
a jerin dós scuadris!), ma ai 27 di Avril e pierde par 3 a 1. E 
pierde ancje ai 11 di Mai a Padue cuintri il Petrarca par 2 a 
1. E vincé ae fin ai 18 di Mai a Udin cuintri il Padue par 5 a O. 
L'Udin al pode zuiá il campionät nazionál (l’atual Serie A), 
tal 1913-1914. Il cjamp di vie Dante al jere un teren di tiere 
batude, cun busis e claps, che al fo tirát dret e furnit cun 
camarins in len tal Otubar dal 1913. L'Udin al riva ultin in 
classifiche cun cuatri ponts: doi pari e dome une vitorie. 
Teribil al fo il principi dal campionát: 5 a O a Vicence, 7 a O 
a Vignesie, O a 2 cul Petrarca in cjase. 
Un pél miór, penultin in classifiche, al le il campionát dal 
1914, zuiát intun gnüf cjamp für Puarte Puscuel, limitát 
su l'aree vué ocupade dal Templi Ossari. Vitoriis cuintri 
il Petrarca Padue e il Verone Hellas, patis cul Vignesie, in 
cjase e für cjase. Ultime partide ai 6 di Dicembar a Vicenze, 
indulà che l'Udin al fo batüt par 5 a 1. La formazion e jere 
fate di Paglianti, Lunazzi, Vianello, Zambotto, Paroni, Plateo, 
Montico, Blasich, Boggio, Roman e Pasta. Lis sostituzions 
si clamavin Baletti, Bulfon, Aita, Dal Dan (Mario), Pittini, 





Liuzzi, Cosmi, Zamengo, Fior. Dopo cualchi amichevule tal 
1915, ai 24 di Mai e scomenca l'inutile strage, che e finì cul 
suicidio dell'Europa. Ta ché disgracie al muri ancje cualchi 
zuiadór dal Udin: Gino Baletti, Adolfo Montico, Mario 
Paroni e une desene di sostitúts. 
A son nons ch’a no disin nuie ai tifós dal balon di vué, ma 
che a van ricuardáts parce che a jerin dispes atletis-lavo- 
radórs, che al balon a dedicavin lis oris libaris, e dispes a 
lavin in trasfierte cui lór miecs (Alessandro Vigevani al ri- 
cuardave che, in Piemont, lis trasfiertis, dentri di une cierte 
distance, si fasevin in biciclete). 

Gianfranco Ellero 





Te aree a nord dal placäl di Puarte di Puscuel si cjatave il cjamp 
di zúc de scuadre prime de Vuere Grande. Tal 1924 al fo realizát il 
polisportif Moretti. 

Leo e la Scuela Salernitana 


n dai precets pi cognossúts dala Scuela Salernitana (la 
famosa scuela medievál di medisina) al diseva: “Si tibi 
serotina noceat potatio, vina / Hora matutina rebibas, et 
erit medicina”. Precet ch’al pos jessi liberamenti tradusút 
cussi: “Se una sera ti as bevüt massa e il vin al ti a fat mal, 
torna a bevi la matina dopo e il vin stes al ti guarira”. A si 
trata, come ch’a si pos capí, di un sugeriment sempre bon, 
di ché volta in ca, dato che la malatia dal bevi a no é stada 
anciamo debelada. 
Leo, di sigür, a nol saveva nancia ch’a fos esistida una Scue- 
la Salernitana ne dai siei precets par tigni di cont la salút. 
Però al saveva instès come compuartäsi cuant che li’ be- 
vudis di una serada in compagnia di amigos a procuravin, 
dopo l'alegria dal moment, un malstá destinät a manife- 
stási in plen il di dopo (the day after the day before: il di 
dopo dal di prima, come ch’a disin i inglés). In chisciu’ cás 
Leo al era in grát di sugerí una racomandassion póc dife- 
renta, ta la sostansa, da ché dai studiós salernitans: “A bi- 
sugna fási lecá dal cian ch’al a muardút”. 
Renzo Peressini 
Furlan di Spilimberc 


Tal fondál dal timp di aga 


Tal font dal fondál pi font 
pognet al sta il frut 

sensa pi timp 

cul patüs tai cjaviei fruts 

e la vera di só mari tal poleár 
partat in bras a la lús dal mont 
da un om sensa non 

un crist pór cun intor 

la divisa dal dolór e 

cul sòl da li” lagrimis 

ch'a i soncja il mostàs 

un sòl ch'al svuarba pi 

da la splasa slancjada 

dai telons a cuiersi i cuarps di crist. 


Francesco Indrigo 
Furlan di Cesarol 


1" premi tal Concors di Poesia “Vittorio Cadel”, Fana (Pn) 2017 


Cjavrut Cjavron 


Par solit i fruts a an pöre dal scúr, dai mostris, des striis, 
dai löfs, di restá di bessôi, perd cuant che tu vás a lei ti 
domandin soredut contis di pöre, salacor par une brame di 
provä un sgrisul o forsit par cirf di sconzurä la pöre stesse. 


U ne volte a jerin trè cjavruts che a vivevin suntune mont: 
un cjavrut cjavron picul, un cjavrut cjavron mezan e un 
cjavrut cjavron grant. 

Il cjavrut cjavron picul al veve une barbute picule e doi 
cuars une vore curts. 

Il cjavrut cjavron mezan al veve une barbute ni picule ni 
grande e doi cuars ni curts ni luncs. 

Il cjavrut cjavron grant al veve une barbute grandonone e 
doi cuars une vore luncs e sgobáts. 

Une di i tré cjavruts cjavrons a jerin plombáts jü de mont 
parce che di là dal flum e vignive sü une jerbe cetant verde 
e buine. Par rivá fin li si scugnive traviersá un puint e sot 
dal puint al viveve un orcul trement. Al veve i pits pelós, i 
bracs fuartats e une nape grandonone; l'orcul al jere cussi 
trist che al stave di e gnot dismot par no lassá passá nissun 
sul puint. 

| cjavruts cjavrons a savevin che sot dal puint al jere l'orcul, 
ma la jerbe e jere cussi verde che a pensarin di ingjanálu. 
Par prin al e rivát il cjavrut cjavron picul cu la só barbute 
picule e i siei cuaruts picui e cui siei cucui al faseve: "PATIN 
PATIN PATIN PATIN". A un ciert pont l'orcul al ven für e al 
dis: "Cui isal che al fás PATIN PATIN?". "O soi jo, il cjavrut 


|” “ in u 


cjavron picu E jo ti mangji”. “No, no, jo o soi masse 
strissinit, tu ás di spietá il cjavrut cjavron mezan, lui alè 
plui morbit e gras di me”. “Inalore jo o podarai mangjá 
finalmentri une bestie sugose e sauride”. 

E il cjavrut cjavron picul al è rivàt a passá. 

Daspo al e rivát il cjavrut cjavron mezan, cu la só barbute 
ni lungje ni curte e i siei cuaruts ni curts ni luncs e cui siei 
cucui al faseve: "PATAN PATAN PATAN PATAN". 

A un ciert pont l'orcul al ven für e al dis: "Cui isal che al fás 
PATAN PATAN?". “O soi jo, il cjavrut cjavron mezan”. “E jo 
ti mangji”. “No, no, jo o soi masse sec e sut, tu ás di spietá 
il cjavrut cjavron grant, lui al è plui gustós e saurit di me”. 
L'orcul strac e plen di fan, sfladant, lu lasse passá. 
Finalmentri al è rivát il cjavrut cjavron grant, cu la sò 
barbe grande e siei cuars sgobáts e cui siei cucui al faseve: 
“PATON PATON PATON PATON”. Lorcul al ven für dut inceàt 
e al dis: “Cui isal che al fas PATON PATON?". “O soi jo il 
cjavrut cjavron grant”. “E jo ti mangji”. "Viodin se tu ás fiát 
di fálu!”. 

L'orcul furiós al comence a saltá sul puint, ma il cjavrut 
cjavron grant, sbassant il cjáf e cjapant il slanc, al cjarie 
l'orcul cun dute la só fuarce... e l'orcul al é ancjemo par aiar 
che al svole. 

Eitré cjavruts cjavrons? A son deventáts boconons a furie 
di mangjá jerbe verde. 


Fabiana Sacher 


Maruska 


Livo al è vedran e al vîf cun sò mari, vedue. Jessint un biel 
om, al varès ancje vùt cualchi buine ocasion, ma a sò 
mari no i lave mai ben nissune. Cheste no i plàs, ché altre e 
veve chel, ché altre ancjemò e je cjacarade. Insome, rivát a 
45 agns nol a ancjemò vút feminis. 

Sò mari e ven a mancjà e cumò par Livio forsit al è tart par 
cjalási ator, viodude la etát. 

Ven a stái che i ven la ocasion di lá a vore in Russie, par tré 
més. Il puest, Murmansk, al è une vore lontan e cetant frèt, 
ma la paie e je une vore buine. 

Ta la mense dal cantir e lavore une biele fantate, Maruska. 
E a doi vôi di un celest colòr dal cil, une cjavelade di bocui 
colór dal aur e di cuarp po no i mancje nuie, ancje masse. 
A Livio i plás ché fantate, cussi biele e simpri legre, e cuant 
che i coments pesants su di jé dai siei compagns di vore 
a tachin a däi fastidi, al capis che al sint alc par jé. Cuant 
che al torne a cjase le puarte cun se. Jé e ven vulintír vie 
de miserie, ancje se cuntun om plui vecjo di jé di vincj agns. 
In Italie, Maruska si cjate subit une vore ben. Livio no i fâs 
mancjá nuie e le ten come une regjine. Al fás meti ancje 
la antene paraboliche, par fái viodi cualchi program da la 
Russie. Cuant ch'a van für po, a bracet, lui al é dut braurós 
di fà viodi che al à une femine cussi biele. 

Maruska e ten ben la cjase e e je ancje buine di fá di 
mangjá; tal jet, po, a son fuc e flamis, tant che Livio al fas 
fadie a stái daúr, pe diference di eta, ma par lui al è tant 
che tocjá il cil cul dét. 


Cul lá dal timp, perö, Maruska e tache a fási preá. Une volte 
no sta ben, ché altre e a mal di cjäf, une volte ancjemò i dúl 
la schene. Po dopo e tache a vé pretesis. E dis ch'a varessin 
di meti lis robis a puest, che no jerin ancjemö maridáts. 
“Guai une disgracie. O restarès cence nuie — e diseve jé — 
almancul la cjase...”. Livio no si decideve, ancje parcé che 
tal jet e lave simpri piés. Une di Livio al ven a savé, par 
cás, che chel putanir di Tilio l'idraulic al va dispes a dá une 
sgurladine a lis tubaduris di une siorute bionde. | monte il 
suspiet e al domande une ore al paron. A lis dís di matine 
al viót, di lontan, la camionete di Tilio, dongje cjase só e al 
mangje la fuee. Al glot, e dopo une tirade di flat al torne 
a vore. 
Il més dopo Maruska e fás i agns. Al jere un piec ch’e 
veve gole di fá un scjampon a cjatá la parintät in Russie, 
e cussi Livio i fas il regál. Al jentre intune agjenzie di viacs 
e, par contentäle ancjemö une volte, i compre il biliet par 
Murmansk. 
Il di de partence le compagne tal aeropuart, prometint che 
al sares lát a cjolile apene che al vares vüt feriis. Le busse 
e le strenc fuart. 
Livio al spiete che l'aparechio al tachi a svualá, po si free lis 
mans. A cjase al vierc une butilie di wodka par brindá a la 
libertát tornade a cjatá e al biliet dal torná indaúr che nol 
vares mai cjolt. 

Pauli Jacus 


La more 


| zúc de more al jere stät improibit par vie des barufis, 
ancje une vore violentis, che a nassevin par un pont o par 
un dét in plui o in mancul; barufis di vueli sant, che spes a 
finivin cun cualchi cjáf rot, se no ancje cun cualchi curtis, 
e spes a jerin la font di odios tra fameis che no finivin plui; 
ma il desideri de sfide, di vinci, di mostrá di sei plui bulo, al 
jere cussi fuart di sfidá ancje la lec. 
Spes intes sagris al vignive für il barufon, massime cuant 
che a zuiá di more a jerin zuadörs di altris país e alore al 
saltave fúr il “campanilismo”. 
Ducj a san ce che al é il zúc de more, ma par chei cuatri che 
no lu cognossessin, o cirarai di spiegálu cun pocjis peraulis. 
Si zue in doi o in cuatri e su la taule, cul zes, a vegnin segnáts 
i ponts, vignarès a stái vincjeune aste dividude in dós parts. 
| zuadórs a butin i déts clamant un numar di doi (pugn 
sierát) a dis (tutta o dis). 
Il pont lu fás il zuadór che al clame il numar che al corispuint 
a la some dai déts sôi e dal aversari. 
Par imbroiä e fa il pont, i zuadórs spes a clamavin numars 
che a podevin sei interpretáts in plui di un numar e alore e 
nasseve la barufe. 
Meni, che al jere prossim ai setante, al jere un zuadór di 
more une vore acanít e spes si cjatave cun Tilio, che al veve 
cirche la stesse etát, ta la ostarie a bevi un litro di neri e 
cun ché ocasion cuntune partide di more a decidevin cui 
che al varés vút di paiá. 
Su la taule rotonde da la ostarie a segnarin i vincjeun 





ponts, daspò cuntune batude vueide e començarin a zuiá: 
siet-cinc-tre-tutta.... 

Ogni tant un dai doi al parave ju il pont. 

A jerin vicins a la fin cuant che si meterin a discuti su di un 
pont. Tilio: “Viót Meni che o ai clamát sís e duncje il pont a 
e gno”. “E no, Tilio, tu ás clamát cinc”. 

Al é gno, no al é to, a la fin i doi e comengarin a tirási pa 
bavar da la gjachete. 

Meni, che al veve lavorát tancj agns in fornás in Piemont, 
al veve plui fuarce di Tilio e al jere ancje plui grant, ma no 
jere un barufant. 

"Tilio, ferminsi un moment, no stin a cjapáse par une 
monade; jo no vuei barufá cun te, o sin amis, no? Jo ti 
propon une scomesse: scometitu che jo cuntun pugn o 
spachi in doi ché taule chi?". 

“Tu ás reson, Meni, no stin a barufá, ni par un litro ni par 
un etolitro di vin, o sin amis e tái o vin di restá. Però o soi 
curiós di viodi se cuntun pugn tu sés bon di rompi in doi la 
taule". 

“Alore Tilio, pensistu tu?”. E Tilio: “Va ben, o pensi jo". 
Meni al tira su il brac diestri, petant un colp che al varès 
copat un taur, e al vierzè la taule in doi. 

Tilio al restá cu la bocje vierte. 

“Alore Tilio, tu pensis tu, come che o vin dite, no?”. E Tilio: 
“Eh si, Meni, o soi ancjemò che o pensi”. 





Andrea Benedetti 


Malandreta la paura 


l: chel lontan més di Avost dal 1914, dopo da la messa di 
cjamp e il zurament di fedeltát al Imperadór ta Caserma 
Granda di Triest, i soldats austroungarics jarin za sul 
treno pronts a parti par la Galizia. Chel treno ju menava 
viars il confin da la Russia e si rimpinava planc a planc sul 
Semmering. Lis ultimis lús da la zornada indusiavin su lis 
pichis da lis montagnis cuviartis di avedins. Dongja di me 
i soldats siaravin i voi insunits intant che cualchi gamela 
sglinghignava sul puartapacs come se fos un campanel dal 
arment su la montagna. 

In chel moment mi torna davant dai voi la figura di mé mari 
che veva cirút di bussámi rimpinada sul fignestrin dal tre- 
no, ma riva dome a lenzi cui lavris la morsela. In ché volta 
la nestra int veva pudór di fási cjapa parfin a fa una cjareza. 
Lis bussadis si lis dava dome ai frutins in fassis e cuant che 
l'om no jara a cjasa. Mio pari al jere lat a spietámi a la sta- 
zion dal país dongja par saludámi cuntun mot da la man. 

Il batisim dal fúc lu cjaparin dongja Leopoli, ta plana da la 
Vistula da pit dai Tatra. Il nestri batalion — il batalion dai 
Cjazadórs — fo il prin a jessi impegnát tal combatiment. La 
vuera jara scomenzada e nualtris no vevin vút il timp di 
impará a fála. Se cualchidun mi domandás di contá cual- 
chi cjossa su di chel combatiment, no savarés, come che 
no savei contági nuia al Comandant di Division che di sera 
veva clamát adun daúr lis liniis i vincjasiet restáts in vita di 
dut il batalion. Palesa jara dome la malinconia che mi cjapa 
par vé piardüt i miei compagns. 





L’inviar dopo fo lunc e teribil. Il frét e la néf oblearin la trupa 
a passá l'inviar tai ricovars, ta galupis. La “galupa” jara una 
sorta di ricovar sgjavát sot tiara e li, cul clip di una stuüta, i 
soldáts cjantuzavin prima di indurmidisi distiráts sul stran. 
Ogni dós oris via pa la gnot doi di lór dovevin lá fúr pal 
turno di vuardia. Ma für jara l'infiar, si sintivin canonadis 
senza polsa e la für, maruta mé, varès dovüt lá ancja jo. 
Rivat il mió turno mi cjapa la tremarela e, malandreta la 
paura, ormai fúr di sintiment, slungjai la man par brincá lis 
barghessis. Ve po no rivavi a metilis su, i pits no entravin; 
prova, tira, sburta, nuia, no zovava nuia. Plui che mi 
lambicavi plui mi si fluscavin lis ideis e no rivavi a capi il 
parzé di una tál cunfusion e intant il soldát che jara di turno 
cun me mi tontonava di fâ svelt che dovevin dägi il cambi 
a chei altris doi. Dopo tancj tentatifs inutii, disperát, alzai 
bandera blancja e un altri fase il turno al puest di me. 
Po ben, una sflamiada da stuüta mi à iluminät: invezi che ta 
barghessis, sburtavi i pits ta maniis da la gjacheta! 
Anna Madriz 
Furlan di Guriza 


Co ti ás da tratá, jót da no fáti imbroiá. 
Il cunsiliu di Barba Bortul 


Jerbatis 


Vididule (convolvolus arvensis) 

a liende La tacute de Madunute racuelte dai fradis 

Grimm a si conte che drenti tal flór de vididule la 
Madone a bevè dal vin, dopo che a juda un caretir a torná 
a meti adun il so caret che a si ere impantanát. “O ai sét” 
a dise la Madone. “Ve chi il vin, Madunute. Ma no ai la 
tace" si lamenta il caretír. E la Madone a cjapa sù un flór di 
vididule e li a beve il vin. E il cjar d’incjant al fo liberät. 
Beh, no si pues disi che la vididule a no ispiri bogns senti- 
ments. Biele e je biele. Sie che tu la tegnis in vás e sie cuant 
che a si rimpine tai pái de lús o a tapone, cul so glimuc di 
fueis, il sterpadór rusin che no si dopre plui, il vecjo mo- 
tocoltivatór dal barbe o ducj chei imprescj che a si podin 
ingrumä sot la detule “Si, si, o fasarai...”. Biele si, ma can- 
care. La crós dai contadins: “Indula vastu, po, Toni tal cúr 
dal misdi?”. “A gjavá vididule, e indulá se no?”. Chest fin a 
cualchi an fa. Dopo a an inventàt i diserbants. Ma jé... Beh, 
jé no múr. No, po! A divente zale, a mole cualchi fuee, a 
si sflapis, ma no múr. Bisugne fái un cocktail, un mix, une 
bombe di chés che cierts contadins, che tai agns passáts e 
an imparát a jessi plui industriós dal piccolo chimico, e an 
imparát a fà. E alore, forsi, jé a mûr. Simpri che un tucut di 
lidris no le vedi scjampade! 
Dutcas: cualis sono lis resòns par cui lis jerbatis a son cua- 
lificadis come jerbatis? Lis resòns a son arbitrariis, natural- 
mentri. Par une cuestion di cúl, cemüt che o vin viodüt cu 
la runduie, opúr par une cuestion di sfumaduris, come tal 


cás de grame? Cu la vididule la robe e je un tic plui clare. 
L'ostracisim cuintri di jé al à une lidris culturál: jê a cjamine, 
a cres, a si mouf par ledrós, ven a stái in sens antiorari. 
Cuintri il moto dal timp, cuintri lis regulis dal vivi intune ci- 
viltát ordenade e gerarchizade, cuintri il politically correct. 
In dós oris de só vite jé a si sara rimpinade ator di un pál di 
lús, cressint in sens antiorari. Provait a pierdi un pár di oris 
de vuestre vite a cjalá il cressi de vididule e alore o rivarés 
a capi che il mont nol e rotont. Forsi al è dome ingrassát 
masse. 

Stefano Montello 

1M S. Alfons de” Liguori Vescul 

Avost 


eravost al cola sempri il 15 dal més sicu la Madona 

Assunta; da agnorums - si dis da prima di Crist — in chest di 
a si polsa par vé lavorát tant tal timp apena passát. | racuelts 
a son cuasi pronts e se l'anada a è partida ben, a si jodin 
i risultäts. In chest timp — di sigúr cjalt — a passa la voia di 
lavorá par cui che al a; par chei altris al doventa un més sicu 
chei altris: fá mancul che a si pos! Mär e monts a si implenin 
di int che a polsa e che a sgragnola il timp divertintsi. Il 9 da 
més a si recuarda santa Teresa che insiemit a Brigida e Catina 
da Siena a son patronis da l'Europa: trè grandi’ feminis a no 
son bastadis par una Europa picinina e unida. 





Proverbi - Fiditi di püs, vuarditi di ducj 


Gigi Sbigula 
hel an il soreli al veva tacát a bati pi dal solit e il sut al faseva 
sufri nemái, plantis e umigns; chescj a no rivavin a daparási 
se no stant a l'ombrena, lavorá puc e bevi chel che a si podeva, 
ma soradut aga, che a si zeva a cjoila tal pos e si la partava a cjasa 
cui cjaldérs. L'aga frescja e neta al é un regál da la natura e Gigi al 
zeva a cjoila matina e sera, tornant content cul buins e i cjaldèrs 
plens. | solits stracaplassis a lu vevin spetát sora sera e un di lór, 
entrát tal pos, al veva blocát cuarda e cjaldér, tant che Gigi nol 
rivava ne a mandá ju ne a tirá su. Nol veva fat in timp a meti il cjaf 
dentri la vera dal pos che un sigòn, vignüt för dal bûs, lu veva fat 
saltà indaür. Cu la sbigula ch'al veva cjapada, Gigi al era scjampat 
lontan sigant, e nol era tornát a cjasa se no a sera tarda. 
Il Strolegant 


L'aur dal riù Mulin 


S a une liende, dongje il riu Mulin, su le strade 
pontebane tra Scluse e Dogne, par vecjo al ere stát 
sepelit un tesaur. Podeval jessi che cualchidun ch’al voleve 
lá ju intal Friúl e al veve di passá pal fuart di Scluse (nol 
podeve fà di manco!) al ves platatisiei aurs par poure che ju 
varessin secuestráts? Sta di fat che ancjimó vuei cualchidun 
al cröut che in chel puest al segni soterát un cjaldir plen 
di becs d'aur. Le Luzie, une bone femine di Racolane, a le 
contave simpri che a le podeve jessi sciore se só nóno al 
fos stát pui sancir. Il nòno al viveve a Cuestemulin, une 
borgade di montagne: un troi al smontave jü fin su le 
strade pontebane propi dongje il riü Mulin. 

Chest vecjo al veve salüt di vendi e cuant ch'al decideve di 
vigni a Scluse par i piçui afárs, neif o no neif, al faseve doi 
dis di cjoche. Une volte al ere vignüt in país le di dopo ch'a 
si ere insumiát di vé scuintrát intal riú Mulin un om cun doi 
cjaldirs plens di aur ch'ai lusivin tant di no podé nancje cja- 
láju. Come al solit, in ché di il nono al veve bevút chel tant 
ch'al bastave par tirá su une biele cjoche e cussi al veve 
smenteát il puest dolà che intal sium al veve vedút l'om cui 
cjaldirs d'aur. Di ché volte le Luzie no l'à podüt mai viodi ne 
vin ne ustirs! 





Antonino Danelutto 
Furlan di Scluse 





Un mestri cussi 


metát di Avost dal 1931 encje a Clausiet a rivà la 

circolár ministeriál che a faseve oblic a ogni Comun 
d'Italie da batiá cul non di Rome la pi biele strade dal país. 
Cuant che a cuminga la scuele il mestri Mio di Tisti, che al 
ere un fassiston, al fase un biel discors a ducj i scuelárs. Al 
cjacarà di Rome, dai colli fatali e dai destini irrevocabili e di 
altres sflocjes.! A ducj po a i ordenà da scrivi sul cuadernut 
a righes, 100 voltes e in biele grafie, “Roma doma”. Il 5 di 
Mai dal 1936 a fo concuistade Addis Abeba e par las strades 
di Clausiet, compagnade da la bande, a marca la Milizie 
cjantant Faccetta nera e Giovinezza. Par la proclamazion 
da l'Imperi il mestri Mio al clamà dongje dute la int in place 
par sintí a la radio prime il comunicát? e po il discors dal 
duce. 
Lindoman il mestri al ordenà a ducj i scuelärs da scrivi sul 
cuadernut a righes, 100 voltes e in biele grafie, "Roma ca- 
put mundi”, Rome capitál dal mont. In chest clime... impe- 
rial, un mataran, denant la butighe di marangon di Scele, 
cualchi di dopo, al scrivé suntune bree "Roma caput mun- 
di, Clausiét secundi e Vit buse di cúl”. E ducj jü a ridi. In dut 
chest clime di euforie, Tisti al zeve ripetint a papagal las 
sflocjes dal duce cuintri la “perfida Albione”, par concludi 
cun “e se non ci basta questa terra prenderemo l'Inghilter- 
ra”, intant che i contadins dal rovigot ai protestave par vie 
1 sciocchezze 
? giornale radio 


de masse cjere da lavorá e i operaios di Mestre ai cjantave: 
“Valò, valò Benito, te me ga fregò pulito, te me ga cala la 
paga e alzà l'afito". Naturalmentri Mio al cjacarave nome 
par Taliano, parcè che il furlan al ere proibito, proibitissi- 
mo. Se al ti becave, encje in ricreazion, a cjacará cheste 
lenghe... barbariche, al ti deve macades jü par las mans, 
patafs e pecades. 
Ma, a part chestes fanfaronades, il mestri Mio al saveve 
spiegä ben las rubes, intun múet forsit antic, ma valit. En- 
cjamó cualchidun a si visarà da la frasute "ma con gran 
pena le reca giu” par recuarda il non da las monts dal arc 
alpin da Ventimilie a Triest: Marittime, Cozie, Graie, Penni- 
ne, Lepontine, Retiche, Carniche, Giulie. 
Une di, par spiegä il det “L'unitò fa la forza”, al rivà in clas- 
se cuntun bracon di revois? che a i veve mitút da bande il 
Milio che al cerpive jü pai Bearcs. Al clamà dongje i canais 
dantji un revol parom: "E adesso spezzatelo". E ducj ai cre- 
var il sio revol. Dopo al cjapà une dozene di revois e a ju leà 
a mac disint: "E adesso cercate di spezzare questo mazzo”. 
Prove che ti prove nissun al rivà a crevá il fassut. Alore Mio, 
cun svant al disé: "Ecco il fascio littorio! Esso rappresenta 
l’unità, ed e l'unità che fa la forza”. 

Gianni Colledani 

Furlan di Clausiet 


? tralci 





Daspo la Vuere Grande 


| campionát dal 1919-1920 al fo zuiät di une scuadre 

impegnade in dis partidis che e riva ultime in classifiche 
cul Hellas Verona: 6 ponts. Formazion base: Paglianti, 
Pertoldi e Dal Dan III; Liuzzi l, Grillo e Zugolo; Vianello, Dal 
Dan Il, Moretti, Blasich e Pellegrini. 
Intant a rivarin gnúfs talents tes scuadris di cuartir (“Friu- 
li” di Puarte Vilalte, “Edere” di Cjavris, San Svualt...), che 
l'Udin al dopra tal campionät talian, e tal 1920-1921 al fini 
penultime cun cuatri ponts. 
Daspo chei doi campionáts l’alenadör Riccardo Righetti a 
fo cambiát cul ongjarés Josef King, che al tacà a pandi i 
schemis de "scuele danubiane”. Il campionát 1921-1922 a 
fo gloriós. Secont in classifiche e te prime edizion de Cope 
Italie, al pierde la finál a Vado par 2 a 1. Al jere il 17 di 
Lui dal 1922. E scomenca daspò la parabule calant. Il font 
al fo tocját a Bologne, indula che l'Udin al pierde par 14 
a O. Ultin in classifiche, al torna ju in seconde categorie. 
Tal 1923-1924 al zuia un bon campionát metint in vetrine 
gnüfs zuiadórs. Ma il balon, ancje al nivel diletantistic, alè 
un sport che al coste, e il president de Societát, Alessandro 
del Torso (schermidór, schiadór e pitór une vore bráf) 
prime si dimete, e daspo al pár che al vedi vendüt cualchi 
so cuadri par pará jü i debits. 
Si jere daür a fà sü il stadio polisportif su di un teren metüt 
a disposizion dai Moretti, i birárs, che al fo screát ai 25 di 
Mai dal 1924 e titulát a Luigi Moretti. 
Tal 1924/25 la scuadre, alenade dal ongjarés Otto Krappan, 





e zuia un campionát une vore bon, e ai 19 di Lui dal 1925 e 
torna in prime categorie, la Serie A di cumo. 
Il campionät seguitif al fo falsät dai arbitracs discutibilis, 
ma no mancjarin lis vitoriis di memoreä, ancje se inutilis 
par restá su, par esempli il 4 a 3 cuintri il Turin di Balonceri 
e Libonati, un event ripuartát ancje su la stampe nazionál. 
Tal 1926/1927 l'Udin al zuià un campionät di seconde ca- 
tegorie, la Serie B di vué: batút dodis voltis in rie, al riva 
ultin in classifiche. La retrocession e sarés stade inevitabil 
e meretade, ma la Federazion, ricuardantsi dai merits de 
Societát, le tigni in pits. 

Gianfranco Ellero 





Ospits di gale intun alenament dal Unvier dal 1955: Raimondo 
Vianello* e Ugo Tognazzi? cui zuiadórs dal Udin. Il prin in pits a man 
campe al é Laszlo Szóke, a man drete Magli. 

Leo, Talia e Vitoria 


L" al veva una cusina ch'a si clamava Italia Liva, 
cognossuda di duciu' come Talia Sburica. Talia a stava 
in Valbruna, la borgada di Spilimberc pi viers il Tiliment. 
Una di Talia a è capitada in plassa San Roc, ch'a è di chê 
altra banda dal país rispiet a la Valbruna. In plassa al era (e 
al e anciamo) il Cafe Griz, dula ch'a si ciatavin i caporions 
fassisc. 
A erin i timps da la seconda guera, cuant che li’ robis a 
scominsiavin a zi malamentri pai talians, ancia se i fassisc 
a si ostinavin a crodi intuna vitoria che, secont lór, a no 
podeva manciá. Di ché altra banda da la plassa a era 
l'osteria dal Galo (ch'a no è pi), frecuentada di chei ch'a 
vevin pós bés in sacheta. 
In chel moment sula puarta da l'osteria a era la parona, 
Vitoria Gabana (Vittoria Cesare pa l'anagrafe), un'amiga di 
Talia. A pena che Talia a l'a joduda, a l'a saludada a vós alta, 
savint ch'a varessin sintút ancia chei sentáts tai taulins dal 
Griz: “Adio Vitoria!”. La Gabana a no si é lassada sciampa 
l'ocasion par ricambiá il salút, sempre a vós alta: “Adio 
Italial". Chei sentáts al Cafe Griz a no an podüt fa altri che 
tási. 
Renzo Peressini 
Furlan di Spilimberc 


Vive al citin 


Un citin 
c'a sfonda l'anema. 
Scoltòlo 
fiélo parla, ride 
butalò, piande. 
Un citin 
c'al émp al vuoit 
al salda al frét 
al lusis le umbrie. 
Vive al citin 
par nò pèrdesse 
tal ladarèt. 
Bianca Borsatti 
Furlan di Claut 


3° premi al Concors di poesie “Vittorio Cadel”, Fana 2017 





Guido 


G un simpaticon, un personagju, un vér stramp 
prima incjamò ch'a nasses a Vil di Sot la “Societát dai 
Stramps" chi, in che volta, ai l'avarés fat di sigür president 
ad honorem. Al jara un om piciol cui cjavei neris plens di 
brilantina, al portava sempri la bareta, al aveva i mostacius 
a la “Hitler” e al pasava la zornada in ostaria a bevi e fumá. 
La só femina Marieta a cugneva pensá a la cjasa e ai fis, chi 
lui a nól faseva nuia. 

Una sera d'autun, scura ch'a sameava ch'a rivàs la plea, la 
Marieta, dopo avei discjamät la cjama da las legnas in tal 
curtif, a ge in cusina a preparä la cena, sperant chi l'om 
al tornàs a cjasa e dopo gi a durmi ch'a jara straca di una 
lungja zornada di lavór. Guido invesi al jara in da l'ostaria 
a contá barzeletas e bevi gots e cussi Marieta, dopo avei 
distrigát la tavola, scovada la cusina, a ge fór su pa las 
scjalas e prima da entrá in cjamara a vorda se in tal viál a 
vedeva rivà Guido: nua da fa! Alora par fai un dispiét a gé in 
cjamara, a si siarà par dentri e a si indurmidi subit. 

Intor miegianuèt al rivà Guido, comi al solit ben cjamät di 
vin, al cumincià a clamá: “Marieta viargimi la cjamara ch’i 
ven a durmi” e jé cidina cidina a no rispondeva. Lui al cun- 
tinuava a sigä: "Viargimi... viargimi... se no... se no mi buti 
ju dal paiól!”. E Marieta: “Butiti ju, fiol d'un can!" 
Alora Guido al pensá una da las soias: al ge jü in tal curtif, 
al cjapà sü un gran coc, al tornà sul paiól e a lu butà jü cun 
duta la sfuarga ch'al aveva. Marieta a sinti un grant ton e 
spiritada e sbalzamada a viarge la puarta sigant: "A Diu, 





ch'al si è butàt! Signór judaimi!” e a ge jù in tal curtif. Ma 

Guido, furbu, al si jara clupát devór la puarta e intant chi 
Marieta a sigava e a lu clamava, lui al entra in cjamara e al 

siara la puarta cu la cláf. “Guido, Guido indula setu?”. E lui E 
pacjificu a i rispunde: “Indula chi tu jara prima tul”. 

E cussi ala pòra Marieta a no iresta atri chi torná in cusina, 

poiá un cuscin su la tavola e indurmidisi uvi. 


Fulvio Graziussi 
Furlan di Tramong di Sot 
su jutori di Gemma Sina e Giovanna Durat 

La miserie dai vielis di une volte 


al 1921, sposant Vico, mé none Ane e jere vignude a 

marit a Colorét, te famee dai Zanins. Famee che e stave 
ben: parons di dòs cjasis in Cormaiu di Colorét. 
Tacade ae lòr cjase e jere une cjasute di dòs stanziis di pit 
su che e veve sul denant une scjale in piere par lá di sore, 
une muraie di claps, la che, poiats intor, a jerin il cjòt, la 
lobie e il cabòt. 
In cheste cjasute a vivevin doi vielis, Bio e Marie “Dodis”. 
Atiravin indenant cun pòc o nuie. 
No vevin ni il poc e ni la pompe 
par tirá su la aghe e mé 
none ur slungjave 
simpri alc di man: 
cualchi mieg litri 
di lat, di farine di 
polente, flór di 
pan, dós sedons 
di ont, cualchi 


a" Mi II! ll lé i 4 Il 





copavin il purcit. 
Soredut a Marie, 
che cul buing e 
doi seglots e leve 
a tirà la aghe tal 
poc dai Zanins. 

Une di Marie, stant sul puiül, di dulá che si viodeve il nestri 
curtíl, e clame mé none Ane che subit e je jessude di cjase 
par scoltá ce che e veve cheste benedete. 
Marie, dute cjapade cun ché pocje vós che i leve jü pal cuel, 
i dis: “Ane, o ai Bio che al sta mal, nol rive nancje a tirási su 
dal stramac, ce aio di fá?”. Mé none, che e cognosseve ben 
la lòr miserie, i à dit: “Marie, clame il miedi e viót ce che ti 
dis”. Marie, poiade sul pareman dal puiül, menant il cjáf, i 
dis: “Ane, no ai un carantan e il miedi al costel”. 
E mé none: “Marie, tu clamilu e disi che si rangji cun me”. 
E cheste benedete femine si è subit inviade par Colorét a 
clamá il miedi. Marie e clame di gnüf mé none, prime par 
fâi savé che il miedi al jere stát, par ringraciále di tant e 
par ripuartá ce che al veve dit il miedi: “Mi á dite che Bio 
à bisugne di sostance, che al é jü di fuarcis, mi a conseát 
dái un pocje di cjar, ma ce puedio fá, Ane, se no ai un 
carantan di podé spindi”. 
Mé none le consee di copá une gjaline, di fà un bon brút e 
di dài la cjar, cussì in tré cuatri dis al sarès tornát a metisi in 
pits. Marie le cjalave sore pinsir. 
Alore mé none i à dit: "Marie, mi scoltistu?”. E cheste 
benedete femine, passant la man sul cerneli, e alce i voi e 
scuasit ingropade e cuntun fil di vós i rispuint: “Sastu Ane, 
tu tu disis ben, ma jo no sai ce fa, par vie che se o copi la 
gjaline e mi mûr Bio, o ai póre di pierdi chel e chel”. 

Carlo Zanini 


o D 








Lis resons dal Pape 


imp indaúr il Pape, dade une cjalade al mont, fevelant 

di place San Pieri a Rome, al reclama di vé un fregul di 
cussience pe umanitát come che o le vin pai nemái, soredut 
par cjans e gjats. A son bestiis che a tegnin companie a 
oms e feminis che ju rimertin cun vitto e alloggio di lusso: 
un cusso o la ceste cui ricams, il capotut par parasi dal 
frét e la siarpute a colórs... Se dopo a lassin il segno de 
lór presince su puartons e marcjepits, chel al dipent de 
buine educazion dai parons. Nissun probleme pe nutrizion: 
la scudiele e je simpri plene di cagolutis di pes, vacje, ris, 
verdure, daúr de stagjon e a sielte dal client. 
Une volte cjans e gjats si contentavin dai vansons di cjase e 
di cualchi peleote di cjar. Vué, cence nissune rivendicazion 
sindacál, a an un tenore di vita plui sustignút. Si podara dí 
“frét di cjan”, ma mai plui “vite di cjan” par un lá di miserie. 
E reste simpri valide la póre dal gjat neri che ti travierse le 
strade, cussi come buine ché dai voi di “gjate muarte...” o 
“gjatis di petená” par une rogne di passá. 
Par nuie, Trapattoni, il grant capo dal balon talian d'une 
volte, nol disè “no sta dí gjat se no tu lu ás tal sac”, ancje se 
par furlan si disares “no sta mai comprá une gjate tal sac”... 
Cjale ben prime. 
Butade jü cussi e po semeá une bagule, une conte par fruts. 
Pensant ben, ce che o vin scrit fin cumo e je proprietät de 
sapience centenarie dai nestri vecjos che a restaressin di 
clap a sinti la storie vere, sucedude, che us proponin culi 
sot. 


Poben, un nobil dai nestris timps, par jemplá la só grande 
cjase, al pensa ben di cjoli un biel cjan grant e grues cui 
voi celestins, di chei che a van di mode ore presint. Dopo 
dal paronsin, il prin om di cjase al jere Bubi. Cjasute par so 
cont, curtilut pai zücs, un armár di vistits e scarpets antisci- 
volo, mancje mai un periodo di glace. Il vetrinari lu visitave 
une volte al més e la diete e jere inzornade secont la man- 
gjadorie moderne dal moment. 
Une di dute la famee e jere in taule par une fieste grande: 
pari, mari, i nonos vignüts pal event, e Bubi sot de taule 
cu la sò cite plene di paste sute. Ducj in ligrie. Si mangje e 
si béf contant barzaletis, fintremai che, dade une cjalade 
par tiere, il paron di cjase si vise che Bubi alèstrani, nol 
mangje, al è suturno. Il sunsúr di pirons e curtis si ferma 
di bot... Pore di un mal... Cuissà ce ch'e a che bestie. Duc 
intor in pinsir. 
E fo la parone a risolvi il misteri dal marum dal cjan. Te 
primure si jerin dismenteáts di meti sore la paste un fregul 
di formadi grana... 
Fate la vore, la fieste e continua legre... 

Giannino Angeli 


Volenteir a si sta a bacaná co son i altris a paid. 
Il cunsiliu di Barba Bortul 


Storie di un cjan 


| jere un Istát che al brusave lis pieris e nol lassave 
recuie. Jo o jeri distirát te ombrene dal bearc cu la 
lenghe di fúr e lis orelis a pendolon che o spietavi che tu 
tornassis de vore. Un Istát cussi nol jere mai stát, che jo mi 
ricuardi. 
Scaturit dal cjalt, come flamis di fúc tal aiar, il flum in secje 
e i claps che a scotavin sot dai pits, la jerbe brusade dal 
soreglon, il bosc che al fumave e il cjamp plen di crituris, 
come lamis di fier te anime dal om. 
Jo o pensavi: "Isal il cjasti di Diu pai oms par vé invelenát e 
intosseát la tiere?" 
Ancje i uciei a tasevin e a lavin a ciri un póc di ombrene; 
dome la ciale si sintive dispetose cul so cjant che mi cimiave 
tes orelis. 
Si spietave e si bramave la ploie e un póc di fresc. 
Re Toni, il gno paron, jo lu clamavi cussi parcé che par me 
al jere come un re, i volevi un ben de anime, o sintivi cuant 
che al rivave tal borc cu la só machine, o cognossevi il 
rumór dal motór, o scomengavi a menà la code e o corevi 
sul porton. 
Lui mi vignive dongje e mi faseve une cjarece sul cjáf. Oh, 
ce emozion! Di disfámi dentri, mi lusivin i voi. "Dai! — mi 
diseve — ven ca!" E mi dave une pache su la schene. Re Toni 
al jere il miór paron che o podés desiderá. 
Come simpri, une sere lui mi veve preparát une buine 
cene, une vore buinone e bondante. O vevi mangját propit 
come un re, passüt e content. 


Il soreli al tramontave, come une bale di fúc tal cil, une 
maravee di viodi. 

Re Toni mi veve dát une sivilade e mi veve clamát: “Dai! O 
lin a fâ un zirut.” 

Jo o soi lat di corse, come une saete o soi saltát sù te 
machine. 

Mi cjalavi ator e o gjoldevi a viodi ché bielece; Re Toni al 
taseve, al vuidave e nol cjantucave come par solit e jo o 
pensavi che al fos strac de vore. 

La strade no jere ché cognossude ma lungje, lungje, drete 
e asfaltade, ogni tant a passavin camions che nus vignivin 
dongje e mi fasevin póre. 

“Dula lino?" o pensavi. Intun colp di frenade, devant di un 
fossál che mancul mál che al jere sut, cence roie ni pantan, 
Re Toni mi veve viert la puarte de machine, jo o jeri saltát 
jú e lu cjalavi e o menavi la code crodint di lá a passon 
pai cjamps come simpri, ma lui al zirave il cjáf di une altre 
bande par no cjalámi, al montave in machine e cuntun 
fracas che mi stropave lis orelis al meteve in moto e al 
partive di corse come un lari in fuide. 

Jo no crodevi e no imagjinavi che al podés fámi chest. Ce 
figure di om! Ce vergogne, di lá a platásil Jo no lu varès 
mai tradit cussì! O soi restát li tal fossál come un puar cjan 
bandonát. 
Aromai al jere scúr, o cjalavi il cil e lis stelis e o vaivi lagrimis 
di cjan par un om cence cür ni anime. 





Egle Taverna 





Póre... tal cjiadór 


D picule d'Istát o levi li di mé none Marie a Montreál, un 
país dongje Mania. Vie pal dijo e la none o levin dispes 
a cjatä só fie Lisa, che e jere a stá in fonts dal país, la che e 
finive la strade. Altris cjasis no 'nd jerin li atór, ni lusórs, e 
cul aiar lis fueis dai arbui a sivilavin di fà vignî i pics. Dispes 
si stave dute la zornade: mé agne e veve tancj nemái, un 
ort e doi cjamps di forment. In ché volte nissun nol veve il 
gabinet in cjase, ma ducj dome un cjiadòr fùr tal curtîl. Dut 
cas jo o cirivi di jessi coragjose, ma la gnot mi faseve une 
vore póre e no vevi cúr di lá di bessole tal cjiadór. 
Par chest gno “difiet” i miei cusins mi cjolevin vie e mi disevin 
che daúr dal cjiadór si plantavin dispès laris scjampáts di 
galere, ducj forescj, che di gnot a levin cu la manarie a robà 
tai gjalinárs Ufs, polecs e dut ce ch'a cjatavin. Cussi mé agne 
Lisa mi menave e mi spietave difúr de puarte parce che ¡ 
fasevi dúl! Une sere o ai scugnút lá di bessole: mi vignive 
di vai, une pòre, ma une póre che o tremavi dute. Jo o soi 
rivade devant dal cjiadór cul baticúr. Une criüre, ancje se a 
jere Istát. O soi lade par vierzi la puarte e o ai sintüt vós che 
mi sberlavin denant. 
Ce spac! Intun lamp mi soi voltade e vie di corse, ma corint mi 
soi incopedade tal marcjepits e o soi colade come un cocal. 
Dome in chel moment o ai sintút chei dispetós dai miei cusins, 
platáts ret dal forment, che a ridevin cence nissune creance. 
Ju varès copäts, mi soi sintude a cola la muse tant che no 
olsavi di tirá su il cjáf e ché gnot no ai durmit nuie. 

Anna Scandella 





La scuete frante 


A timps cuant che il formadi si lu faseve in cjase, no si 
butave vie nuie e si disfrutave dut ce che si podeve. 
Mé none Vigje, co e veve gjavát il formadi e lu veve metüt 
sul talç a sgotá, e tornave a pocá la cjalderie dal sir sul fúc, 
e butave un pugnut di sál di canál e chest al faseve vongolá 
su la puine, cu la cjace forade le sbrumave, e tai sachetuts 
di tele rare i deve une forme di cür e le lassave suiá; co e 
jere sute le gjavave dal sacut e le poiave suntune gridele 
picjade sot la nape a fumigá. 
No cun dute si faseve scuetutis, parce che si le mangjave 
ancje frescje o metude intune piere, salade e ben taponade 
cuntun cuviert di len, a 
maduri; di Invier e jere 
picante e cetant buine 
cu lis patatis lessis. 
Mé none no doprave 
il termometri, ma il so 
dét, e di rár e falave; 
ogni tant une piece di 
formadi si sglonfave e e 
riscjave i viers, ma nuie 
pórel Si masanave, si 
zontave lat o sbrume, 
une vore di pevar e 
vualà fat ‘il formadi dal 
cit o pevarin”! 

Maria Minin Durat 

Setembar 


| è il més dai racolts: si taca cu l'ua e si va indenant cun 

milus e blava. Se la stagjon a e stada suta, tai boscs a si 
cjatin li’ primi’ castignis. A rivin i segnài che la stagjon estiva 
a si sta sierant e ché che a ven dopo a ni compagnarà viers 
il freit. Il di 19 a si recuarda il miracul di san Zenár di Napuli 
martar là che il sanc dal Sant da dür al doventa licuit. Al e un 
da li’ tré voltis in un an che il fat al susseit. Chesta zornada a 
recuarda encja il moment che al fo copàt cun il tai dal cuel. 
Un timp, ma encja cumò a no si schersa, sgosá 'na persona 
a è sicu fa un cumpliment! Da no crodi la che l'om al riva! 


Proverbi - Gjoldi fin ch'a si pol, al à sempri timp di pati 


Gigi Sbigula 
etembar al è il més da li” vendemis. Ogni an si prepara 
dut se che a serf sia par tirá jü l'ua che par partála a cjasa 
e folála: mascjei, zeis, cjars cun spondis e telos, brentis, sot- 
spinis, botis, pleris e chei altri’ arneis cugnussüts dai contadins 
che a si fan il vin in cjasa. La famea di Gigi a era una di chistis 
e ta la vendema il nostri al veva pi di cualchi lavór da fâ. Che 
che pi a i plaseva al era ché di folá l'ua, entrant cui piè crots ta 
la brenta e pestant in lunc e in larc par fà vigni fór dut il most 
dai grignei. Un an un so amigo, prin di tacá a pestá l'ua, a 
veva butát ta la brenta una surisuta che a coreva saltant sora 
i raps. Gigi a si è necuart da la bestiuta e al à dit: "Judüt che mi 
cjapais pal cul, moli dut e vai pai fats miei". Inforcjât i socui, a 
e sparit lassant implantáts amigo e chei di famea a fà i lavórs. 
II Strolegant 





Le cheche pintude 


Vu a si sint cjacará di laris e di robariis dapardut e 
purtrop no si rive a parasi. Nol passe di ch'a no si sinti 
gnovis di chest gjenar ch'a nus metin in aprension. Ma sono 
laris dome i oms o ancje cualche bestie? Jo mi riferis a le 
cheche (gazza par talian), che fra i nemai a l'è le lare pui 
rafinade. A l'è un dai ucei pui inteligjents, a si nudris di un 
pouc di dut e a le fas scorte intal so nit, indola ch'a le puarte 
ancje ce che di lusint e di colorát a le robe sui balcons, su 
le teracis, dapardut.Sicome a l'è un ucel stanzial, dispès al 
fas amicizie cul om, massime se a l'è interessade par vie dal 
mangjá. Ancje jo i ai une cheche ch’a le ven a cjatami: a le 
piche pui voltis il veri dai balcons par scuedi alc di mangja, 
jo i doi une bocjade di pan o une crodie di formadi e jei cul 
bocon intal bec a le va vie apaiade. Cualchi an fa al Tite Gnac 
une cheche a 'ndi veve combinade une sporcje, ma sporcje 
intal vèr sens! Chest om al veve rot une steche dai ocjai, a 
ju veve smontats cuntun picul menevits, al veve lassát dut 
suntun taulin für di cjase e al ere lat a fäsi un cafe. Cuant 
ch'al ere tornát al veve viodút le cheche ch'a le svuelave vie. 
Il Tite al veve cjapät in man le steche dai ocjái par cirî di 
sistemale, ma nol veve cjatät le picule vit. Al veve cirút di 
ca e di la, ma nue, e porconant al veve plantát dut ai. Tal 
indoman, sore sere, al veve viodút un sbit di ucel sul taulin. 
Nol crodeve ai siei voi: intal sbit a le lusive le vidute dai ocjäil 
Le cheche, pintude, a le veve tornát ce ch'a le veve robät. 
Antonino Danelutto 
Furlan di Scluse 


Tant lat e un nin di... latin 


ne volte Clausiet al ere un fondigo! di pridis. Pre Santin 

dai Cescuts, det “il pridi contadin”, al veve une vere 
passion par la cjere e la nature. E par chest al ere dispes 
tolet pal boro dai vecjus amis dal seminari. Al tignive las 
äfs e trie gjalines di numar che d'unvier al nudrive dantji 
ving grignei di sorc parom: “La blave a e preseose e a no 
bisugne stracále, che encje nuestri Signór al e dismontát 
dal mus par racueintint un grignel”. 
Visantsi dal incipit? da las Bucoliches di Virgili, “Tytire, tu 
patulae recubans sub tegmine fagi", Titir, tu distirát a l'om- 
brene di un grant rep? ai lu clamave Santin Titirin encje se 
lui al no paussave mai. 
Enfri Mezol e Fraspedane al tignive un biel trop^ di fedes 
e cjares che al conosseve une par une e al las clamave par 
non a l'ore da molzi. E par cheste só manie ai lu sbesoave. 
Ma Santin al rispuindeve cun peravoles di Properzi: "navita 
de ventis, de tauris narrat arator, enumerat miles vulnera, 
pastor oves", “il marinár al cjacare di bueres, di bous 
l'aradüer, al conte il militár las ferides, il pastüer las fedes". 
Il celarut al ere plen di scuetes che al fumave intun recès 
cui zanevris. “Braf Santin, buines che mai”. Al rispundeve: 
“Al no è meret gno, Crist al no ere encjemò nassüt che ai 

faseve belzà cussì”. Il formadi a lu vendeve e la scuete a la 
deve sore nuie ai puars. 
Encje pre Santin al vedeve da fá nassi agnei e zocoi cuaran- 
te dís prime di Pasche, par inviáju viers Triest e Venezie. Par 
evitá gravidanze indesiderate al leave sot la panze dal roc e 
dal bec une scusse di ciriesarie, come un cotol. 
Di dute altre paste al ere pre Anzol dai Fabrizis, det “il vicja- 
ri gobu” che al veve ereditát dal barbe Zuanpieri, cjaluni? di 
Cividát, une biele colezion di monedes: cincons, doblons e 
talars di arint di Marie Taresie e florins, gjenoves e maren- 
gos d'aur, biele da lassá i vüei. 
E di altre paste encjemo al ere pre Gusto dai Bascjeres, 
za sioron, che al veve ereditát tante cjere da dós agnes 
vedranes, a conferme che il gjaul al caghe simpri tal grum 
grant. Gno nono Zomarie al recuardave che ¡ doi pridis 
ai si toleve pal cúl citant Tibul. Gusto al diseve a Anzol: 
“divitias alius fulvo sibi congerat auro”, “cualchidun che al 
ingrumi par sé ricjeces di biont aur”. E Anzol al rispuideve 
a Gusto: “et teneat culti iugera multa soli”, “e che al tegni 
tencj cjamps di cjere coltivade”. 
Ce fin varanes fat ch&s monedes che pre Anzol al tignive 
platades come une relicuie intun caratel? Dal sicür ai no 
las an mengjades las suris. 
Gianni Colledani 
Furlan di Clausiet 


> canonico 


E púr si zuie... 


L: funzion dal Udin tai agns Trente e jere chê di tirâ su 
gnüfs talents e di vendiju aes societâts plui sioris par 
podê sorevivi: ricuardin Alfredo Foni di Udin e Annibale 
Frossi di Muçane, ducj i doi medaie d'aur aes Olimpiadis 
di Berlin tal 1936, il prin ancje campion dal mont a Paris 
tal 1938. 
Plui interessantis dai campionâts nazionâi dai agns Trente a 
son lis storiis sportivis in timp di vuere. 
Fin al 1942 i campionâts si zuiavin cun regolaritât, ma dal 
Setembar dal 1943, cuant che il Friül al fini, cun l'Istrie, tal 
Adriatisches Küstenland (Litorál Adriatic), nol fo plui pussi- 
bil inmaneá un campionát nazionál. La Republiche Sociál 
Taliane e inmanea un campionát regjonál, che al cjapa part 
ancje l'Udin di Alfredo Foni, vincút dal Ampeleia, la scua- 
dre di Isule d’Istrie. Al podeve capitá che no si podés zuiá 
cualchi partide par vie che la scuadre für cjase e veve cja- 
tade la strade blocade, o parce che un alarme aeri al veve 
fat decidi al arbitri di cancelále. E púr si zuie... 

Ae Cope “Litorál Adriatic” a vevin part scuadris di militárs 
todescs o di zovins talians ch'a servivin tai grups di difese 
teritoriál de Republiche Sociál Taliane. 

| zuiadórs dal Udin (Manente, Pravisano, Zarlatti e altris) a 
zuiavin cul San Svualt e a rinfuarcavin ogni tant lis scuadris 
di Pucui e Passons. 

Ai 15 di Avril il 5” Rgt Difese Teritoriál al zuia la semifinäl 
cuintri la Saici di Tor di Zuin al Moretti: 3 a 3. 

Chel campionát di zone nol fini parce ch’e fini la vuere. 





Ai 2 di Mai dal 1945 al riva a Udin un gnüf cuotidian, 
titulát “Libertát”. Passant chés pagjinis, si viót une Citát 
che e voleve torná a nassi te gnove libertát, ma une vore 
puare e feride. Cemút dá a ché int un divertiment di 
gjoldi cence la póre des bombis? Si pense ancjemò une 
volte al sport plui popolár, il foot-ball, e ai 20 di Mai li dal 
Polisportif “Moretti”, l'Udin ale vincè par 3 a 1 cuintri une 
rapresentative di militárs inglés: gol di D'Odorico e Bryan, 
Galluzzo e Servello. 
| nons dai zuiadórs inglés no restarin te storie dal balon, 
ma chei dai lór aversaris, come Zorzi, Gremese, Pravisano, 
D'Odorico a son ancjemó memoreáts di ducj chei che a 
jerin fruts o zovins in ché volte. 

Gianfranco Ellero 





La bandiere de scuadre (foto «Il Gazzettino»). 

Leo e il bachero 


| bachero di Spilimberc a è un'osteria cognossuda in dut 
il Fridl, e a son tanciu’ i foresç ch'a vegnin di puesta in 
chistu local par mangiá il bacala o li” tripis. Leo pero al 
contava che ai siei timps i bacheros a Spilimberc a erin tré, 
duciu tré gestits di ostérs puliés, che tai siei bacheros a 
vendevin ancia i vins da la Pulia (malvasia, zagarés, trani, 
zibibo i pi nomináts). || pi frecuentát al era pero il bachero 
di Luchino Laurora, chel ch’al è anciamo adès. 
Leo al contava ancia che tal bachero di Luchino al era un 
lavandin di front dal banc, e parsora dal lavandin a erin 
piciáts una sinquantina di gots cul mani. 
A erin gots ch’a tignivin un cuart e ogni got al veva un 
numar ch’al curispundeva a un client abituál. 
Il client al dispiciava il siò got, al zeva al banc a fásilu im- 
pleni, al paiava (o al faseva segná), al beveva, al resentava 
il got tal lavandin e al tornava a picialu tal sid puest. Leo a 
nol veva un sió got, ma s'al capitava tal bachero al dropava 
il got cul numar disavot. Nissun al varès dita nuja: al era il 
got di siò fradi Bepi. 
Renzo Peressini 
Furlan di Spilimberc 


Un voli indaúr 


Ai lavorát plui di cuarante agns tal Ospedál, 
po dopo tal Stabiliment e par fini inte Aziende, 
prime “bessole”, dopo "fondude", cumo "integrade", 
cence mai cambió recapit. 
Ai superát il taramot, il füc, l'aghe e une vore di black out, 
par fortune cence consecuencis pes personis. 
Ai frontát la sars, la suine, l'aviarie e fintremai l'ebola, 
cun tante póre, ma ai savüt scombati. 
Ai vüt cuasi vincj diretórs tra gjenerái, sanitaris e miedis, 
cence vé trops fastidis. 
Ai cognossút tantis bravis personis, buinis e di valór, 
ancje cualchi stupit ma cence pés. 
Ai fat almancul dís traslocs di paveon, di plan e di stanziis 
e mi e lade miór di cualchidun altri. 
Ai superát sorelücs, ispezions e increditaments 
ea son láts cuasi simpri ben. 
Ai otignüt obietifs, standard e atestáts 
par fâ simpri miór e aumentà la cualitát. 
Ai scombatút cul ufici tecnic par l'implant da l'aiar, da l'aghe, 
polvare la manutenzion e cualchi volte ai vit ancje sodisfazion. 
Ai fat part di tantis comissions dal proveditorát 
e cumo dal magazin centralizát 
par puartá simpri miór servizis e cualchi novitát. 
Ai scoltát, studiát, scrit, e spiegát 
come proviodi lis infezions, 
cuissa, forsit alc al e restát. 
E cumò? 
Cum ai riscját di no cjapá nancje la prime pension, 
sperin ch’e ledi ben, e a riviodisi a la prime ocasion! 


Renata Fabro 


Musiche dai striceis 


Os finit di gustá, o jeri ancjemö sentát in taule e 
o bagnavi di salive la ponte dal dét par tirä su ducj i 
frucons de croste di pan. Il pan fat di mé none, cuntune 
croste scure e penze a cuvierzi la molene blancje plene di 
busis, mi faseve la aghe gole dome a pensá. 

Gno pari si jere algät di taule disint che o varessin vüt di lá tal 
cjamp a cjoli il fen. Bisugnave cjamá sul cjar ducj i imprescj 
che a coventavin, ven a stái forcjis, ristiele, jubál e tulugn, 
po dopo tacá la cjavale. Finit il lavór di prontament mi vares 
clamát. Jo o tignivi a viodilu prontá la cjavale e o tiravi la ore- 
le par sintí templá sul pedrát i cucui. Chest rumór al voleve 
di che le veve tirade für de stale e i steve metint sü il comat 
eifurniments. Jo me gjoldevi a sintilu che i fevelave in jenfri 
al sglinghiná des cjadenis dai furniments, e jé cul cjáf voltát 
che lu cjalave, come a controlá se al ves fat dut ben. 

No mi pareve vere, für dal curtil al jere dut un zito, il soreli 
al lave e al vignive, tant che in cjase il clár e il scúr si incro- 
savin plui voltis. Mi soi alçât par cjalä für pal balcon e o ai 
sintüt gno pari che al rontenave rabiös. 
Tal cil i nüi a corevin un sore chel altri, scúrs e plens di ploie 
e za cualchi gote e scomencave a colá, l'aiar tal curtíl a 
alcave il polvar e cualchi fros di fen sgjarnát. 

Mé none, jentrant in cjase strissinant lis cuculis, plene di 
fote e diseve: "Folc che ti trai, vessial tignút sü un pár di 
oris tant di puartá a cjase il fen che al e za sec e fat in rie, 
o speri che nol vegni di piés parce che al é mál inmaneät”. 
Di bot lamps e tons, di fá tremá la cjase, a compagnavin 








gotis gruessis che a sclipignavin sui claps dal pedrát. Chel 
timp al faseve propit póre. Gno pari su la puarte de stale 
al cjalave viers il Musi, dula che si jere dát dongje il burlac. 
Mé none mi a mandát te stanzeate a cjoli une ramacute 
di ulif benedet par brusálu su la puarte de cjase cun ché 
di slontaná la tampieste, che l'an passát e veve drazät dut. 
Al à tacát a plovi ben, i tons e i lamps si son cangjáts e jo, 
come altris voltis cuant che al ploveve, o ai metút cul cúl in 
su sot dai striceis, seglots, bandarots e selis; po o soi lát te 
mé cjamare e o ai metút a cop veris e scûrs, mi soi distirát 
sul jet a sintî ché musiche: ti tic ti toc tac tirititoc 

Cjapát di ché musiche mi soi lassát lá cjalant il sofit, cul 
pinsir di sei tant che l'organist che al sune l'orghin in glesie, 
nome che jo lu sunavi tal curtil. 


Carlo Zanini 





Il cesso di Stulvize 


A ere l'an 1970. | vevi une femine che mi voleve ben 
(a di la veretát ancje cumo dopo cincuante agns di 
matrimoni) e une frute di cuatri agns che Nineto al clamave 
la regjine di Taitü. Poben, in chel an il diretôr mi clame e 
mi dis che i vevi une suplence lungje a Stulvize in Val Resie. 
Al ere l'ultin paisut de val propit sot il Cjanin, e li la int no 
tabaiave ni talian ni furlan, ma rosean. Ducja fasevin il gue 
e e lavin ator pal mont cu la crassigne. 

No vint la machine, no jessint miecs di traspuart par lá 
lassù (la coriere di Olivo e vignive ju a binore e e tornave 
su di sere) i vevi di lá a stá la su. Bessól? A pene sposát? 
“Nancje par idee” mi dis la femine. E cussi armi e bagagli si 
sin trasferits ducj, regjine Taitù comprendude, sot il Cjanin. 
A pene rivats a Stulvize, in som dal pais, a drete e je une 
ostarie prime de rive ju e a campe e son lis cjasis rimpina- 
dis su pe mont, tacadis une cun ché altre par tignisi duris 
e scjaldasi une cun ché altre. La prime e ere la gnestre: la 
cusine sot cul spolert par fá di mangja e par scjaldasi, la 
scjale di für e parsore la cjamare: il jet matrimonial, un je- 
tut pe frutine e vonde; par scjaldasi d'Invier dome la nestre 
zoventút e il nestri amòr. | paions e erin fats cu lis sclofis 
des panolis, ma si durmive miór che sul Permaflex. Beh, 
no si durmive propit simpri, tant al & ver che la femine e 
je restade insinte, ma si sa che in ché volte al bastave che 
l'om al stacas la gjachete... 

La parone vedue e lavorave a Milan. Dut ben? Dòs robis no 
lavin tant: une biele e une manco biele. Ché biele e ere la 


aghe. | vevin di lá a cjolile te fontane publiche. Al ere sco- 
mut, ma si cjatave la int che si fermave a tabaiá cul mestri 
e cu la femine dal mestri. 

Ché mancul biele al ere il cesso. Da pits de cjase al ere un 
prát che a un ciert pont al colave jú viers un riu e propit 
ali che al finive il plan al ere il cesso. Une cjasute di len 
che metát dal paviment al poiave sul nuie e che e pendeve 
come la tor di Pisa. La femine, ogni volte che e lave, si fa- 
seve il segno de crós par póre che dut al les a fini tal riu. Di 
gnot o si veve la pile o l'urinal. La pile par viodi e l'urinál se 
propit ti scjampave. 

La parone, che e ere inteligjente e e veve zirát il mont, ea 
capit, di cualchi peraule sbrissade ae femine, il probleme. 
Tornáts des vacancis di Nadál, i vin cjatat il cesso sot lis 
scjalis. No ere la aghe corint, ma in compens i vin cjatät sot 
il cussin l'aument dal fit! 

PE - _ Renato Pascolo 
Furlan di Colorét di Montalban 






Turo e Gjinute 


uro e Gjinute a jerin a stà a Manzan intal borc di Tinet. 

A vevin vút cinc feminis e un mascjo, Franco, che lór in 
famee lu clamavin “Francuti”. 
Turo al jere a vore inte fornás di Manzan. Cun ducj chei 
fruts di mantigni a vevin cif e çaf a meti dongje il gustá cu 
la cene. Une di a vevin 
clamát Turo a presen- 
tási inte caserme dali 
carabinirs di San Zuan 
dal Nadison par de- 
nunziá i dams di vuere 
che al veve vúts. Prin 
di dut bisugne savé 
che il maressial, de 
Basse Italie, nol capi- 
ve nancje une peraule 
di furlan e cun di plui 
al veve un mút plui- 
tost intrigós di fevelá. 
Turo al jentre intal 
ufici e il maressial 
dibot i domande: “E 
lei il signor Cappello 
Arturo?”. 
Turo scaturit si met 
sul aptac cu la man 
drete sul cerneli come 

un perfet militár e i rispuint: “Signorsi, signor maresciallo!”. 
Constatade la identitàt, il sotuficiäl lu invide a sentasi e i 
domande: "Lei, signor Cappello, é coniugato?". Turo si cjale 
ator un pöc stranît, ma par no fási viodi che nol veve capit al 
rispuint: "No, signor maresciallo". Ma il comandant, viodüt 
che al jere in cancis, ¡torne a di: “lo, per coniugato, intendo 
se lei é sposato?". Turo alore dut content al rispuint: "Eh! 
Eh! Si, si, cun Gjinute!”. 
Il militár alore al continue: “È sposato con prole?". Turo tra 
di sé al pense: "Chest ca nol à capit ben" e al sbote cun vós 
plui fuarte: "No con Prole, con Gjinute, jai pir dite cumo!”. 
Il maressial un póc urtát i specifiche: "Per prole, io intendo 
se lei ha figli". A cheste domande, Turo si alce sù de cjadree 
e al rispuint cun braure: “Si, signor maresciallo, ho cinque 
prolesse e un prolo!”. || carabinir scaturit al pense che al sei 
miór tirá indenant e al fás une ultime domande: "Signor 
Cappello, anche lei ha la casa sinistrata?". 
Turo, che aromai si cjatave ben ancje li e che cumo al 
podeve cjacará ancje par talian, al rispuint: "Dipende signor 
maresciallo, se lei viene dal ponte, la mia casa é destrata, 
se invece viene dalla fabbrica di Gurissan, la mia casa é 
sinistrata!". 
Cuant che tu pensis a Turo e a Gjinute ti vegnin subit 
denant dai voi dós personis semplicis, ma une vore 
simpatichis, legris e simpri contentis che a an disberdeát 
tancj grops inte vite cence savé ce che e je ni la filosofie ni 
la psicologjie, a zornade di vué tant calcoladis. 

Ameris Verzegnassi 


La aventure a Milan 


oni, finít il servizi militár, al cjacara cun so pari Vigji par 

disi che al vares decidút di lá a vore a Milan, cemüt che 
al veve fat Tilio che al scriveve a cjase che lá al jere tant 
lavór e buine paie. Vigji nol jere dal paré di lassálu partí, 
ma visto la insistence dal zovin al a scugnüt rassegnási e 
meti la man intal tacuin par dái 50 francs pal treno e par 
lis primis spesis. 
Fate la valisute, mitüt su il vistit bon, Toni alè partit par 
Milan. In stazion lu spietave Tilio. 
Cjapade su la valís, a son montáts sul tramvai e a son láts 
für Milan viers Barlassina, li che al jere un grant cantir par 
fa su dute une citát. 
Mangját un bocon intune ostarie, Tilio al a dite a Toni che 
par ché gnot al podeve resta a durmî cun lui. La cjamare 
e jere piçule cuntun barconut ch'al dave suntune stradute 
strete: un jet di une persone, un armaron di une ante e 
sot il jet l'urinál pes necessitáts de gnot, une cjadree e tal 
sofit une lampadine che no veve plui di cuindis cjandelis, 
chel tant di no lá a sbati il nas tal armaron o no incopedási 
tal urinál. E son láts a durmi un di ca e chel altri di là tal jet, 
te uniche cove. Cuant che si movevin par cambiá posizion, 
e scugnivin fálu in sincronie. 
Rivadis lis dós di gnot Tilio, planc planc, cirint di no sveá 
Toni, che perö nol durmive, al e jessút da la cove; dopo un 
póc che nol tornave, Toni, no sintint nuie e pensant che ¡ 
fos sucedút alc, al a impiade la lús e al a viodút Tilio, cui 
voi sieräts, sentát su la cjadree. 


“Ce fastu po Tilio, no venstu tal jet?”. Tilio al vierze i voi e 
al cjala Toni rispuindint: “Si, Toni, o ven cumò, o soi dome 
jessút dal jet un moment par polsá!”. 
Tal doman Toni al e lát cun Tilio sul cantir par cjacarä cul 
capomastro che par prin i à domandát ce che al saveve fa: 
Toni i à rispuindüt che al jere apene tornát dal servizi mili- 
tár e che la uniche robe che al saveve fá ben al jere puartá 
un mül. Il Capomastro al à capit e lu à mitüt a puartá sü 
madon cu la civiere cun Tilio, al cuart plan, sü pe armadure 
di len. Cuant che e je rivade sere, Toni, che nol jere usát, 
al jere tant strac che i jere passade ancje la voie di cená e 
inalore al à cjapade la decision. Tal doman a buinore, sa- 
ludát Tilio, al à cjapát il treno e al é rivát a Udin a lis undis 
di sere, po al é lát tal zardin dal Vescul, si é butát suntune 
banchine e, cu la valis sot il cjáf, si è indurmidit. Tal doman, 
cuant che finalmentri al è cricät di, cjapade su la valis, alè 
lat dret in placál Osóf e, cun chei cuatri francs che i jerin 
vanzáts, al a cjapät il tram; pes dis a buinore al jere devant 
dal puarton di cjase. 
La aventure a Milan e jere durade tré dís e 50 francs. 
Andrea Benedetti 


Par savéi tant bisugna impará tant. 
Il cunsiliu di Barba Bortul 


Jerbatis 


Code di cjaval (equisetum) 

ioscoride, un gréc che al fo miedi, botanic e farmacist te 

Rome di Nerone, al fo il prin a catalogá sientificamentri 
cheste plante. E parfin Dante lu ricognòs come un “spirito 
magno” e lu sgnache tal Infier, ma tal Limbo, indulá che no 
si sta po dopo cussi mäl, e tal IV cjant al scrif: “vidi il buon 
accoglitor, Dioscoride, dico”. Ce che al intint Dante cun 
“accoglitor” no savin; ma o savin che la code di cjaval e je 
une plante preistoriche che a sta su cheste tiere di cualchi 
milion di agns — dal Devonian, par jessi precís. | Romans 
a la dopravin come savon e come creme cuintri lis grispis 
e, stant che la plante a ten drenti grumuts di silici, ancje 
come paiete par sgrassá e lusträ il mobili. 
In cusine a vegnin dopráts i butui impanâts o frits o cuinçâts 
cun l'asét e in farmacie a si la dopre cuintri lis pierditis di 
sanc, cuintri l'osteoporosi, il rachitisim e la ritenzion dal 
pis, viodüt che e a grandis capacitáts diuretichis. 
In agricolture bio la code di cjaval e je doprade tantonon 
sie sot forme di infús che di decuet. Ta chest secont cás al 
decuet a si zonte un pocje di arzile e po dopo a si bagnin 
lis plantis prime di raventális. Dutun cun macerát di urtie 
al va ben pai trataments cuintri lis malatiis funginis — tipo 
peronospore, par capísi. Al jude ancje cuintri i pedoi e i 
tripits. 
Dut ben alore? No. Tal ort la code di cjaval e je une vere 
rogne. Soredut cuant che tu tu distiris il nylon neri de 
paciamature e, content dal to lavór, tu vás a durmí. Za 


dopo cualchi di, chel biel tapét neri lustri di petrolio che tu 
as distirát (e che a ti jude a fa fente di crodi che tu tu rivis 
a vé il control su lis marculis dal mont) al tacarà al alcási, 
a increspási, a fá lis bufulis e la code di cjaval a cjapara il 
puest des plantutis raventadis cun amór e sante scugne. 
E alore a ti tocjara di impirá il brag sot dal nylon par gjavä 
l'equisetum, ta 
chel cjanton la 
ju, indula che a 
no bat mai la lús, 
e tu varas pòre: 
pòre che la sot 
cualchidun a ti 
rosei i déts o a ti 
muardi. 
E cussi ti sara 
clár il gran se- 
gret: e je la póre 
che a governe il 
mont. 

Stefano Montello 

Otubar 


S" riváts a Otubar ta un bati di vuli sicu se il timp al cores 
cul aceleradör a maneta. Il frèt a è a li” puartis e la natura 
a si prepara pal sun da la Sierada. Si tachin a impiá li’ stuis e 
i riscjaldaments cui cumbustibii pi modernos. La montagna a 
piert altra zent che a ven in planura par sparagná dut il pussibil, 
tignint cont che li’ zornadis a son tant curtis e fâ la strada par zi 
a vora a doventa sempri pies causa plois, glas, néf, caligo e scür. 
Al è il timp che i cjassadórs a tornin a cjassa par cjapa chés cuatri 
bestiis che a son restadis ta un teritori sempri mancul atratif , 
là che distesis di blava e soia a fan da paronis... e cu la soia, se 
tantis puiesis, che par talian a no son "Pugliese" ma "Spussole". 


Il proverbi - Ogni bota a dà il vin che a à 


Gigi Sbigula 
T més di Otubar si partava a cjasa la blava in panola; li 
mietitrebis a erin lontanis dal divigni (no tant in confront a 
l'eternitát) e in chel timp dut si faseva a man. La famea di Gigi a 
veva un cjamput la che a semenavin "na duzina di cuierutis che a 
bastavin par la polenta da la famea e par li” bestiis da la cjasa: na 
vacja, cualchi polàs e il pursit. E tal mies da li gjambis di blava a si 
semenava sucis e fasoi. ‘Na volta a la famea di Gigi a i àn partàt 
via dutis li” sucis. Dopo cualchi di i laris a àn scrit fór dal porton 
da la cjasa “Li” sucis di Gigi a son vueitis come il so cjáf”. Olmant 
cui che al podeva essi stát, al indoman di sera, cjapát un bidon 
cun cjalsina, al è züt denant a la cjasa e al à scrit: “Li” sucis a son 
sparidis ma i sucjons a son restáts!”. 


Il Strolegant 


Il cuarteis dal abát 


gnórums fa, cuant che l'abat di Muec al veve autoritàt 
su dut il Cjanäl dal Fier, al pratindeve dai abitants di chei 
país une tasse clamade cuarteis, pui o manco salade secontri 
ch'a l'ere lade l'anade intai cjamps e inta stalis. Il cuarteis al 
proviodeve ancje une bestie, ma nol ere precisät cuale: a le 
podeve jessi un vigjel, un purcit o ätri nemal simil. No simpri 
pero le int a le veve disponibilitát: in certs agns di miserie a 
le scugnive tirá cinghie e a si pues inmagjná ce fadìe ch'a le 
faseve a tira dongje alc di puartá al abát e ai siei fraris. 
Poben, un an di carestie al veve inluminát il ciruviel di chei 
ch’ai vevin di lá a Muec cul cuarteis. Sicome il fastidi pui 
grant al ere chel da le bestie, ai an pensát di risolvilu in 
maniere semplice: le bestie no le scugnive jessi propi un 
purcit o un vigjel o une piore, bastave ch’a le fos une bestie! 
D'acuardi cun chei di Ovedas, ch’a le vevin pensade inta 
stesse maniere, i sclusans ai vevin procurät une lungje 
stangje di pin e intal miec ai vevin picját une favite. 
Cussi, doi oms davant e doi daür ai erin partits par Muec. 
Inmagjnási le fote dal abát cuant che ¡ cuatri oms ai vevin 
presentadi le favite! Ma lui nol veve podút dí nue: ancje le 
favite a l'ere une bestie! Dopo di ché volte l'abát nol veve 
pui pratindút che le bestie a le ves fat part dal cuarteis. 
Antonino Danelutto 
Furlan di Scluse 


Il Boborös e la Marängole 


uant che a vignive scûr, a cumincave a torzeoná la Mari 

da la not, une femenate brute e vilane che a puartave 
vie la canae triste. Cussi ai la contave las nones par meti 
pore ai nevúets pi discjaviestris. E come se a no bastas, al 
podeve rivá encje il Boborös dal cjapiel ros e il Gjulit che 
al meteve intal cos i canauts pi triscj e pi biei par puartáju 
a ingrassá tai landris! di Turiet. | canais, come par Ort 
protezion, ai si tirave pi dongje dal spolert e belplanc, intal 
cjaldut, ai cumincave a ospedá.? Al ere come un segnál 
par l'agne Luzie che a partive cuntune filaine vecje come il 
mont: “Ai ven chei di Peones a toli las garzones, ai ven chei 
di Curnin a toli il fantulin”. 
Cussi al zeve il mont cuant che a si sunave encjemò l'Ave 
Marie cul cop. Po ai rivar i gjornái, il cine e la television, e 
dut chel misteri al si sfanta vie tant che la nief intal soreli. 
Tra chescj sbilfs nd ere di bogns e servizievoi: il Gjan, il 
Pavar, il Mazarot e il Pesarin che ai judave i montanárs in- 
tal bosc e intalas bergjes; 'nd ere di legris e dispietúes: il 
Magaröl che al disgropave i grimái da las femines, il Bergul 
che al faseve ombrá i cjavai, il Bagan che al faseve incavedá 
e rebaltá il lat, il Braulin che al ingropave las codes da las 
vacjes; a 'nd ere di triscj come il Lici che al faseve ghiti sot 
i peis e al disgropave i scarpons ai pastüers, il Maruf che al 
faseve zi di mál il lat, il Gnaulut che al vignive a businä in- 


1 grotte 
? sbadigliare 


talas oreles e il Guriut che al pascjolave pai boscs par robá 
las mirindes ai cjarvonärs. Par no cjacará dal Cjalcjut che al 
cjalcje il pet e al ti dà ingòs,? e il Vencol che al tol la volontát 
e al ti da smanets. 
Ma l’oscar par la tristerie a lu cjapave la Marangole, la strie 
che a faseve calá il lat a las vacjes. Erel alc di pesu? A si 
strassinave pai tauláts e nissun la vedeve. 
Par contrastá il malefizi l'Albinute, la Pirinate, la Carmele 
e encje mé bisave Madalene ai clamave ogni an la Cie di 
Condo. A lavorave cu las tuartes e a veve une batole che a 
ti incantesemave. Come une sghirate“ a zeve su sot il tet di 
pae e dula che a vedeve il diurint mufignát a lu leave al tráf 
cuntune tuarte di noglár o di vencjár. Ma se a olmave che 
la Marangole a ere passade sot l'aone,? bisugnave doprá 
une tuarte di pauegne,® che però a veve dut un altri prisi. 
“Cagne da l'osti di Marangole, a é passade par chi encje 
chest an!”, a diseve la Cie, che a ere ben pi barone de strie. 
Par tencj agns a mé bisave Madalene cheste tuarte di pau- 
egne a i costà il pi biel salam da la cjanive. 

Gianni Colledani 

Furlan di Clausiet 


angoscia 
scoiattolo 
trave di colmo 
viburno 


Il stadio Friül 


aspo dal secont puest in classifiche de Vierte dal 1955, 

l'Udin al tornà in Serie B par un ilecit sportif dal 1954, 
ma al torna su daurman in A parce che dute la scuadre 
dal miracul, cu la mieze ale norvegjese Bredesen al puest 
di Selmosson, e la ponte Secchi al puest di Bettini, e jere 
restade fedél ae Societát. 
Cualchi an plui tart al cola di gnúf in B e in C indula che 
al resta par disesiet agns, discontentant ancje i tifós plui 
fedéls: intune partide di metát Otubar 1963 a forin dome 
736 spetatórs. 
Intant cualchidun al stave pensant a un grant stadio di fà 
sü a Palme par une uniche scuadre regjonál (fate de fusion 
di Udin, Triestine e Monfalcon, dutis in Serie C in ché volte). 
Stant che la idee e parti di cierts furlans, culi al vül un co- 
ment “di furlans”: si puedial jessi plui coiars di cussi? 
Ché strambe idee "unitariste" e fo mandade indaür tal 
1971 dal Sindic di Udin, Bruno Cadetto, che al cjatà une 
grande aree pe costruzion dal gnüf stadio comunál. 
Limplant, sul progjet di Giuliano Parmeggiani e Lorenzo 
Giacomuzzi-Moore, al nassé su lis gravis dal Cormór 
a soreli a mont dai Rics, e al fo titulát al Friúl par doi 
motifs: parcé che l'Udin al é la scuadre di ducj chei che 
si sintin furlans e parcé che cun ché titulazion i croniscj 
sportifs a varessin scugnüt ripeti il non "Friül" (stadio o 
region? Impuartante ambiguität!) par tantis domeniis 
ogni an, cun vantac di imagjin pe nestre Patrie, tant spes 
dismenteade e confondude cul Venit e la Vignesie Julie: 


chestis considerazions, presentadis di Gino di Caporiacco e 
di cui che al scrif, a forin cjapadis sü e fatis buinis dal Sindic 
Candolini e, ae fin, dal Consei comunál. 
Il gnüf implant al fo inaugurát di Angelo Candolini ai 16 di 
Otubar dal 1976, e l'Udin al scomenca di chel di la sò corse 
viers la Serie B, concuistant la promozion ai 28 di Mai dal 
1978 e la Serie A, ai 9 di Jugn dal 1979. 
E tant che tai ultins agns Cuarante la cressite de scuadre 
di Udin e veve compagnát la ricostruzion dal Friúl dopo 
la vuere, cussi tai ultins agns Setante la só cressite e fo 
la rispueste sportive de ricostruzion dal Friúl dopo dal 
taramot. 

Gianfranco Ellero 





Si torne in Serie A: il norvegjés Bredesen al fás fieste cui tifós. 

Leo ta la glesia dai Fraris 


T? mil nüfsent e vincianüf ancia Leo al era impegnát, 
come marangon, tai lavórs di ristruturassion da la 
glesia dai Fraris di Spilimberc. 
Al lavorava dentri la glesia, in alt, sot dal tet, parsora di 
un'armadura dulà ch'a erin poiadis li” breis ch'a permetevin 
di lavorá in pis, breis che ogni tant a vignevin spostadis par 
puartá indevant il lavór. Al veva tré garzons ch'a lu juda- 
vin, ma a erin zovins e irecuiets, e Leo al veva di stá atent 
parsé che cun lór al era sempre pericul: l'armadura a era 
alta cuindis metros e a no esistevin, in ché volta, misuris di 
siguressa come chés ch'a son ades. 
Infati, una di che i tré garzons a erin impegnáts a spostá 
li” breis, un di lór al à risciát di essi butát ju da l'armadura. 
Leo, apena ch'al si é necuart dal pericul, par visálu in timp 
al à mandát un sigo. E (a sarà stát pa la póra) a ghi e sciam- 
pada ancia una bestema. In chel moment, in glesia, al era 
ancia il plevan, don Colin, ch'a nol à podút no sintí. Ma al 
era un predi comprensif. Al à dome alsát il ciáf e al à dit: 
"Leo, bestema pi planc, ch'a si sint fin uchi". 
Renzo Peressini 
Furlan di Spilimberc 


Scuvierc l'Amór 


Fás bocje di ridi 
e regalile a cui che no le à mai vude. 


Cjape un rai di soreli 
e fasilu svolá dula che e je penze la gnot. 


Cjate une risultive 
e fâs lavá cui che al è a stà intal paltan. 


Cjape une lagrime 
e poile su la muse di cui che nol à mai vaiüt. 


Cjape il spirt 
e metilu intal cür di cui che nol rive adore di 
scombati. 


Scuvierc la vite 
e contile a cui che nol rive a capile. 


Cjape la sperance 
e vif inte só lûs. 


Cjape la bontòt 
e regalile a cui che nol sa regalá. 


Scuvierc l'amór 
e fasilu savé al mont intir. 
Mahatma Gandhi 
traduzion dal talian di Rem Spicemei 


Furlanie, plui di un sintiment, 
cuasi 'ne malatie 


ut ‘| è scomencát a la fin dal Istát dal 1946, cul rivá a 

Buri dopo un viac venturós, sintát sore i pöcs garbatui 
recuperáts tra lis maceris de nestre cjase in seguít dal 
bombardament di Codroip dal 13 Otubar dal 1944. Viac 
venturós parce che fat cuntun cjar, tirät di doi cjavai, durät 
un grum di oris. Gno pari, in fat, al veve cjatát lavór, come 
sorestant mulinár, tal mulin Zuccolo dal país. 
La scuele medie che o vares dovút frecuentá e jere a Udin, 
e par lá o scugnii cjapá il treno. “Al e un forest”, o ai sintút 
cisicá da une schirie di mularie de mé etát ch'a faseve ducj 
i dis il stes viac e un di lór, plui dispatussát, mi e vignüt 
dongje e si è presentát. E nas cussi une amicizie fuarte 
cun Geremia Nonini; o vin lis stessis passions: il balon, cun 
trasfiertis burascjosis a Pradaman, Manzan, Lovarie, e v.i., 
nadá (tal Nadison), schiá (Tarvis). 
Po dopo, il mont dal lavór nus divit, cun raris ocasions di 
cjatäsi, l'ultime volte tal 1978. 
Che ‘| telefon al suni a cjase mé no je "ne novitát: cun 
cuatri fis, tré nevòts e parincj sparnicáts par dut il mont, 
al capite dispès. Ta ché di, però, al “Pronto chi parla?” mi 
a rispuindút une vòs cognossude, ancje se lontane inte 
memorie: “O soi Nonini, il to ami di Buri”. “Cjan da l'ostie 
di un mussat — a son passáts trentenüf agns da l'ultime 
visite che i ai fat — vares di gjaváti li’ orelis par no jessiti mai 
fat vif”. E dopo cheste incoloride esternazion, mi à cjapät 
un grop tal cuel. “0 vevi pierdüt il to numar di telefon e o 


ricuardavi dome la localitát la che tu vevis l'ativitát, ma, 
a to non, no ai cjatát nuie” mi á dit. Po dopo mi a spiegát 
come che a jere vignude voie di torná a viodimi. Cul fat 
che ducj i doi o sin iscrits ae Filologjiche Furlane, ricevüt 
il Strolic Furlan pal 2017, vierzintlu a cäs, a je capitade la 
pagjine cul articul di Luciano Mari e la, a la fin, a jerin i 
ringraziaments pal jutori che jo o vevi dät al ami Luciano, 
cuasi vuarp, par scrivi l'articul. Let il gno non e graciis a un 
so nevót, bulo te informatiche, cjatá il gno recapit e numar 
di telefon al e stát un züc. 

Pöcs dis dopo al e vignüt a cjatänus cu la só femine, e un 
biel numar di fotografiis ch'a nus viodevin insieme, fasintmi 
fá un salt indaúr tal timp di grande comozion. No viót l'ore 
di cuintrigambiá la visite, ancje par podé viodi i doi museus, 
da lui metúts dongje: un su la “Civilta del Vino di Buttrio” e 
un su reperts archeologjics cjatáts in zone. 


Graciis Strolic 2017 di jessiti viert a li” pagjinis 136-137 e di vé cussi 
sticát il füc di une amicizie cidinade. 
Renato Cella 


"Zef 


7“ çuet nol veve famee, al viveve di bessôl intune 
specie di tuguri, fat di dôs stanzies, une parsore di 
chê altre; par lâ a durmî al scugnive jessi di cjase e meti la 
scjale di len par lâ inte cjamare. 

Di Istât o cuant che nol ploveve e lave ancje vonde ben, 
ma di Invier o cuant che al ploveve a jerin dolôrs a lâ sù par 
ché scjale (e di plui cuant che al veve bevút cualchi taiut di 
masse). 

Intal cjanton de stanzie cul paviment di tiere batude al jere 
il fogolâr, indulà che al faseve di mangjâ e che al scjaldave 
dute la cjase cun cuatri raclis di fassine che lui al cjapave sù 
intal Cormôr e al puartave a cjase su la schene. 

Dôs gjalinis e une cunine tal curtîl sierât cu la filiade (par 
che no jentràs la bolp o cualchi cjanat) e jerin dutis lis sôs 
bestiutis. Lis gjalinis, lui, lis clamave par non e lôr e corevin 
a cjapâ il tocut di polente restade. 

La cunine po e viveve praticamentri cun lui; di Invier si plata- 
ve sot il fogolär intun cjantonut e lì e veve fat ancje il so nit. 
Un ûf cuntun tocut di formadi al jere il so past di misdì e la 
sere un platut di lidric cuinçât cul asét di vin neri e l'ardiel 
scotát e jere la só cene. 

Par lavasi al spietave l'Istát cuant che al lave intal Cormór 
(ma in chei agns nol jere l'unic). 

Un timp al faseve il moredór, ma dopo che al jere colát 
dal prin plan de armadure al veve scugnüt mola chel mistir 
cause une gjambe rote (par chel lu clamavin cuet). 

Al viveve cun chei lavoruts che la int dal país lu clamave a 


fa: taiá il bosc, puartá für i lens, sapá e ledrá la blave, puar- 
tá fúr il ledan da la cort, copá un cunin, purcitá, svangjá 
l'ort di Marie o di Tizie e tant, tant sea (al consumave un 
falcet ad an). 
A proposit dal seá. 
Tor ¡ ultins di Mai e jere la tose de meniche e in chel an 
Marie lu veve clamát a seái la meniche dal cjamp grant. 
Par butále jú e volevin tré dís di dái sot cul falcet. Tor lis 
siet de prime di eje rivade Marie cu la gulizion: fertaie cui 
cozuts, che lui al a mangjade bevint un got di vin, sintát sot 
il morár da pit dal cjamp, li che al veve ancje lis batadories. 
Tal doman, simpri tor lis siet, Marie e je tornade cu la gu- 
lizion: cozuts in salate cuntun tocut di formadi e un fregul 
di vin. 
Po ’Zef al è tornát a sea fintrimai misdi. 
La tierce zornade Marie, simpri tor lis siet, e je rivade cu la 
gulizion, ma e je restade di clap vidint "Zef che al seave cun 
su lis spalis il capot militár. 
“Zef, sèstu deventát mat a seá cul capot cun chel cjalt 
ch'al ei", 
"Cjale mo Marie - i à rispuindüt 'Zef voltant il cjáf e poiant 
il falcet — a fuarce di cozuts mi soi tant rinfrescját che o 
scugni seá cul capot”. 

Andrea Benedetti 


Il cercandul 


i clamave Gjovanin, ma di lui o sai nome ch’al stave des 

bandis di Rivignan. Al rivave a Codroip ogni di tor vot di 
matine e al poiave la biciclete tal sotpuarti ch'al deve tal 
nestri curtil. Al saludave mé mari — “Bundi Angjeline” — e 
po al lave in place a cjapá la coriere di Colavin. Al lavorave a 
Udin, vie pe setemane. A la domenie al lavorave a Codroip. 
Al lavorave! Si fas par müt di di: al lave a ciri la caritát e ta 
so mistir al jere babio. 
Al vara vòt cincuante agns, ma forsit ancje setante, no si 
capive ben. 
Al jere picul, magri, scúr di muse e cuntune barbe lungje 
di almancul une setemane, grise e maltaiade. Il vistit po a 
jere in tono cul personac. Une gjachetate dute scussade 
che i pindulave di dutis lis bandis e un pär di bregons ch’a 
vevin di vé viodút plui di une vuere. E no stin a tabaiá des 
scarpis. 
Insome, al faseve dúl nome a cjalálu. Se tu vevis nome cent 
francs tal tacuin, minimo tu i devis cincuante. Se dopo tu 
sintivis cemüt ch'a ti diseve “Grassie” e ti cjalave cun chei 
voglins come par diti “Tu mi ás salvát la vite...”, a ti vignive 
voie di dái ancje chei altris cincuante. 
A Udin al veve il so zir e nol rivave mai a cjase cu lis sachetis 
vueidis. 
A la domenie po al rivave a Codroip tor núf e mieze e al 
lave a metisi dongje de puarte dal domo. Al spietave la 
jessude de messe grande e po ché di messe ultime. Nol 
jere sfacát; nol vierzeve nancje la bocje. Nol veve bisugne 








di fá reclam. La int, a viodilu, no mancjave di lái dongje e 
dâi une palanche. 

Jessude dute la int de messe ultime e vint finit di lavorá, 
Gjovanin si gjavave une sodisfazion, forsit la miór de só 
grame vite: al leve la di Galas, a mangjá. Al jentrave pal 
curtil e po, par no meti in imbarac i clients, al lave a metisi 
a taule ta ché stanziute li che nol jere mai nissun. Dopo di 
vé siervit chei altris clients, Toni Galas al lave di lui. 

“E alore Gjovanin, un plat di tripis e miec di neri, come al 
solit?”. 

“Si, si Toni, ma cence premure — al rispuindeve lui, e den- 
tri di sè al finive il pinsir — che tant il gjespui al tache a lis 
cuatri”. 

Lu ai viodút ogni di par plui di vincj agns, simpri compagn, 
po nolèplui vignút a poia la biciclete. 

Agns dopo, tabaiant cuntun di Rivignan, al salte für che un 
puaret, ch'al lave a vore a Codroip ogni di in biciclete, cuant 
che alè muartian cjatat sul libret, in pueste, plui di cin- 
cuante milions. 

Mi soi mitút a ridi e o ai pensát: "Gjovanin, tu sés stát bulo 
a ingrumáju, ma une vore mone a no gjoldiju!”. 


Pauli Jacus 


La storie dal pistump 


T tiemp indavur, intune biele zornade d'atomp, la 
canáe da la classe terze di For di Sot, a à dezidút di fá un 
Zir tal bosc. Ai an pensát da fási puartá ator da Fabio di Buzi, 
un siór dal puest che al saveve un grump di robes sui trois, 
las monts e i boscs. Cussi ai si son inviáts zidins, un davur 
chel átri, contre Zime Zauf, scoltant i rumórs e i cjants da la 
nature. Intun subit ai si son cjatáts davant a une taviele e tal 
miez di chel grant prát ai an viodüt une peráre. A ere une 
plante biele, grande, grosse e cun tanc pérs madürs. 
"Chisc ai son pérs speciái, che ai cres nome in For di Sot. 
Ai si clame pérs murans e ai son... plens di magjie!” al dis 
Fabio a la canäe. 

La mularie a baile a sgorlá la peráre par fà colá i pérs pi 
madúrs. Ai cure su e ai zercie cun gust. 

Insieme ai dezit di puartái a scuele par meti di bande un 
biel nin di ché majie. 

Cuant che ai son riváts a scuele, ai àn poát i sacs plens di 
pérs inta l'entrade. 

"Cun chisc pérs a si po fá il pistump" al dis Fabio. 

"E ze saresse il pistump?" ai domande in coro la canáe. 

"|| pistump a si li fas cui gargnei da las panoles pestáts fin 
che ai van in farine. Dopo ai si zonte i pérs cuets e si peste 
inmo un nin. | vostris vons e bisevons ai zontave il zucar e 
ai li meteve tal lat par dái pi savór, zemut che i faseis voátris 
cul cacao. Camo vi fasarai viodi zemut che a si li prepare 
e vorai bisogne che a mi udi cualchi femine di For e ancje 
voátris, cjare la mé canae". 


Alore par fá il pistump a covente: sorc dai nostris cjamps, 
pérs di For e un nin di zucar. Prime di dut a si cun pará zo 
i gargnei da las panoles e dopo ai si rustis intune farsore; i 
pérs inveze a bisogne fái cuei tal for e dopo parái a tochins. 
Cuant che a è dut pront, prime si met il sorc inta la pilote, 
che a è un toc di zaresáre ingjavat, e a si tache a bati fuart 
cul pestel; dopo a si zonte i pérs e a si continue a pestá. 
“Vignît a udami!”. La mularie a cor a udali, pestant cun 
fuarze inta la pilote, fin cuant che i gargnei e i pérs ai van 
in fruzes. 
"Camo i zontan il zucar e i meten dut il pistump ta chisc 
sacs, cussi ingruman un biel nin di magjie” al dis Fabio. 
Alore la canáe a cjol i sacs e ai cor in plaze e ai fas une gran- 
de fieste par la mularie e par dute la ent dal país cun cjants, 
bai e tant pistump par dug. Cussì d'in ché volte ai son stàts 
duc contents e in armonie. 
Sara Polo e i arléfs de classe 4° 
cui mestris Betti Antoniacomi e Rudy Zanier 
scuelis primariis di For di Sot e For di Sore 
an scuelastic 2014/2015 


Mê nöne 


A: simpri vistide di neri come dutes las femines di 
chel timp e cul fazolet ingropä daúr dal cjá, simpri 
disponibil cun ducj e par i siei nevouts si sarès fate in “trei”. 
A contave spes di cuant ch’a ere piçule e sore dut di fats da 
guere, la fan, la miserie, i partigjans, i viacs, a pit in Furlanie 
a scambiá cartufules cun farine da polente e, ogni tant, a 
tornavin in cjase "cun las pives in tal sac". 
Jo a la jou dongje il spolert a prepará i "sterz"o il "su (a nou 
no nus plaseve gjau) e ogni tant a meteve las crostis dal cuc 
a rustí sore la plote; di spes, cul so curtissut, a scussave il 
mél stant atente che la scusse no si rompés e ch'e fos plui 
lungje pussibil e po dopo la mostrave alcantle in arie par fà 
viodi la só bravure. 
D'Invier si slissavin in da "Muiule" e cun dute la né ch'a co- 
lave in chei agns a si tornave in cjase imbacis cui pis glacáts. 
Jé nus gjavave i cjalcins e ju meteve a suiá in dai fiers dal 
tubo dal cjamin e a nus sbateve l'ü par rimetilu sore il pan. 
Ogni tant jo a durmivi intal so jet che al cricave parce che 
il stramac al ere di fués di panoles. Ogni sere si disevin las 
preieres cun la solite orazion final ch'a no podeve mancjà: 
“jo mi pon al leto con l'angelo profeto... trei votes lu dirai e 
bine muart a farai”. 
Jé a ere mé none Alme e a nus cjale da lassu. 

Paride Radivo 

Furlan di Paulár 


Il vissi di Nano 


N: Codar al veva sacagnät i palmons cul tossi ogni 
volta che al impiava la pipa. 
La sò Menia a i runtinava dispès: “Buta via ché pipa ch’ a ti 
mena intal ort dal pissighet prima da l'ora!” 
Nano no i deva tuart, ma il vissi al comandava pi da la vo- 
lontát. 
Una matina, dopo jevát, Nano al si smaniava in serca da la 
pipa ch'a nol rivava a cjatá da nissuna banda, fin ch’al si e 
ridusút a domandáighi a Menia s’a la veva viduda. Menia, 
doprant duta la buna gracia, a i à dit: “Varda, Nano. No sta 
rabiáti, ma jo i ai pensát a la tó salüt, e cussi i l'ai butada su 
par la stuva, ch’a la fumi j&!” 
Nano, tratignintsi la fota, al à ledrosát i voi a varda il sufit 
dai tráfs neris di cjalim, e rassegnát al a dit: “Ma la nostra 
stuva a à sempri fumát encja cença la mé pipa!” 

Aldo Tome 
Furlan di Mania 

NOVEMBAR 





o is  __________ }- 
2 V | Muarts 
3 S S. Just Martar 


4 D S. Carli Borromeo Vescul 
5 L 45| S.ts Martars di Aquilee 
6 M S. Lenart Rimit 
0 7M S. Ernest Abât 
8 J S. Gofrêt Vescul 
9 V S. Oreste Martar 
10 S S. Leon il Grant Pape 
11 D S. Martin di Tours Vescul 
12 L 46] S. Josafat Vescul 
13 M S. Diego Frari 
14 M S. Clementin Martar 
D 15 J S. Albert il Grant Vescul 
16 V S.te Margarite di Scozie Regjine 
17 S S.te Lisabete Regjine di Ongjarie 


























18 D Dedicazion de Basiliche Vaticane 
19 L 47] Ste Matilde Muinie 

20 M S. Otavi Martar 

21 M La Madone de Salút 




















22 J S. Cecilie Vergjine 
O 23V S. Colomban Abat 
24 S Fieste di Crist Re 


25D S.te Catarine di Alessandrie Muinie 
26 L 48] Ste Dolfine Vedue 
27M S. Valerian di Aquilee Vescul 
28 M S. Mansuét Vescul 
29 J S. Saturnin Vescul 
€ 30 V S. Andree Apuestul Martar 

















Novembar 


P 11 dal més a si recuarda san Martin. Il pensér al va tai timps 
passáts cuant che i nostris vons a spetavin chista zornada 
che a dessideva, tal ben e tal mal, l'avigni di interis fameis. Cuant 
che il distin al imponeva di partí si preparavin li” cuatri garabatulis 
e, cjariät il cjar, si si moveva viers altris loucs in serca dal lavór e da 
la vita. Par li” personis distinadis a partí a erin moments difissii, di 
cidinór e di un profont marum. Ma il sant Scugne al obligave... e si 
zevel A & storia, storia di popul che ades al sint i dirits reclamáts 
da tancju' sicu ^na profonda violensa a la vita vivuda. 


Proverbi - Nol é un ver ami chel ch'al dis simpri di si 


Gigi Sbigula 
T: li! seris di freit, ator al fogolär, a si cuievin li” castignis che 
dai monts dal Friúl a vegnevin partadis ju cul cos e scambiadis 
cun altra mercansia nesessaria lassù. Il timp da li’ “rivindiculis” al 
moveva il barat e al lassava contentis li’ do’ bandis: il vé e il dá. 
Rico al veva dat a Gigi cuatri scoi par fà che il fouc dal spolér al 
fasessi pi flama e pi cjalt. E il zovin, sigür di vè vòt un biel regál, a 
lu veva tignút platát, pront par doprálu al moment che li” castignis 
a vegnevin mitudis ta la piastra che a veva di zi in bora. Nol veva 
butát sù il prin scol che un ton e "na flamada a son partîts, fasint 
saltä sedi i serclis dal spolert che, da li” cjadreis, la int di famea. 
Dopo vé cjapat un scufiot dal pari, Gigi al è zût a cjoi chei altri’ scoi. 
Dat una vuardada, a si veva capit ben che al post da la medola a 
vevin mitút un pucia di polvar di micja. Cu li” orelis bassis, Gigi al 
era züt a durmi, prumitintsi una pronta vendeta. 


Il Strolegant 


Le siore in blanc 


A; dis che chest fat, sucedüt no si sa tros agns fa, al 
segni ver. Lunc le strade di Dogne a Scluse un grop di 
oms, cinc o sís, ai tornavin a cjase stracs dopo vé lavorát 
dut il di. 

Al scomengave a vigni scúr e cuant ch’ai erin riváts dongje 
il riù Mulin, ai vevin vedüt une siore bielissime e elegantis- 
sime vistide di blanc insieme a un biel cjan, ancje lui blanc, 
traviersá le valade cuasi svuelant. Cjamáts di poure ai ve- 
vin slungját il pas e ai erin láts drets a cjase, cence fermási 
come al solit inta ostarie. Ai vevin riferit dut a le’ lòr femi- 
nis, che ridussant a ju vevin conseáts a bevi di manco. Le 
vision a si ere ripetude atris voltis; alore un di chei oms al 
ere lät dal preidi a contá ce ch’al sucedeve. 

Il preidi al ere a cognossince dal fat, parce che intal archi- 
vio parochiál a le risultave le stesse storie contade di atris, 
tancj agns prime. A si diseve che un sioron venezian al veve 
sposät une biele veneziane, ancje jei siorone, ma si ere ina- 
morát da le só cameriere. Par liberási da le femine, a le 
veve fate puartá dai siei siervos sul puest indola che chei 
oms a le vevin viodude e ai a le veve fate copá, insieme cul 
cjan. Cualche di dopo, il preidi a si ere fat coragjo e al ere 
lát ai dal riú Mulin a preá a lunc: di ché volte nissun al a pui 
viodút le femine vistide di blanc traviersá le valade cul so 
biel cjan blanc. 





Antonino Danelutto 
Furlan di Scluse 


I mucs, i mucs! 


| 28 di Lui dal 1914 Franz Joseph al declara la vuere. La 
becjarie a ere davierte. Subit dopo ai rientrar di buride 
in Friül 83mil emigrants, costrets a lassä cjases e cjeres 
di proprietät, impreses e afiets, che tancj, lassü, ai si ere 
maridáts. Da amis ai ere deventáts nemís. Pal pi i asins 
ai lavorave in Baviere e in Stirie tant che muradúers, 
scarpelins e favris su la ferovie, Katzelmachers! su las 
strades o teracérs, soredut a Viene e a Salzburg, par fà 
salisos? di bancjes e di albergos. 

Par dävos une idee di ce ecuilibri che a si ere sfantát, sintit 
chest fat, contát da gno nono Zomarie. 

Intai dis di Cjaurêt un scjaput? di “luiers” (cussì ai vignive 
clamáts i mucs pal culüer verdulin da las montures) al rivà 
in Celant, intal curtil dai Stifinins. Denant dai soldáts al 
cjaminave un zoven ufiziál. Ai zirave brutes vúes di robaries 
e di coparilis di nemái e di cristians. Al ere da spietássi 
di dut. Al ere il 4 di Novembre, e a ploveve che Diu a la 
mandave. Il barbe Pieri, fradi di gno nono, che al ere stát 
par cuasi 40 agns tra Salzburg e Linz a lavorá tant che 
muradüer e carpentér, al si fasé incuintri saludant in bon 
todesc. L’ufiziàl, meraveát che al savès benon la lenghe, a 
i domandà: "Dulà ael imparát la mé lenghe?". “A Linz, dulà 


mou 


che ai lavorát par tancj agns”. “Encje jo soi di Linz; lui, dula 





1 posatori di “teste di gatto”, sanpietrini 


pavimenti di granito 
3 drappello 

stevel?”. “No stevi propit a Linz ma intal borc di Urfahr, di 
a dal Danubi”. “Ce cumbinazion, encje jo soi di Urfahr; ma 
ui dula erel lozát?”. “Dongje il puint di fier, in une grande 
cjase zale che a ere parone Frau Ilse, une vedue cun cuatri 
fis che a tignive in pension operaios furlans”. Al domanda 
alore l’ufiziäl, simpri pi incuriusit: “Ma lui si recuardel 
come che ai si clamave chei cuatri canais?”. “Dal sicür — a 
i rispuindé Pieri — ai ere trie garzonutes^ e un fantacut. La 
pi grandute a si clamave Ane, ché altre Franziska e...”. A 
u fermà ingropát l'ufizial: “Ché altre a si clamave Magda 
e a è mé sór picule!". “Ma alore tu tu sòs il canaut che jo 
tignivi sui zenói e che metevi a cavalot dal grant leon di 
piere che al steve in zardin! Tu tu sós Hansel!”. “E alore tu 
tu sòs Onkel Peter!” 

Il barbe Pieri e Hansel ai si cjapar a bracecuel e ai restar 
a lunc ingropáts, come di clap. Ai valve ducj doi come 
scoreáts? sot i vüei dai soldats e di chei di famee. 

Las cjaldes lagrimes di Pieri e di Hansel ai si confondeve cu 
las gotes di une ploe grivie che a vignive ju a dirot. LUer ai 
vares volút fermá la vuere, ma la becjarie, magari cussi no, 
a ere encjamo davierte. 





Gianni Colledani 
Furlan di Clausiet 


4 bambine 
> frustati 


Arthur Antunes de Coimbra, dit Zico 


T: Mai dal 1983 i cuotidians a scriverin che l'Udin al 
veve cjolt Arthur Antunes de Coimbra, dit Zico, "il Pelé 
blanc". La notizie e someave masse biele par jessi vere, e di 
fat al intervigni il vét federál, che al fase infuriá i tifós. Ai 4 
di Lui dal 1983 il Sindic di Udin al de acet in Municipi, cun 
Mazza e Dal Cin, dirigjents dal Udin, ai plui impuartants 
esponents dai partits politics. Lamberto Mazza, President 
dal Udin, al disé che al veve ingaiát Zico e altris campions 
(Edinho, Causio, Mauro, Virdis...) par fa deventá l'Udin 
une scuadre di alt nivel, ma si podeve ancje torná indaúr. 
Unanim e fo la rispueste dai politics: si scugnive fá intervigni 
il guvier. Tal daspó misdi, dis mil personis a rivarin a Udin 
in place XX di Setembar cuntun cartelon restát innomenàt: 
“Zico o Austrie". 

La Federazion e scugni cedi, e l'ultin di di Lui Zico al segnà il 
so prin gol tal stadio Friúl: Udinese-Hajduk 3 a 1. 

Al segnà, cuntune maraveose punizion, ancje cuintri il Real 
Madrid, batüt par 2 a 1. Ma dopo, in campionát, i arbitris a 
lassavin fa falats cuintri di lui e a permetevin lis barieris fin 
a sis metris. ll campion al fo mal gjestit ancje de Societát, e 
alle sogjet a stiraments e infortunis in partidis amichevulis 
zuiadis in plen Invier. 

Si pierde l'ocasion di rivá in Cope UEFA, e l'aventure furla- 
ne di Zico, acusát (e daspo assolt) di esportazion ilegál di 
capitái, e fini in doi agns. Di no podé dismenteá i siei gol, 
soredut chel de vitorie cuintri la Rome al “Friúl”, e la só 
personalitát di galantom. 


j^ 


Il dopo-Zico no fo un 
timp tant di glorie, ma 
l'Udin al rivà a restá in 
Serie A. Un biel di al riva 
il todesc Oliver Bierhoff, 
ponte e otim zuiadôr 
di cjäf. A coventavin 
dös alis sveltis par fa i 
cross pal so cjaf, e i forin 
metúts dongje il vene- 
zian Paolo Poggi e il bra- 
silian (conseät di Zico) 
Marcio Amoroso. Cun 
chel “trident” e cuntune 
otime scuadre l’Udin al 
riva ae “zone Uefa” tal 
1997. La scuadre e torná 


Zico cul cjapiel di Alpin. 





plui voltis in Europe e e riva in Champions League tal 2005. 
O sierin memoreant ancje ¡ ecelents risultáts otignúts tai 
ultins campionáts graciis ai gol di Antonio “Toto” Di Natale, 
il plui grant goleador te storie dal Udin. 


Gianfranco Ellero 

Leo, Regina e Beta 


T? borc dulà che Leo al stava di ciasa (il borc al é anciamo 
cognossüt a Spilimberc come Borgo Parigi) a passava la 
roja, e sula roja al era un lavadór dulà che li' feminis a zevin 
a lavá la roba e a resentála. 
A erin timps che li^ machinis par lavá la blanciaria a no si 
saveva se ch’a fòssin, e forsit a no erin nancia stadis inven- 
tadis. Su pal mür da l'oficina di Pupin, dongia da la ferovia, 
cualchidun al veva tirát un fil di fier, ch'a si podeva alsá 
e sbassá cuntun forcias, in mót che li feminis dal borc a 
podessin meti a suiá la roba lavada. A usufruivin di chista 
biela comoditát ancia Regina Gnassia e Beta Balda, dós dal 
borc. 
Una di Regina Gnassia a era davór a meti a suiá un pár di 
nensoi, e a era ancia intrigata, parsè ch'a era una zornada 
cun tanta aria e i nensoi a svualavin di ca e di la. Beta Balda, 
ch'a passava di li e a jodeva dut chel trafic, a i à dit, scher- 
sant: “Eh Regina, vué a no suia!”. Regina a no si è scom- 
ponuda e, sempre scombatint cui nensoi ch'a no volevin 
lassási meti a puest, aia rispundüt: “Eh no, a vorès un póc 
di aria!”. 
Renzo Peressini 
Furlan di Spilimberc 


Vént 


Al són del véro rot che 'I vien 

del curtiu, i colpi drio de man 

fina a farlo deventar un flus'c 
pòlvar de musi scanpadi. Le curude 
de le domeneghe in fra le russe 


tan che te vardo deslontanarte 

e Ï se vèrze “| valòn al vént 

dei to passi, l'unbria de cos che semo 
ta le matine che no le se vòl 

pàndar. Vént che scrivo scur 'ncora 
de samugari cule foie sbregade 


che se cunfonde ta ‘| fia dei sfalti 
scavazadi, drio la piova, la che ti 
te sara tut in t'un al ziel prisuniér 
ta i fossai, remando onde pérdarse. 


Ivan Crico 
Fevelade bisiache di Pieris (Go) 


Aria Il suono del vetro spezzato che viene / dal cortile, i colpi ripetuti / fino 
a ridurlo a un'opaca / polvere di volti sfuggiti. Le corse / delle domeniche 
tra le spine // mentre ti vedo allontanarti / e si apre la vallata nel vento 
/ dei tuoi passi, l'ombra di cosa siamo / nei mattini che non si vogliono / 
dire. Aria che scrivo nera ancora / di sambuchi con le foglie strappate // 
che si sfocano nel fiato degli asfalti / rotti, dopo la pioggia, dove / sarai 
all'improvviso il cielo imprigionato / nei fossi, riflesso in cui smarrirsi. 


La gnagne Gjigje 


ne volte in tantes famees e jere une agne vedrane. 

E steve dute la vite in cjase a dé une man tes vores, 
a tiré su i nevòts, dispes a crós des cugnades e dai fradis 
che magheri no vevin rivét adore a dáur un fregul di dote, 
come che al ere sucedút intune cjase dulá che Bepo al ere 
“figlio unico con sette sorelle”. 
Di rér e jerin mugnestres e gjubiéls; par solit intrigoses, co- 
mandines e prontes saldo a discjari& paturnies e marum 
sun chei che no vevin coragjo di dáur cuintri. Ancje la vós e 
jere sul sclender e si le sintive tal cjant in glesie, tal tigni su 
el rosari tes prucissions, tal befél continuo ai fruts che no 
governavin come cu va lenghe, bracs e gjambes. 
Inte famee di mé meri par vecjo a 'nd ere cuatri; cussi el sit 
al ere deventét chel “des vedues”, parcé che jessi vedues 
al ere vadi pui onorific che no vedranes. Une di chés cuatri 
e jere la gnagne Gjigje. 
La mame e leve tal jet cun jei intal stramac di sfueacs che 
no veve mai dividút cun nissun e, denant di indurmidisi, 
dopo vei benza preét el rosari abas, e scugnive lái daúr 
cu la prionte: “Usgnot mi pon achi, no sai se o rivi al di”. 
E vagolavin chés peraules rompint el cidinòr de cjamere 
scure e la frute, sgrisulade, si tabarossave inmò di pui 
tal trapontin di spelae che al pucave di bigat, biel che la 
viele e finive la sò filaine “rivé o no rivé, o ai tré gracies 
di domandé: confession, cumugnon, vueli sant Peri, Fi 
e Spirtussant”. La domenie l'agne Gjigje le passave gran 
part in glesie; e rivave su cloteant e tirant flét a grops pai 


scjalins dal “Cret”pe messe prime aes sis a binore; tor las 
siet la mame e veve di puartái su el citut di polente e lat o 
di caostre par fé di golezion sul sagrét, ancje cuant che al 
neveave (dentri al sarès stét un sacrilegjo). 

Dopo si fermave ancje ae messe des vot e a ché in cjerc, 
cjantade, des dis; e rivave a cjase a gusté e, passade une 
dade, si inviave un'etre volte par lé a gjespui a cjanté salms 
intun latin pui sdrupiét di jei. 

Un viac e a olmade la mame che e lecave el boc dal 
sucher, dismenteét par cumbinazion su la taule in cusine; 
e pontant el deit viers la frute, i berlà un perentori: “Cuint, 
gola!”. Ae mame, che e saveve a da ments la dutrine, e 
duncje ancje i vizis capitái, i vigni di rispuindi a sec: “E sest, 
invidia". Ma i costà cjare ché bulade par vie che la none 
e à ben vuadolade pal dopli pecjét: chel di gole e chel de 
mancjance di rispiet. 

La mame e jere la scrivane di famee par vie che e veve 
fate la cuarte elementér; par contái al fradi, che al ere a 
vore tal forest, la nuvitét di une gnece "restade" denant 
di maridési, l'agne Gjigje i à dit ae frute cussi: “Cumo scrif: 
a nipote Lussiute é sposina per mancansa di sentimento". 
Jei invesit di chel sintiment a 'nt veve vüt masse, tant che e 
je restade vedrane. 








Anna Maria De Monte 
Pignot (Furlan di Dartigne) 


Guarigion miracolosa e malatia misteriosa 


on belza trent'ains ch’i fai il miedi, par me il pi biel 

lavour dal mont, encja parse chi ai la furtuna di fálu tal 
mé païs, il país indula chi soi nassüt romai un grum di ains 
fa. l ai imparàt a cognossi la zent, soi entrát, spes in ponta 
di pié, in storiis che a mi an segnát coma miedi ma soradut 
coma om. Si ves da fa un belanc, i pous clamámi fortunát, 
i al semenát puc e cjapät su tant, i pous disi cun sinceritát 
che il me lavour mi à iudát a cressi e doventá om. 
No si contin pi li^ zornadis passadis tra chei cuatri mûrs dal 
ambulatori a scoltá storiis di ogni sorta, cun chel camisot 
blanc ch'al è doventát la me seconda piel. Ma fra tantis 
storiis ch'a son cuiartis dal "segreto professionale", i "nd ai 
dós godibilis ch'i pous encja contá sensa zi cuntra la privacy. 


"Na di Gigi, un om su la setantina, al mi ven dentri in 
ambulatori cul cjaf bas, al si sinta e cun fadia al taca a 
cjacarä: "Dotór, i crót che stavolta a sedi propiu finida... i ai 
un tumour ta na spala”. 

E jo, un puc preocupát, ghi rispunt: "Gjava la cjamesa e 
fami iodi". 

Gigi, cu li” mans ch'a trimin, al gjava la cjamesa e al mi fa 
iodi il tumour e al mi dis: “Al è di sigür un brut mal, ché altra 
setemana nol era e ogni di ch'al passa il tumour al doventa 
simpri pi grant”. Par iodi miei, i met i ocjái e dopo véi ben 
vardát a mi sbrissa subit da ridi. "Gigi, no ti sotu necuart 
che il to tumour al à li^ satis?". | cjapi un pár di pinsutis, i 
gjavi la zecca e ta un mument il puar om al e guarít! 


| podarés disi 'na guarigion miracolosa. Cuant che Gigi 
al e züt four, al someava ch’al svualas, coma se invessi di 
setanta al ves vut doma vinc ains. 

Gina a veva il diabete e 'na volta par setemana la tegnevi 
di vuli e i zevi a cjasa sò a daghi "na ocjada. Cuntun picul 
sbuson tal deit, i controlavi il sucher ch'al era simpri un 
puc alt e i savevi belza che cuant ch’i ghi domandavi: “Ae 
mangját alc di dols?”, ic no mi diseva mai la veretát: “Jo? 
Dotór, al schersia, jo li” robis dolsis no li jöt pi da almancul 
deis ains”, 
"Na di i la jót un puc suturna e a mi dis: “Dotór, i soi in 
pensei par me nuara, a é massa magra, i ai poura che a 
vedi il vermo sanitario”. 
I confessi che al prin mument, mi à cjatât un puc impreparàt 
di front a chista malatia misteriosa. Di vermi sanitari no 
vevi mai sintüt cjacarä nencja ta li^ cunvignis e cussi, par 
consolála in maniera professionál, ghi ai dita: “Ma no Gina, 
ch'a stedi trancuila, i cognòs ben so nuara e i pous disi ch'a 
sta ben, nissun vermo sanitario, ghi lu siguri io!”. 

Mauro Fiorentin 

Furlan di Sopula 


Carmelo de Sioro 


jero nassudo al For tal 1889, tal borc dapè di Cjamp, 
da uno fameo benestant che cul lá dal timp e jero lado 
al mancul e al ero restát nomo lu nom di cjaso: “chei de 
Sioro”. 
Tal 1904, cun atos puemos dal país, e emigro a San Gallo, 
in Svizero, par lavorá como operaio in tes fabricos di pizos 
e capos: uno grando concuisto di indipendenco pe femeno 
a chei timps! Ma l'esperienco e duro püoc, parcè che 
Carmelo e scuen rimpatriá prin che scopi la primo vuero 
mondial. 
Essint lu país dal For e d'Avüatri sul cunfin cu l'Austrio, 
dopo il ’15 tanto int e scuen lassá las cjasos ai soldáts, ai 
sotuficiäi, al comandant dei radiofoniscj, par lá sfolado a 
Povolár. 
Lu 17 di Avril dal 1916 al nas Minut (Giacomo), fi di Carmelo 
e di un soldát sardegnól. Dato che la só cjaso e jero ocupado 
de infermerio, lu biát frut, che da grant al deventara un 
bráf sunaduor di trombo, al nas te lubio des legnos... Par 
mantegnilu, Carmelo, essint restado dimessolo a tirálu su, 
u lasso ai sio di cjaso e e va a siervi par oltro 15 agns a 
Padovo e Vicenzo. Femeno un grum religjóso, e cjato te 
fede uno fuarco par lá indevant. 
Tornado a cjaso, e ten la vacjo pal sostentament de vito di 
ogni di. Cuant ch'e je a seá te Caronato o in Valpurcinos, 
öcs för dal país, e planto dut par lá a Messo, parce ch'e dis 
che lu timp doprät pe glisjio no l'è mai pierdút! 
Tal 1965 e compro a ratos, cu la só misero pension, la primo 





television par assisti e Messo trasmetudo dal Vatican. 
Cussi Carmelo, ogni demenio es 10.30 a buinoro, dopo vio 
governát tal cjiüot la só vacjio, e torno a cjaso a cambiási: 
e met un biel grimál scúr a rosutos, si peteno cu la treco 
rodolado a cocon, e leo devór de copo lu miei fazalet scür. 
Cussi, galado e regolado, si sento su pe cjadreo cu la carono 
in man pronto par preá insiemo al Papa, cunvinto che dal 
Vatican a la vedo par television! 


Novella Del Fabbro 
| Furlan di For d'Avüatri 








Il stali 


Om tal picul paisut las cjases a erin stades dutes 
ricostruides, prime il teremot e dopo il ben stá da int 
a vevin fat tirá ju i cjantonai di clap e i arcs in tof par fa 
su cjases in madon e cun dutes las modernitás dal timp. 
Al ere restät però un stalut mai comedát che da agns 
ormai nessun al doprave plui tal miec di dos cjases. | vecjos 
parons ormai a erin muarts e chei che a vevin ereditát chei 
cuatri múrs no si erin mai interessáts a chel stali e i efiets 
dal timp a si jodevin. 

Un di un dai tancj nevóts di chel che al ere stát il paron di 
chel stali al a decidút di lá a meti man in chei cuatri claps 
che ormai a tacavin ancje a jessi di pericul par chei ch'a 
stavin dongje. 

Cjatät für las cláfs par podé vierzi i luchets, al è jenträt 
prime tal cjöt al plan plui bas. l'ambient al ere scur e alè 
coventát un poc di timp par usá i voi al not. I| stanzon al 
jere completamenti vueit, las parets blancjes di cjalcine, 
la cogolade par tiere a ere imó perfete cussi come las 
traséfs dulà meti il fen pas vacjes, costruides in len dal 
so lontan von e conservades in ogni particolár. Lambient 
interno a nol sameave nuie a ce che chel stali al jere par 
di für. 

Jodüt ca las tráfs che a tegnevin sü il plan di sóre a jerin 
perfetes, il zovin al à decidut di torná a jessi e jentrá tal toc 
di stali dulà che si tegneve il fen. Lát su par cuatri scjalins 
di len ormai completamenti fraits, al e jentrá tal stali... un 
stanzon grandon che al podeve tegni dentri un grum di 


fen, cul paviment e las paréts in len e la lús ch’a jentrave 
tra las brees ch’a fasevin da parét. 

Jessint, il zovin, si tire daür il porton dal stali e al viöt che 
par dentri a jerin das scrites in lapis, ormai scancelades dal 
timp, pa gran part ch’a no si rivavin plui a lei. 

Une a diseve “Paularo 10 Aprile 1909. Oggi abbiamo 
trasportate le armente” e une ate ca il 23 Avril 1949 a vevin 
“Seminato il grano e le patate”, une scrite a diseve ch'a ere 
muarte une amie, un'ate che “Mio figlio è andato via il 26 
Aprile a Roma” ma ché ch’a a fat plui efiet, ch’a si rivave 
a lei nome a la fin a e “[...] che non si può sopportare più 
questa cosa sarebbe da ammazzare quelli che sono causa 
di questa maledetta guerra”. 

Chés scrites a jerin ali da cuasi cent agns e chel stali da 
cent incjimó o forsi di plui. Al e une memorie di ce che 
al ere il pais une volte, e l'idee di butálu ju ormai a ere 
passade. Miór cambiá cuatri brees, rimeti dos planeles e di 
tant in tant lá a vierzi il porton di chel stali par torna a vivi 
chés stories scrites cuntun lapis ta semplicitát di une none 
cjargnele. 


La conte a e inventade ma las scrites a son sul porton di un stali di 
Paulár. 


Enrico Radivo 
Furlan di Paulár 


Folc che ti trai 


usto al è un om dal caratar scjaldinös. Cualchi volte 

la reson le a, ma no simpri. Se tu provis a dái cuintri, 
come minim al zighe e al jes cun mil improperis. La int dal 
país aromai lu cognös e lu sopuarte, ma plui di cualchi volte 
alariscjat di cjapä un frico de bande di cualchi forest, tirát 
in miec. Gusto al e un bacan; al à, tra i siei e chei riváts cu 
la femine, plui di dusinte cjamps e ju lavore di bessól, vint 
ducj i machinaris par fálu. Chei dal pais lu sopuartin ancje 
parce che dispes a an bisugne di lui. Ancje par chest Gusto 
si sint in dirit di vé simpri la ultime peraule. Cuant che al & 
fúr di ogni gracie di Diu, lui ti sisteme cuntun “Folc che ti 
trail” zigat di fâ pòre, che ti strope la bocje e ti tocje gloti 
cence sumiáti di rispuindi. 
Vué al cjate il so ami Sisto che al jes de ostarie e lu ferme su 
la puarte: “Dula vástu Sisto cussi di premure? Torne den- 
tri che o fasin cuatri ragjos!”. “No pues Gusto, o soi nome 
jentrát a cjoli i spagnolets e cumo o ai di lá a tirá su il fen, 
prin che e torni la ploie”. Gusto, che i lave a la lupe di fá 
une briscule, al insist: “No sta fá il mone, che a nol vares di 
plovi!”. Sisto, rassegnát, al scugne ubidi e al torne dentri. 
Inte ostarie Gusto al cjate subit altris doi e, fasint cubie cun 
Sisto, al tache a zuiá. Riváts a la ultime man dal cuart ragjo, 
Gusto al é content; al sa che Sisto al à un caric e lui, cu la só 
brisculute, al varès di vé in man la partide. Al so turni Sisto, 
cul pinsir di lá intal cjamp, no si vise dal moto di tré che ia 
fat Gusto, e al cale une altre brisculute, butant intal ledan 
la vitorie. Gusto al sclope: “Folc che ti trai! Ma indula astu il 

cjaf, che i la vevin in man!” Sisto nol sa ce dî e al tas par no 
butá in piés la situazion. Al salude displasút, e al va a cjase, 
lassant Gusto a zigá inte ostarie. 
Daspò gustát, Sisto al tache il cjaval e al va intal cjamp, par 
tirá su il fen. Al e su lis spinis parce che si sta innulant e al 
sint a bruntulá il timp. Po dopo, jemplát il cjar, al monte sul 
fen par sistemálu miór, content di vé finit prin che al tachi 
a plovi. In pits sul cjar Sisto al alce la forcje ancjemò une 
volte, cuant che i plombe intor une saete che intun mari- 
lamp lu cope, lassantlu distirát sul fen, neri e dúr come un 
bacala. Il cjaval si spavente pal ton ma po si cuiete, spietant 
il “Gjie!” dal paron par torná a cjase. No sintint plui il so pa- 
ron a movisi sul cjar, il cjaval al capis che i devi jessi sucedüt 
alc e che al e miór torná dongje, pe strade che al cognös 
ben, par véle fate cetantis voltis. 
Il di dal funerál, compagnant Sisto intal cimitieri, Gusto al 
e daur dai parincj e al vai come un frut, vint pierdút un cjár 
ami. 
Ma di che di, nol a plui dit a dinissun “Folc che ti trai!”. 
Pauli Jacus 

1.5 S. Eligji Vescul 
2D S. Cromazi di Aquilee Vescul I di Avent 
3L 49| S. Francesc Saveri Predi 
4M S.te Barbare Martare 
5M S. Dalmazi di Pavie Vescul 
6 J S. Nicolau di Bari Vescul 
7 V 0 S. Ambrôs Vescul 
8 S La Madone Inmacolade 
9D S. Sir Vescul Il di Avent 
10 L 50| La Madone di Laurèt 
11 M S. Damas Pape 
12M La Madone di Guadalupe 
13 J S.te Luzie Martare 
14 V S. Zuan da la Crós Predi 
155 D S. Venanzi Fortunát di Cenede Vescul 
16 D S.te Delaide Imperadore IIl di Avent 
17 L 51| s. Lazar Vescul 
18M S. Grazian Vescul 
19 M S. Dario Martar 
20 J S. Liberát Martar 
21 V S. Pieri Canisio Predi 
2250 S. Flavian Martar 
23 D S.tis Vitorie e Anatolie Martaris IV di Avent 
24 L 52| Site Irme Badesse 
25 M Nadal dal Signòr 
26 M S. Stiefin Martar 
27 J S. Zuan Apuestul e Vanzelist 
28 V S.ts Nocents Martars 
29 S C S. Tomâs Becket Martar 


30 D S.te Anastasie di Aquilee Martare 
31 L 1| s. Silvestri Pape 





Dicembar 


Itin més di chest Strolic, 99” da la só storia, di sigür di lungja 

durada e preseada. Il més di Dicembar al è encja chel che al 
siera l'an e al dà un resocont di duta l'anada: salüt e lavór a son 
impuartants par vivi ben la vita. Tanti' li' tradizions che a si vivin 
in dut il Fridl, par dut profondis e sintudis. Tal Cjanal dal Fier ai 5 
di Dicembar a rivin i Krampus, i diaui che a vegnin jü da la mont 
par compagná san Nicolau tal partá i regái ai fruts. | zovins dai 
país a fan daná i diaui ma a vegnin batüts, sensa padin, cun macs 
di vuiscjis tant da fái vigni li” vieris ta li^ gjambis. 


Proverbi - Chel ch'al compra sensa podé al vent sensa volé 


Gigi Sbigula 
a fruts, il 5 dal mes, a si spetava san Nicolau posto che il 
Sant, tal scúr da la not, al partava cualchi regäl. Il vecju 
Nicolau al passava tart cul mus e la careta e al poiava davant 
al porton di cjasa un alc bramát dai fruts. Par ringraziálu, ta la 
entrada di cjasa, si meteva una grampa di fen. A la matina, jü di 
corsa da la cjamara e for a jodi il presint in gambio dal fen. Un 
an Gigi al veva domandát di risevi 'na pala e un picon che san 
Nicolau al "veva partát”. | solits amigos, spetát il “passagjo” dal 
Sant, cjapát un urinál e implenát di pis di vacja, a vevin mitút 
dentri i manis dai arnés. Il pari, necuart dal dispiet, cjapát 
l'urinál, a lu veva mitât tal cjáf a un dai bricons. L'indoman la 
int dal país, sicu solit, a an cjapát do’ posizions diviersi”: una a 
pro e una cuntra. Intant Gigi, contenton, al zeva bulo pal país 
mostrant a ducju' i imprescj rissevüts. 
Il Strolegant 


Le” pantianis di Scluse 


hest fat al ere sucedút agnorums fa: a Scluse a l'ere 

stade une grande invasion di pantianis, grossis e scuris, 
dutis pelosis. A le vevin mangját dut ce ch'a le podevin 
roseá intai cjamps e sul cjast, e ogni tant a le tacavin ancje 
le” personis cuant ch'a le durmivin. Al ere un vér flagjel! 
Le int no si parave e a le veve pensát di clamá un frari da 
le badie di Muec: chest al veve dit stranis preieris ch’a le 
savevin di magje. A chest pont le liende a l'a dòs versions: 
une a le dis che le di dopo le’ pantianis a le vevin passát le 
Fele e a si erin spierdudis su le mont di Resie. Secontri ché 
atre version, salacór pui matarane, il frari nol veve otignút 
un biel nue e le’ pantianis a le crescevin di numar. 
Ma un tipo origjinál e stravagant di non Matie, sclusan, no 
durmive di gnot par cjatà il mút di eliminá i surisots. A fuar- 
ce di filá su, al ere rivát al duncje: al veve metüt in at il so 
plan e al veve constatát ch'al funzionave. Ce veval fat? A 
veve cjapát doi claps di chei da le Fele e a ju veve ridusúts 
in polvar, dopo al veve mascedát chest polvar cul formadi 
vecjo gratat: pronte le trapule! Le” pantianis ch'a le vevin 
mangjat cheste misture a le vevin une grande seit e dopo 
vé bevüt l'aghe da le Fele, dut ce ch'al ere tal stomi a si ere 
sglonfät e le’ pantianis a le restavin stechidis. Le int dal país 
a le veve fat come il Matie e tal gir di poucjis zornadis dutis 
le” pantianis a le erin crepadis. 





Antonino Danelutto 
Furlan di Scluse 


Il seglár di Laurincut 


C= che tal 1894 Meni di Rope a lu invidà a lavorâ come 
scarpelin su la ferovie Transiberiane, Luvigji Tramontin 
al azetà. Ta la sô cjase di Duminisie al lassà Pasche e Nine e 
al parti cun tal russac ducj i siei imprescj: maçül e macete, 
scuare e nivel, gradines, subules, unglins, sgoibies e raspes. 
Dal pari Laurinç a i rivave il sorenon di Laurinçut, e da la sò 
muse, tonde e frescje come un pan di butiro, chel di Spongje. 
Al veve 40 ains e al ere tal flüer da la vite. 

La Transiberiane, volude dal zar Alessandri III tal 1891, lun- 
gje da Moscje a Vladivostok 9288 km, a impegnave miár di 
operaios. Ogni imprese a veve il sio cantér. Laurincut, cun 
cetancj paisans (chei di Locandin, di Sachet, di Viane, come 
favri a spicá pontes al ere encje il Barbe Nato), al fo sul volt 
dal Bajkal. Al faseve un friet dal gjaul, ma i scarpelins ai lavo- 
rave a ricés, cun tant di baretone, di maneces e di valenki.! 
A buinore, cuant che Menuti, il fantacut incjariát da netá la 
barache e da meti a puest i loders, al discovave ¡ aurinärs 
stant su la puarte, il pis al colave par cjere belzá inglacát. Ce 
friet fantats! 

Sot la lús smavide di fogules? a pies? e intune nivule di 
polvere che a scjafoave, i scarpelins ai preparave pieres 
scuadrades par tirá su múrs in primevere. Vie par l’estät a 
si cugnive lavorá cuntune garze denant la muse par parási 


1 stivali foderati 


2 fiaccole 
3 pece 


dai muscjins ch'ai ti fiscave. Sence contá il discomet dal 
paltan che al ere pi tignic dal visc. 
Dal 1904 Laurincut al lavora un nin pi... dongje cjase, a 
Moscje, al "Museu da las Bieles Arts Alessandri III” volüt 
dal zar Nicole Il. Un palac neoclassic, su progjet di Roman 
Ivanovic Klein, che cumo al si clame “Museu Puskin”. Une 
vere mirivee. Lauringut, cetant laudát pa la só bravure tal 
orná la piere a volt, azir, a ric, a bocole a vidulic, al meté man 
encje a la Capele Mortuarie in onór dal arciduche Sergjo 
copát tal 1905 dal terorist Ivan Kaliaief. Al tornà a Duminisie 
tal 1912. Ma tal sanc al veve simpri ché da spicá piere. Cu 
la ziviere^ e cul draglac? al puartà dongje da Malmuerie 
(l'antighe Cava Marmorea) un biel bloc di piere e, cun sante 
calme, al tirà fór un seglár di gale segnantlu cun "L T 1927". 
A Guido che a i domandave: "Pari, ma parce vivos fat chest 
seglár?” Laurincut al rispuinde: "Par no dismenteámi, cuant 
che i zarai dongje par bevi un cop di aghe, cetant friet che 
ai patit e cetante polvere che ai cognüt gloti”. 
Al si distuda come un lumin a 89 ains, lassant det a la só int 
che “un franc cjapát sot di tet al e un franc benedet”. 
Gianni Colledani 








Furlan di Clausiet 

> carriola senza gambe 


Il simbul dal Friúl 


F: i merits di Giampaolo Pozzo, che di plui di 25 agns 
al ten l'Udin in Serie A, al è ancje l'inmodernament dal 
stadio: la maraveose cape vierte su lis Alps, screade tal 

1978, e fo trasformade, tal bieni 2014/2015, intun preziôs 

satúl par il retangul vert. Par compens l'Udinese Calcio e 

otigni la concession dal implant par 99 agns. Fin culi dut 

ben. Ma ai 30 di Lui dal 2015 la Societát e scrivé al Comun 
che e varés cambiát il non dal stadio: Sponsor plui Arena. 

E jere une clare violazion di une clausule ben scrite dal 

contrat di concession, ma il Comun nol de cuintri: al 

contrata! Ae fin di une dure polemiche gjornalistiche si 

e riváts a un cjaval di Troie: stadio Friúl-Sponsor Arena. 

| gjornaliscj, par comoditát o convenience, a disin plui 

o mancul simpri Sponsor Arena, e cussi al va pierdút un 

impuartant vantac di imagjin. 

A pro dal non origjinál si meterin la Regjon, la Provincie di 

Udin, Franco Dal Cin, il gjornalist Ido Cibischino, e miárs 

di tifós che a votarin une petizion vie Internet. Cuintri, il 

cronist Bruno Pizzul, il gjornalist Luciano Provini... 

Cualis lis rasons de intitulazion dal stadio al Friúl ai 3 di 

Marc dal 1978? 

1. A chel implant tal miec de regjon, cuntun grant 
parcament, si podeve rivá cun facilitát pes stradis e 
autostradis di dut il Friúl. 

2. lincuintris plui impuartants de Serie A o dai campionáts 

J europeans a varessin podút fâ rivá spetadórs ancje dal 
Venit e dal forest. 


3. Seilstadio di Udin al fos stát titulát al Friúl, la nestre re- 
gjon e varès gjoldüt di une eterne publicitát sore nuie. 


A son pocjis lis scuadris che a rapresentin une regjon 
storiche: une di chestis e je l'Udinése. La Juventus e il Turin 
no rapresentin il Piemont e la sò Capital. Nancje il Milan 
e l'Inter, la Rome e la Lazio, il Gjenue o la Sampdorie, a 
rapresentin in dut lis lór citáts e lis lór regjons! La Toscane 
e je dividude jenfri Fiorentine, Pise, Empoli, Lucchese... 
L'Udinese, par cuintri, eje sintude tant che un simbul sportif 
di une regjon storiche e par chest e je, o e scugnarès sei, la 
scuadre di ducj i vers furlans. 
Alèun pecjat che il Comun di Udin, paron dal implant, al 
vedi vendút chest primát par un plat di lints! 

Gianfranco Ellero 





Antonio “Toto” Di Natale, il plui grant goleadór te storie dal Udin. 

Leo e i sparcs 


Lo come ancia altris gravarói di Spilimberc, al veva 
un ort in Tiliment. A lu tigniva di cont pi ch'al podeva 
e i risultâts a erin boins. | bisi ch'al ciapava-sú a erin un 
capolavór: dols e gustós. Al veva ancia lavorát un grum 
par fá una sparzina: una trincea lungia cuaranta metros, 
fonda scuasi un metro, implenida come ch’a si devi (ledan, 
savalon e dut chel ch'al coventa) par vé un bon risultát. E 
il risultát a nol e manciát, cun granda sodisfassion di Leo, 
parsè che nissun al veva sparcs gros e biei come i siei. Ma... 
al era un ma. Chei biei sparcs a fasevin gola a cualchidun 
altri, ch'al ciapava-sú di scundon sparcs ch’a no erin siei, 
cussi che Leo al restava tanti' voltis sensa. 
Leo al veva il suspiet di cui ch'a fos ché persona, ma a nol 
e mai rivát a ciapála sul frac. Forsit a zeva di gnot cul fanál, 
come cuant ch'a si va a ranis. 
Una di il missér di Leo a ghi à domandát dai sparcs, e Leo 
al à rispundüt che propit in chei dis a’n’ ciapava-sü. “Par 
fuarsa — a i à dit il missér — chel che tu ti vevis suspiet ch'al 
ti ciapas-sù i sparcs al è za cualchi dì ch'al è in ospedäl”. 
Renzo Peressini 





Furlan di Spilimberc 


An vecjo e nouf 


An, 

parce ti clamino 

vecjo e nouf? 

Triscinta sessanta cinc 
gotas di timp, 

tu mors, tu nass... 

Orloi e calandari 

dibant par me. 

Par me tu sos 

simpri chel, simpri compain. 
Una mistura di ricuarts 
semenäts davör di me, 

una litania di sums 

ch'ai galopa devant: 
ricuarts e sums 

ingrumáts a strent tal gno cór. 


Nuccia Zuliani 
Furlan di Forajarie 





Il nono Benvignüt 


| nono al jere un om special, tant bon, inteligjent, ironic, 

altruist. Nassút tal 1894, secont di siet fradis, a Puint di 
Barbaran, in provincie di Vicence, al è defont dal 1980 a 
Fare dal Lusinc. 
Al vignive fúr di une famee tant puare che nolapodut fre- 
cuentá nancje lis scuelis elementárs, parcè che so pari, a 
vot agns, lu a metút a fa il boár inte stale dal cont, so pa- 
ron. Cul passá dai agns al a comencát di bessól a scrivi e 
soredut a lei; al a let tant, dut ce che i capitave pes mans: 
librets di oparis lirichis, la Divina Commedia, | promessi 
sposi, gjornái e rivistis e v.i. Al cjatave dut chest ben di Diu, 
un póc di platon e un póc domandant il permes te biblio- 
teche dal cont. 
Al rive cussi a fa il militár, al ven arolát tai carabinirs e, vio- 
dút che al scriveve ben e al saveve lei ancje miór, lu metin 
in furerie. 
Finit il militár, al e tornát a cjase e al à cjatát la brute sor- 
prese che il paron di so pari al jere falit e, cussi si e cjatät 
suntune strade, e par podé sorevivi al à fat un póc di dut: 
pescjadór, manoál, di gnüf boár, par un periodi ancje fi- 
tual. Si è sistemát un póc cuant che al e stát a vore un par 
di agns in Afriche, dulà che si e comprát une cjasute e un 
fregul di tiere a Fossalte de Pláf, propit in rive al flum. Fin 
cuant che, ator de fin dai agns Trente, vignint a Fare a cjatá 
so fradi che al steve chenti, i à capitát la ocasion di fá il 
vuardiecjace e l'om di fiducie te tignude agricule di Benatti 
a Vilegnove di Fare. 


Dilunc la seconde vuere mondial, i militárs di Tito i an puar- 
tät vie il fi che al lavorave a Gurize e che al veve dome 
disevot agns. No si é savüt plui nuie di lui, probabilmentri 
al è stät infoibát. Pai miei nonos al e stát un colp dai plui 
trements, ma chel che al à patít di plui al è stât propit gno 
nono: pierdi cussi l'unic fi masculin e di chel che mi àn dit, 
ancje un frutat inteligjent, fuart, biel e bon. 

Gno nono si é un póc tirát sü cuant che o soi nassút jo, 
probabilmentri al viodeve in me il fi che al veve pierdút. 
O ai iniment che par dute la mé infanzie, e ancje dopo, lui 
mi leieve biei libris, mi contave tantis storiis de só vite, mi 
faseve scoltä tocs di oparis, mi puartave in zir sentát su la 
stangje de biciclete di om, e lui vuardiecjace al puartave 
simpri la sclope su la schene. 

Mi soven che par ducj i puescj e par dutis lis fameis dula 
che o levin al jere simpri ricevüt cun tant calór e simpatie, 
ancje se al jere il puarteperaule e factotum dal paron. 

Par me, gno nono al è simpri stát un esempli di serietát e di 
onestát, un om di peraule, insome un grant om, di chei che 
al di di vué al é dificil cjatà, di chei oms che si é pierdude 
la semence. 


Giorgio Castellan 


A si pos encja balá co la gjamba si lassa strissiná. 
Il cunsiliu di Barba Bortul 


Virn zunt van ckindar 


Me da ckindar hont darckroncht, da eltarn hont 

ganoman in da “schpeziaria van Heargoot”, in da 

bisn, bosa hont gapraucht peisar zan mochnsa bearn, bisa 

hont glearnt noch olta praicha. 

Monsa zenda bearn hont ckoot honza eisach gapraucht: 

veist aus gaboschn is maul unt ckeck senza peisar boarn, 

polt as ols hott gateatat unt zoma gazouchn. 

Un mon is ckint is pfoln unt hott an schian pinkl in hirn ga- 

mocht? Ckana soarga, honza a palanka drauf gadruckt unt 

dar pinkl is tschbint cklanar boarn. 

Unt bos soon van rizi eil, mit sain tschleachtn tschmooch, 

as anias ckint nitt gearn hott ckoot vir saina sghluzickait unt 

tshmooch. 

Da eltarn lait gadenchnzi guat monsin hont ganoman odar 

gamocht neman! 

Polt as da hama da ckindar honzi gamocht noch lafn zan 

nemanin, da eltarn hont in da schual gatron da vlaschlan 

unt asou anian toog indarvria honzasi ola in a raja gatonan 

zan neman in leifl rizi eil asin da learara hont geim!!! 

Unt viir da laisa? Schian in ckopf sghmirm min petrolio. 

Velia Plozner 

Fevelade di Tamau/Tischlbong 


Curá i fruts 


C che i fruts si inmalavin, i gjenitórs a cirivin ce che 
ur coventave par curáju te "speziarie dal Signór”, ven a 
stái tai práts e tai orts, doprant antighis e sperimentadis 
cognossincis erboristichis. 
Se in bocje si formave un assés, ve ch'al rivave l'asét, simpri 
bon: une biele resentade e si vuarive in presse, in gracie 
des sós proprietáts antisetichis e astringjentis. 
Il frut jerial colât, vevial batüt il cjáf e i jerie vignude für une 
biele curumbule? Nuie póre, metint daurman une monede 
e cjalcjant cun fuarce, e tornave indaür. 
E ce di dal vueli di bacalà, tacadic, cuntun odór di butá für, 
vindüt in signestris butiliis, che ducj i fruts a vevin póre dal 
so savór ch'al faseve stomi? Chei di une cierte etát no pue- 
din no visási tant che utents o soministradórs! Stant che 
a cjase tancj fruts no volevin savént e a scjampavin vie, a 
vevin puartát a scuele lis butiliis: ogni buinore a scugnivin 
metisi in rie par gloti une biele sedon di vueli!!! 
E cuintri i pedoi? Un fuart massag sul cjäf cul petroli. 
Traduzion par cure de Redazion 


Alt, blanc e dut mulisit 


ul cuel parsore dal país al jere un grant e biel cjistiel, 
fodrát di une storie lungje sietcent agns. 
L'orcolat dal sis di Mai alè passát ancje par li, sdrumantlu 
dut e lì a son restàts dome maseriis e claps. 
Jo a chel timp o jeri canaiot. Cuant che la sere a pits opúr in 
biciclete o passavi denant, o vevi un grant displasé a viodi 
dute ché fruce e o jeri ancje un póc scaturit pal scúr e par 
chel cidinór. 
Daspo cualchi més a an tacät a meti für vós di une strane 
figure, che ator de miezegnot si viodeve cjaminá sui 
rudinacs dal cjistiel. 
Chestis vós si fasevin simpri plui numerosis e la int che 
e veve viodút, cence scrupul, e diseve che e fos une 
fantasime. Cjo, tal país al jere dut un messedament e a mi 
mi cresseve la póre a passá par li. 
O vevi la compagnie di ché altre bande dal païs, ma cuant 
che o viodevi a vignî scúr o scjampavi di corse par no passà 
denant dal cjistiel. 
Chestis vôs si jerin sparnigadis tai país vicins e cussì lis 
sabidis e lis domeniis, che a jerin lis gnots dula che la 
fantasime si faseve viodi, la int e cresseve di volte in volte. 
Ancje jo, tal miec dai miei amís, o ai volút lá. 
E jere cussi tante int, che te place e te strade cuasi no si 
stave: gjornaliscj, telecjamaris e ancje carabinírs. La gnot 
e jere cjalde e stelade. Inte spiete cualchidun al fevelave, 
altris a ridevin, altris inmò a tiravin i voi par sei i prins a 
viodilu, e jo o sudavi frét. 


Di póc e jere passade la miezegnot cuant che si sint un 
lament lontan e subit dopo “Velu!”. Alt, blanc, dut mulisit, 
al lave indenant e indaúr sui claps, scuasit che al svolas. 
In chest mortueri si alce la vós dal maressial: “Si fermi o 
sparo!”. Di bot: “Ban, ban!”, cinc colps par aiar, o crodin. 
La fantasime, invezit di fermási, e a pensát ben di cori vie 
tal scúr. Vadi che sot dal linzúl nol veve spirt, ma cjar vive. 
Di ché gnot ali, nissun le a plui vedút. 
Lindoman tré dai miei amis a son láts a curiosà par dulà 
che la fantasime 
e jere rivade e 
scjampade. 
Sui ramags di 
un barac al jere 
restat tacat un 
toc di linzúl e un 
póc plui in ju, tal 
troi che al puar- 
te in plene cam- 
pagne, un altri 
toc di tiessút 
che al jere servit 
par netási e par 
furtune che no 
si le a fate intor! 
Giuliano Pascoli 

Une biele sorprese 


E: propit vere: la vite e je dute une sorprese. Fat al sta 
che vué di matine o soi lát li dal Pront Socors dal ospedál 
di Sant Denél par vie che mi coventave di domandá une 
cjarte che mi jere lade pierdude. Alore, a pene che e fo 
la mé volte, o soi lát tal puest di acetazion e mi soi cjatát 
denant une biele fantacine adete a ricevi chei che a vevin 
bisugne di alc. O ai saludát e i ai domandát ce che mi 
coventave di vé. Bisugne che o sclarissi che cuant che o voi 
di cualchi bande, di ogni bande par chenti, o dopri simpri la 
mé lenghe, e cussi o ai fat ancje in ché ocasion. Ma no vevi 
nancje finit di cjacará che jé svelte, ma cun gracie, e alce 
lis mans e, inte só lenghe mi dís: "Planc, planc, no ai capit 
nuie di ce che mi à dit, parcé no mal disial par talian?". E jo: 
“Ma jo no sai fevelá par talian”. Jé alore no à cjapát la robe 
sot gjambe e no mi à obleât a no doprà la mé lenghe, ma e 
à cirüt di vignimi incuintri cun ché di podé capisi, disintmi: 
"Fasin une robe, lui che mi cjacari pür come che al crót ma 
biel planc, che cussi salacor o rivarai adore di capílu par 
viodi di fái vé ce che al à dibisugne”. 

Po, daspò che o ai procurat di fâ cemüt che mi veve cun 
gracie domandát, mi à dit: “Cumo, lui che si senti là vie a 
spietá, biel che jo o viodarai di lá dentri a procurá di ce che 
i covente, po, in cas, lu clami". E jo cussi o ai fat e, daspò 
nancje un cuart di ore, mi à clamát par dámi ce che e veve 
rivát a proviodimi e che i vevi domandát. 

O soi convint, di ce che mi à parút di capi, che ché frute 
e fos stade di riunde dal Meridion dal Stivál. Parce vuelio 





mo tirá in bal la divignince di ché cristiane? Lu fás par dí 
che di ogni bande dal mont si pues vé animis di sest che 
no doprin, come che al capite masse voltis e cun masse di 
lór, ancje se a son furlans (colonizáts), la impuartance che 
ur da il puest che si cjatin a sei par tratáti cun prepotence 
e male gracie, cjalantti dal alt in bas, ma a metin un tic di 
sintiment, di cúr, di civiltát par rispietá cui che al a bisugne 
di lór, e che ju pain par fálu. 
Ché cristianute ali e a fat ce che e varès di sei la norma- 
litát e che, impen, si scuen marcále tant che une “biele 
sorprese”. 

Rem Spicemei 


Parlando itagliano 


e lis peraulis inglesis stress, by-pass e dribbling a son 

deventadis maris, in Italie, dai verbos stressare, by- 
passare e dribblare, al jere inevitabil che ancje di check-in il 
talian al tiras für cecchinare, par dí che un om, un prodot, 
un document al é stát controlát e regjistrát in jentrade. 
Lassin stá pal moment la bielece di chescj neologjisims di 
un talian veramentri “leát cul filistrin” (come ch'a disevin 
tal gno país) e spostinsi ta un ufici di Udin, par scoltá une 
impiegade che, mostrant une cjarte, e dís a la coleghe: 
— Hai già cecchinato? 
Scoltant chest participi passát, un dai siet siórs sentáts al 
jeve in pits e al dis, dut content par jessi stát clamât: 
— Sono io Cecchinato! 

Gianfranco Ellero 


La pavee 


L: ai olmade juste sentát, suntune des poltronis in rie 
cuintri il lastron. Une femine dal dut plasint: lis gjambis 
lungjis a cavalot, i cjavei bionts che si poin su lis spalis, il nas 
picul e la bocje graciade. Si comede saldo un çuf di cjavei 
daúr de orele, vualmant sorepinsir difúr, cui voi blafs e 
lusints. Di la dal veri, sote dal soreli rabiòs e bulint, un avion 
al sta manovrant par puartási in rie cu la rampe di slang. E 
jo o sint il stomi a intorteási. Che no ai mai svolát prin di 
vite mé, e par díle dute no 'nd ai pic voie di fálu. Anzit, o 
ai dabon póre. Cemüt puedial stá par aiar un tramai cussi 
pesant? 

Gno pari, a ret, al lei passát il sfuei. Si capis: lui al a bielza 
svolat une vore, ma jo, nome a pensai, o tachi a tirá sù i foi. 
Mancumäl ch'o pues disviami voglant ché femine. Cumo, 
cul jutori di un spielut indorát, si colore i smursiei cuntun 
pirul di bombás. 

Po si passe il sbelet di un biel colór cremisin sui lavris, fa- 
sint bocjatis par no lassá für nancje un cjanton. | ormons 
dai miei tredis agns, stombláts di cheste vision, mi judin a 
tirámi su. 

A an di vé clamát il nestri svol, che gno pari mi a pocát 
e ducj si son inviáts dilunc dal sotpas. Jo lu passi cui voi 
sieráts. Lis orelis a sivilin a fuart. 

Scuasit cence savé cemüt, o soi sentát suntune poltrone 
dal avion, dabon une vere poltrone di avion. Ma cumo chel 
afár di acál al vara di jevá su. Figuräsil E il flát al torne a 
scjampámi vie. 





Prin di sierá indaür i voi, o lampi une man blancje, cu lis on- 
gulis pituradis di cremisin, ch'e passe un çuf di cjavei di aur 
daúr di une orele. La femine, la mé salvece, e je dós filis de- 
vant de mé. Dut a bot pero ché man s'ingrampe sul bracál 
de poltrone, lu brinche fuart. O cjali miór: une pavee colór 
dal naranc e je vignude für cui sa di dontri e si é poiade sul 
biel nas de femine. Lom ch'al è cun jé al rit, ma jé e sta dute 
fermine, ch’al pár che dibot no respiri. E a póre: e a póre 
di une pavee. 
L'om nol bacile di mandále vie: al reste li a ridi de só póre. 
Jé e à sierát i biei voi bláfs e la só man ingrimpade e je 
come une grife sul vilüt vert de poltrone. O tachi a riducä 
ancje jo: cemüt si puedial vé tante póre di une pavee? 

E po ché e svole vie. La femine e tache a pugná l'om sul 
brac: e cir di tornái la só malegracie. Come che m'inclapi 
tal coridór lunc e stret o torni a sintí il stomi che si strenc, 
pensant che in curt o varin di partí. Ma par un cás o vogli 
un marilamp fúr de barconete taronde: Vignesie e je dome 
che un grum di cjasutis piculis, riadis a bovul sul mar, la ju 
lontan. 





Gianluca Franco 


Jerbatis 


Conclusion 

h si, il segret di Pulcinella: e je la póre che a governe il 

mont. Lis jerbatis a no son il mál, a son dome une des 
formis dal vivent, une variabil. Al e l'omp che a si domande: 
ma a ce coventino, cuale esie la lór funzion? Se Diu alè 
l'Ingenir, l'om al e il Sarpidór, nol e bon di inventá nuie, nol 
gjave e nol met: al regole. E regolant a si dá das regulis. E 
chistis regulis a voltis a son scritis dal bon sens, a voltis da 
convenience, la plui part des voltis da la póre. La póre di 
jessi consideráts jerbate nó stes, di jessi la jerbate di nó stes. 
Ma chistis piculis contis par chist Strolic a si schierin de 
bande dal coragjo, no de póre. Il contadin nol a mai póre, 
al e un temerari. E temerari al samee dome un semplic si- 
nonim di coragjós, ma nol e cussi: temerari al ven di timeo, 
verp latin che al vól disi “temere”, che a só volte nol vól disi 
“vé póre”, ma stá in uaite cun fierece, cun la schene drete. 
Parce che ¡ contadins a an un compit precís: cjapási cure 
dal vivent. No 'nd an alternative. 
Ma alore, cun chistis semencis di jerbate che a rivin ca cui 
barcjons, cui vagons, cui avions, cemút vino di regolási? 
Ognun cemút che al crót miór, a mi ven di rispuindi. Ma 
cence póre, dome cuntun timór che al divente temera- 
rietát e al divente cure dal vivent. Pal rest fate vobis, ma 
cence uica masse, che al no covente. 
Se la domande “jessi ce?” a plate une riflession su l'identi- 
tát, ché altre domande che a mi ven subit e je: “ce erie la 
runduie prime di jessi runduie?”; e la grame prime di jessi 





grame, naturalmentri, e il sorc prime di jessi sorc. E nó pri- 
me di jessi nó? Lis rispuestis spes a si fasin di bessolis, cul 
timp: a i volin agns a voltis, a voltis secui. Ma jo o resti par 
une identitát omeopatiche: a funzione dome se tu la dilu- 
issis par dis, par cent, par mil. 
Cui che al sa di se stes nol à nissune bisugne di rivendicá di 
jessi alc. Al è chel che al e. E vonde. 
E alore ogni presunte jerbate a si rivelarà dome une curio- 
sitát dal vivent. 

Stefano Montello 





Giordano Merlo, Il seminatore, olio su compensato, cm 34x39, 1950. 

